(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΔ΄

Παρασκευή 27 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Κ. Δουζίνα, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Κρουσώνα Ηρακλείου Κρήτης, το 1ο και 5ο Δημοτικό Σχολείο Δάφνης, το 7ο Δημοτικό Σχολείο Κηφισιάς και το 39 Δημοτικό Σχολείο Πάτρας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 30 Μαΐου 2016, σελ.
2. Συζήτηση επίκαιρης επερώτησης δεκαπέντε Βουλευτών της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ, προς τον Υπουργό Οικονομίας, Ανάπτυξης και Τουρισμού με θέμα: «Από αναβολή σε αναβολή το Αναπτυξιακό σχέδιο για τη χώρα», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 α) Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Περιβάλλοντος και Ενέργειας και ο Αναπληρωτής Υπουργός Περιβάλλοντος και Ενέργειας, κατέθεσαν στις 26-5-2016 σχέδιο νόμου: «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου», σελ.
 β) Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, κατέθεσαν στις 26-5-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους», σελ.
 γ) Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, κατέθεσαν στις 26-5-2016 σχέδιο νόμου: «Κύρωση της Προγραμματικής Συμφωνίας (Programme Arrangement) ΑΡΙΘ.Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας, και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας, σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme)», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΣΗΜΑΚΟΠΟΥΛΟΥ Ά. , σελ.
ΓΕΝΝΗΜΑΤΑ Φ. , σελ.
ΚΑΚΛΑΜΑΝΗΣ Ν. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΣΑΝΤΟΡΙΝΙΟΣ Ν. , σελ.
ΣΤΑΘΑΚΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της επίκαιρης επερώτησης:
ΑΡΒΑΝΙΤΙΔΗΣ Γ. , σελ.
ΓΕΝΝΗΜΑΤΑ Φ. , σελ.
ΓΕΩΡΓΙΑΔΗΣ Μ. , σελ.
ΔΑΝΕΛΛΗΣ Σ. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΕΦΑΛΙΔΟΥ Χ. , σελ.
ΚΕΦΑΛΟΓΙΑΝΝΗ Ό. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΜΑΝΙΑΤΗΣ Ι. , σελ.
ΠΑΝΑΓΙΩΤΑΡΟΣ Η. , σελ.
ΣΑΝΤΟΡΙΝΙΟΣ Ν. , σελ.
ΣΤΑΘΑΚΗΣ Γ. , σελ.
ΤΖΕΛΕΠΗΣ Μ. , σελ.

ΠΑΡΕΜΒΑΣΕΙΣ:
ΖΑΡΟΥΛΙΑ Ε. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΔ΄

Παρασκευή 27 Μαΐου 2016

Αθήνα, σήμερα στις 27 Μαΐου 2016, ημέρα Παρασκευή και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κυρίες και κύριοι συνάδελφοι, οι σημερινές προγραμματισθείσες επίκαιρες ερωτήσεις δεν συζητούνται λόγω κωλύματος των αρμοδίων Υπουργών.

Κύριε Υπουργέ, επειδή μόνο εσείς είστε εδώ, που εκπροσωπείτε την Κυβέρνηση, αναγκαστικά θα απευθυνθώ σε εσάς για να πω ότι δεν μπορεί να γίνει αυτό ξανά. Είναι η δεύτερη φορά αυτή την εβδομάδα που καμμία ερώτηση δεν συζητείται λόγω μη προσέλευσης των Υπουργών. Στα είκοσι πέντε χρόνια, που είμαι στο ελληνικό Κοινοβούλιο, αυτό δεν το θυμάμαι να έχει ξανασυμβεί.

Σας παρακαλώ πολύ, στον βαθμό που μπορείτε, να παρέμβετε. Θα ενημερώσω και τον Πρόεδρο της Βουλής.

Στο σημείο αυτό θα πρέπει να αναγγείλω τις επίκαιρες ερωτήσεις και να τις διαγράψω.

Η πρώτη με αριθμό 896/23-5-2016 επίκαιρη ερώτηση πρώτου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στο διαγωνισμό για την πρόσληψη πυροσβεστών πενταετούς θητείας, δεν συζητείται λόγω κωλύματος του Υπουργού.

Η δεύτερη με αριθμό 901/24-5-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τα προβλήματα στην έκδοση βίζας για Ρώσους τουρίστες, δεν συζητείται λόγω κωλύματος του Υπουργού.

Η τρίτη με αριθμό 902/24-5-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στις καλλιέργειες από τις βροχοπτώσεις στη Θεσσαλία, δεν συζητείται λόγω κωλύματος του Υπουργού.

Η πρώτη με αριθμό 897/23-5-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του επιστημονικού πάρκου Πατρών υπό την κηδεμονία του Ιδρύματος Τεχνολογίας και Έρευνας, δεν συζητείται λόγω κωλύματος του Υπουργού.

Η δεύτερη με αριθμό 891/23-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια», δεν συζητείται λόγω κωλύματος του Υπουργού.

Τέλος, η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν συζητείται λόγω κωλύματος του Υπουργού.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 30 Μαΐου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 898/23-5-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Αγροτικής Ανάπτυξης και Τροφίμων, σχετικά με το ολοκληρωμένο σύστημα χαλαζικής προστασίας των παραγωγών της Περιφερειακής Ενότητας Καβάλας.

2. Η με αριθμό 875/16-5-2016 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Εσωτερικών καιΔιοικητικής Ανασυγκρότησης, σχετικά με τον προγραμματισμό του Υπουργείου για τη νέα αντιπυρική περίοδο.

3. Η με αριθμό 846/9-5-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Υγείας, σχετικά με την άμεση αντιμετώπιση του θέματος της εφημερίας παιδιάτρου στην Αργολίδα.

4. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κυρίας Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου «Μεταξά».

5. Η με αριθμό 829/25-4-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με το παλιό χρέος 90 εκατομμυρίων ευρώ στα αστικά λεωφορεία, που οφείλεται στις προηγούμενες διοικήσεις.

6. Η με αριθμό 799/19-4-2016 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας, σχετικά με τις ανάγκες της Μονάδας Τεχνητού Νεφρού του Γενικού Νοσοκομείου Χαλκιδικής.

7. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

Επίσης, έχω την τιμή να ανακοινώσω στο Σώμα τα εξής:

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Περιβάλλοντος και Ενέργειας και ο Αναπληρωτής Υπουργός Περιβάλλοντος και Ενέργειας, κατέθεσαν στις 26-5-2016 σχέδιο νόμου: «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου».

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, κατέθεσαν στις 26-5-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους».

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, κατέθεσαν στις 26-5-2016 σχέδιο νόμου: «Κύρωση της Προγραμματικής Συμφωνίας (Programme Arrangement) ΑΡΙΘ.Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας, και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας, σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού – Military Implementation of Single European Sky Air Traffic Management Research Programme)».

Παραπέμπονται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθ. 25/19/14-4-2016 επίκαιρη επερώτηση των Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ κ.κ. Οδυσσέα Κωνσταντινόπουλου, Γεώργιου Αρβανιτίδη, Ευάγγελου Βενιζέλου, Αθανάσιου Θεοχαρόπουλου, Βασίλειου Κεγκέρογλου, Χαρούλας (Χαράς) Κεφαλίδου, Ιωάννη Κουτσούκου, Δημήτριου Κρεμαστινού, Δημήτριου Κωνσταντόπουλου, Ανδρέα Λοβέρδου, Ιωάννη Μανιάτη, Θεόδωρου Παπαθεοδώρου, Κωνσταντίνου Σκανδαλίδη, Μιχαήλ Τζελέπη και Παρασκευής Χριστοφιλοπούλου προς τον Υπουργό Οικονομίας, Ανάπτυξης και Τουρισμού, με θέμα: «Από αναβολή σε αναβολή το αναπτυξιακό σχέδιο για τη χώρα».

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε,πριν την επερώτηση θα ήθελα να αναφερθώ στην επίκαιρη ερώτησή μου που ακυρώθηκε.

**ΠΡΟΕΔΡΕΥΩΝ (Νικήτας Κακλαμάνης):** Μισό λεπτό, κύριε Κεγκέρογλου, να ολοκληρώσω την αναγγελία και πριν πάρει τον λόγο ο πρώτος επερωτών, ο κ. Κωνσταντινόπουλος, θα σας δώσω τον λόγο.

Θα ήθελα να ανακοινώσω, επίσης, ότι οι ομιλητές θα είναι ο κ. Κωνσταντινόπουλος, ο κ. Κουτσούκος, ο κ. Κρεμαστινός, ο κ. Αρβανιτίδης, ο κ. Τζελέπης, η κ. Κεφαλίδου και ο κ. Μανιάτης.

Τα κόμματα με επιστολές, που έχουν κατατεθεί στο Προεδρείο, έχουν ορίσει ως Κοινοβουλευτικούς Εκπροσώπους για τη σημερινή συνεδρίαση τους εξής συναδέλφους: Από τη Δημοκρατική Συμπαράταξη ΠΑΣΟΚ - ΔΗΜΑΡ τον κ. Ανδρέα Λοβέρδο, από το ΣΥΡΙΖΑ τον κ. Σαντορινιό Νεκτάριο, από την Νέα Δημοκρατία την κ. Όλγα Κεφαλογιάννη, από την Χρυσή Αυγή τον κ. Ηλία Παναγιώταρο, από το Κομμουνιστικό Κόμμα Ελλάδας τον κ. Νικόλαο Καραθανασόπουλο, από το Ποτάμι τον κ. Σπυρίδωνα Δανέλλη, από τους ΑΝΕΛ τον κ. Δημήτριο Καμμένο και από την Ένωση Κεντρώων τον κ. Μάριο Γεωργιάδη.

Κύριε Κεγκέρογλου, έχετε τον λόγο για ένα λεπτό**.**

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Ίσως χρειαστώ λιγότερο χρόνο.

Σήμερα έχει την τιμή η Ελλάδα να την επισκέπτεται ο Πρόεδρος της Ρωσικής Ομοσπονδίας, ο κ. Πούτιν, και είναι δικαιολογημένη η απουσία του Υπουργού Εξωτερικών από την ερώτηση.

Πλην, όμως, όλο το αντικείμενο της επίσκεψης δεν μπορεί να αντισταθμιστεί -ό,τι αποτέλεσμα και να έχει- με αυτό το οποίο συμβαίνει με τη βίζα. Ο χρόνος έκδοσης της βίζας για τον Ρώσο τουρίστα που θέλει να επισκεφτεί την Ελλάδα από δύο μέρες έχει πάει σε πάνω από δέκα. Τι να συζητάμε από εκεί και πέρα;

Ένα θέμα υπάρχει. Τους διώχνει η Τουρκία, θέλουν οι άνθρωποι να έρθουν στην Ελλάδα και τους λέμε και εμείς ότι δεν μπορούμε. Αυτό δεν αντέχεται πλέον!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η επερώτηση που καταθέσαμε πριν από λίγο καιρό θα μπορούσε να πει σήμερα η Κυβέρνηση ότι είναι ανεπίκαιρη και όχι επίκαιρη. Είναι ανεπίκαιρη, γιατί νομοθετούν τόσο γρήγορα για θέματα όπως το ασφαλιστικό και το φορολογικό, που δεν μπορούμε να τους προλάβουμε.

Η Κυβέρνηση, όμως, εκτός από τον κόφτη που νομοθέτησε για μισθούς, συντάξεις, δαπάνες, έχει νομοθετήσει και τον κόφτη της ανάπτυξης με μια σειρά από μέτρα τους τελευταίους δεκαοκτώ μήνες.

Κύριε Υπουργέ, επειδή τον τελευταίο καιρό ακούγονται από την Κυβέρνηση, από κυβερνητικά στελέχη και από Βουλευτές εμμονές και ιδεοληψίες, θέλουμε να σας πούμε ότι και εμείς έχουμε εμμονή. Έχουμε εμμονή στην αξιολόγηση, στην αξιοκρατία και στην αλληλεγγύη. Η δική μας ιδεοληψία είναι ανάπτυξη στην παραγωγή, επενδύσεις στην παραγωγή, επενδύσεις στην εξωστρέφεια, επενδύσεις στην καινοτομία, επενδύσεις για δουλειές.

Τις δικές μας εμμονές θα σας αναλύσουμε, για να είμαστε χρήσιμοι ως αντιπολίτευση με την κριτική, αλλά και με τις προτάσεις μας, τις προοδευτικές προτάσεις μας, που αφορούν τη χώρα.

Ας δούμε, όμως, ποιος είναι ο κόφτης ανάπτυξης τους τελευταίους δεκαοκτώ μήνες:

Πρώτο μέτρο είναι η υπερφορολόγηση που νομοθετήσατε πριν λίγες μέρες. Κι αναρωτιέμαι: Ως αρμόδιος Υπουργός Ανάπτυξης χαίρεστε όταν μιλάτε για το σταθερό φορολογικό σύστημα -στο οποίο θα είναι σταθερά 29% η φορολόγηση για τα επόμενα χρόνια- το οποίο θα νομοθετήσετε στον αναπτυξιακό νόμο; Είστε περήφανος γι’ αυτό;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Γιατί όχι;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: «**Γιατί όχι;». Ο κύριος Υπουργός πριν ένα λεπτό είπε «γιατί όχι;», γιατί να μην είναι περήφανος για τα επόμενα χρόνια; Αυτό είναι μάλλον στην αριστερή σας αντίληψη για την ανάπτυξη. Είμαι σίγουρος…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Είμαστε λίγο κάτω από τη Γερμανία, οπότε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είστε κάτω από τη Γερμανία.

Κύριε Υπουργέ, πραγματικά μερικές φορές δεν υπάρχουν λόγια να σας απαντήσω, εγώ θα έλεγα όχι με το θάρρος, με το θράσος που έχετε στην Κυβέρνηση -και όχι μόνο εσείς- να σκέφτεστε και να απαντάτε με τόση απλότητα ότι είμαστε λίγο κάτω από τη Γερμανία, άρα αντέχουμε ακόμα περισσότερη φορολόγηση. Άρα, θεωρώ ότι το επόμενο χρονικό διάστημα έχετε κάτι τέτοιο στο μυαλό σας, να υπάρξει κι άλλη φορολόγηση.

Το δεύτερο είναι το ασφαλιστικό, το οποίο κτυπά τους επαγγελματίες, τα capital controls. Κι επειδή μιλάτε για ταξικότητα, κύριε Υπουργέ, τα capital controls, -όπως ξέρετε ως αρμόδιος Υπουργός- χτύπησαν κατά κύριο λόγο τις μικρομεσαίες επιχειρήσεις. Σε καμμία περίπτωση δεν χτύπησαν τις πολυεθνικές. Γνωρίζετε εσείς οι ίδιοι, με βάση το Ινστιτούτο της ΓΣΕΒΕΕ, πόσες επιχειρήσεις έκλεισαν τον τελευταίο καιρό, πόσα λουκέτα μπήκαν στις ελληνικές επιχειρήσεις και πόσες επιχειρήσεις έφυγαν για να πάνε σε διπλανές χώρες ή στην Κύπρο ή σε άλλες χώρες της Ευρώπης.

Ένα άλλο μεγάλο ζήτημα στον κόφτη είναι το σταμάτημα των μεγάλων επενδύσεων. Και θα μου επιτρέψετε να αρχίσω από την «αθηναϊκή Ριβιέρα», από το Ελληνικό και να πω: Ποιόν να πιστέψω εσάς ή τον κ. Τσακαλώτο; Ο κ. Τσακαλώτος πριν δυο μήνες σε αυτήν τη Βουλή μας έλεγε ότι το φθινόπωρο θα έρθει η σύμβαση. Και χθες μας είπατε ότι για το Ελληνικό θα έρθει στις 10 Ιουνίου. Γνωρίζετε τι σημαίνει αυτό; Δηλαδή, η χώρα δεν θέλει να προχωρήσει από μόνη της τα εμβληματικά αυτά έργα; Πρέπει να μας το πει ο Σόιμπλε; Από μόνοι μας δεν μπορούμε να προχωρήσουμε για να δημιουργηθούν νέες θέσεις εργασίας;

Ας ελπίσουμε ότι αυτή η μεγάλη επένδυση, αυτό το εμβληματικό έργο θα προχωρήσει πολύ σύντομα.

Όμως, δεν είναι μόνο αυτό, κύριε Υπουργέ. Ας δούμε τι γίνεται στα ΣΔΙΤ για τα απορρίμματα, στο οποίο συμμετέχετε. Τα απορρίμματα αφορούν όλη τη χώρα. Και αυτή τη στιγμή έχουν σταματήσει σε όλη την Ελλάδα, πλην της δυτικής Μακεδονίας που έχουν υπογραφεί πριν από εσάς…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όχι πριν. Εγώ τα υπέγραψα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, είχε ολοκληρωθεί ο διαγωνισμός και απλώς υπογράψατε τη σύμβαση. Πρέπει να μάθετε να τιμάτε και τις προσπάθειες των προηγούμενων κυβερνήσεων και να τις αναγνωρίζετε.

Τι συμβαίνει με τα ΣΔΙΤ, κυρίες και κύριοι συνάδελφοι; Το προηγούμενο χρονικό διάστημα μια καλή πρακτική της Ευρωπαϊκής Επιτροπής, οι συμπράξεις δημοσίου και ιδιωτικού τομέα, είχαν προχωρήσει σε όλες τις περιφέρειες, ώστε να υλοποιηθούν τα ΣΔΙΤ τα οποία θα κόστιζαν 1,5 με 1,7 δισεκατομμύρια.

Καταθέτω και αναλυτικό κατάλογο των ΣΔΙΤ.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τον προαναφερθέντα κατάλογο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν λίγες μέρες, η Κυβέρνηση, ο κ. Χαρίτσης, μαζί με τον αρμόδιο Υπουργό τον κ. Τσιρώνη, ανακοίνωσαν σε κοινή συνέντευξη Τύπου ότι πλην Πελοποννήσου, ο υπόλοιπος σχεδιασμός θα κοστίσει 2,3 δισεκατομμύρια. Ο κ. Τσιρώνης, ο οποίος εμπιστευόταν αυτούς που το έστειλαν, είπε ότι δεν είναι σωστά τα στοιχεία και πως η εκτίμησή του είναι στο 1,5 δισεκατομμύριο. Και λέει, «Έχω μόλις 900 εκατομμύρια».

Σας ρωτώ, κύριε Υπουργέ: Εσείς ως αρμόδιος Υπουργός δεν ξέρετε ότι η κ. Κρέτσου, αρμόδια Επίτροπος, έχει πει σε εσάς και σε όλη την Κυβέρνηση ότι δεν πρόκειται να πληρώσει το σύνολο της διαχείρισης των απορριμμάτων; Τι θα κάνετε; Πότε θα αποφασίσει πια η «αγία τριάς», Φλαμπουράρης, Σταθάκης, Τσιρώνης, για το πώς θα προχωρήσουν όλες αυτές οι διαδικασίες;

Εμείς σας προτείνουμε να προχωρήσετε στον σχεδιασμό των ΣΔΙΤ, που θα δώσουν τριάντα πέντε χιλιάδες νέες θέσεις εργασίας, δεκαπέντε χιλιάδες μόνιμες και είκοσι πέντε χιλιάδες κατά τη διάρκεια του κατασκευαστικού τομέα. Θα δώσουν 9,7 δισεκατομμύρια άμεσα στην αγορά. Δεν θα χρειαστεί η χώρα να πληρώσει ούτε ένα ευρώ από το ΠΔΕ, γιατί τα μισά θα είναι μόχλευση χρημάτων από τον ιδιωτικό τομέα και τα μισά θα είναι από αυτά τα 900 εκατομμύρια που έχει αυτή τη στιγμή από το ΕΣΠΑ.

Καταθέτω τις δηλώσεις του κ. Χαρίτση και του κ. Τσιρώνη.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πώς, κύριε Υπουργέ, -που ήσασταν καλεσμένος και στον ΣΕΒ- θα κάνετε πράξη την κυκλική οικονομία, αν δεν έχετε λύσει τα προβλήματα για να προχωρήσει η διαχείριση των απορριμμάτων;

Κύριε Υπουργέ, ένα άλλο μεγάλο θέμα είναι το πού βρισκόμαστε αυτή τη στιγμή με το ΕΣΠΑ 2007-2013, ποιες ήταν οι θέσεις σας, αν είπατε αλήθειες ή ψέματα, αν αναγνωρίζετε το έργο των προηγούμενων κυβερνήσεων, αν ακουμπήσατε σε αυτά που βρήκατε και πόσα λεφτά ρίξατε στην αγορά και στην εθνική οικονομία.

Εσείς ο ίδιος μου καταθέσατε τα έγγραφα όσον αφορά το πόσα έργα δεν ολοκληρώθηκαν μέχρι 31-12-2015. Και μου είπατε ότι είναι 1.431 έργα, ύψους 1,3 δισεκατομμυρίων ευρώ. Βεβαίως, εσείς απαντάτε ότι θα είναι από το συγχρηματοδοτούμενο σκέλος. Και η κ. Κρέτσου, η αρμόδια Επίτροπος, λέει ότι όσα δεν ολοκληρωθήκαν μέχρι 31-12-2015, θα πληρωθούν από εθνικούς πόρους. Να πιστέψουμε εσάς ή την κ. Κρέτσου;

Μας λέτε ότι ρίξατε στην αγορά 6,4 δισεκατομμύρια ευρώ το 2015. Είσαστε στη γραμμή Παπαχριστόπουλου, που βρέχει δισεκατομμύρια, πολύ πριν από τον ίδιο τον Παπαχριστόπουλο.

Κύριε Υπουργέ, ελπίζω ότι τα στοιχεία που θα φέρετε, για μία φορά να μην είναι από τον κ. Κορκολή, να είναι από τους δημόσιους λειτουργούς. Ο κ. Κορκολής είναι πολιτικό πρόσωπο. Ελπίζω μια φορά να καταθέσετε έναν πίνακα ο οποίος θα έχει υπογραφή ενός Διευθυντή του Υπουργείου. Και ελπίζω -ακόμα περισσότερο- τα στοιχεία που σας στέλνει ο κ. Κορκολής να συνοδεύονται και από τους πίνακες που στέλνουν οι αρμόδιοι δημόσιοι λειτουργοί.

Πώς γίνεται, αγαπητοί συνάδελφοι, την 1-5-2015 που ολοκληρώθηκε και ήταν λίγο πριν τις εκλογές, εμείς να βρισκόμαστε σε απορρόφηση 17,473 δισεκατομμυρίων, σήμερα το ΟΠΣ να λέει ότι η συνολική απορρόφηση των κοινοτικών πόρων είναι 19,898 δισεκατομμύρια κι εσείς να μπορέσατε να ρίξετε 6,4 δισεκατομμύρια.

Καταθέτω τα στοιχεία για τα Πρακτικά.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή δεν είναι αριθμητική, ούτε «ΣΥΡΙΖΑ statistics». Δεν βγαίνει. Δεκαεπτά δισεκατομμύρια και 6 δισεκατομμύρια μας κάνει 23 δισεκατομμύρια. Δεκαεννέα δισεκατομμύρια μείον 17 εκατομμύρια μας κάνει 2,4 δισεκατομμύρια.

Και βέβαια, πρέπει να μας πείτε πόσα χρήματα «παρκάρατε» τις τελευταίες μέρες στο ΕΤΕΑΝ και πόσα χρήματα έχετε ονοματίσει στις ιδιωτικές επενδύσεις.

Και ακούω πάλι να λέτε: «Κύριοι συνάδελφοι, θα «πέσουν» άλλα 9 δισεκατομμύρια από το νέο ΕΣΠΑ».

Σας λέω, κύριε Υπουργέ – και μακάρι να γινόταν έτσι- ότι σήμερα έχετε βγάλει προσκλήσεις 270 εκατομμυρίων. Μιλάω για τα νέα προγράμματα και όχι για τα μεταφερόμενα έργα. Και σας λέω -και βάζω και στοίχημα μαζί σας επειδή το βάζει και ο Πρωθυπουργός- ότι μέχρι το τέλος του 2017, ενώ έχετε προκηρύξει 270 εκατομμύρια, δεν θα έχει πέσει ούτε το 50% στην αγορά.

Και σας ρωτώ: Ενώ εμείς είχαμε προγραμματίσει από την προηγούμενη κυβέρνηση –και θα σας το καταθέσω- τόσο τη μεταποίηση αλλά όσο και τις βασικές αλυσίδες, εσείς πότε θα βγάλετε τις μεγάλες προκηρύξεις για τις βασικές αλυσίδες αξίας, όπως το βαμβάκι, που αρχίζει από τη σπορά μέχρι την πιστοποίηση ποιότητας προϊόντος, τα οποία είχαν συμφωνηθεί και θα μπορούσαν να δώσουν προστιθέμενη αξία στη χώρα; Πότε θα ανοίξετε τις προκηρύξεις για τις μεγάλες τομές στον τουρισμό, όπως είναι ο ιατρικός και ο ιαματικός τουρισμός;

Άρα, κύριε Υπουργέ, ενώ τα χρηματοδοτικά εργαλεία θα έπρεπε σήμερα να είναι στο ΕΣΠΑ 2007-2013, που είναι το μοναδικό εργαλείο που θα μπορούσε να δώσει και να βοηθήσει στην ανάπτυξη της χώρας -όπως θα ξέρετε, κυρίες και κύριοι συνάδελφοι- τελικά στην ετήσια συνάντηση, που έγινε από την Ευρωπαϊκή Επιτροπή και τους αρμοδίους του Υπουργείου και των τομεαρχών σας ζήτησαν επικαιροποίηση της EX ANTE.

Εμείς, κύριε Υπουργέ -θα το καταθέσω στο Σώμα- είχαμε ολοκληρώσει στις 12 Δεκεμβρίου του 2014 μια εξαιρετική μελέτη με τα χρηματοδοτικά εργαλεία, την οποία εσείς ακολουθήσατε στην πρώτη EX ANTE. Δυστυχώς, όμως, με τον τρόπο που την κάνατε, φτάσατε σήμερα δεκαπέντε μήνες μετά να σας ζητάει επικαιροποίηση η Ευρωπαϊκή Επιτροπή για να προχωρήσετε στην ενεργοποίηση των χρηματοδοτικών εργαλείων. Τι σημαίνει αυτό, κύριε Υπουργέ; Σημαίνει ότι θα καθυστερήσετε ακόμα πολύ για την ανάπτυξη.

Για το πακέτο Γιούνγκερ θέλω να είμαι απόλυτα ειλικρινής…

**ΠΡΟΕΔΡΕΥΩΝ (Νικήτας Κακλαμάνης):** Και με αυτό να κλείσουμε, όμως. Σας έχω αφήσει τέσσερα λεπτά παραπάνω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα πάρω και την…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, προχωρήστε. Προσπαθήσετε να το μαζέψετε λίγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μέσα σε αυτά έχουμε το πακέτο Γιούνγκερ. Θέλω να είμαι απόλυτα ειλικρινής προς όλους. Υπήρχαν προγράμματα τα οποία παραδώσαμε. Δυστυχώς, δεν υπάρχει συντονιστής πια. Όμως, όπως μου απαντήσατε στην ερώτηση, όλα γίνονται από έμπειρα στελέχη του γραφείου σας. Όλα γίνονται από μία κλειστή ομάδα.

Θέλω, όμως, να είμαστε πολύ ειλικρινής ότι αυτή η διαδικασία του πακέτου Γιούνγκερ έχει να κάνει με τον ιδιωτικό τομέα, με ΣΔΙΤ, και η παρέμβαση της Κυβέρνησης είναι σε μικρό βαθμό. Και ελπίζω να πείτε στον κόσμο ότι η πρώτη χρηματοδότηση της όποιας εταιρείας θα καθυστερήσει, γιατί πραγματικά υπάρχει μια γραφειοκρατία και στην Ευρώπη.

Πάμε, όμως, στον αναπτυξιακό νόμο. Κύριε Υπουργέ, πραγματικά είχαμε κάνει μια συζήτηση –και νομίζω ότι έγινε με ειλικρίνεια- για τους προηγούμενους αναπτυξιακούς νόμους και την εξυγίανση. Και θέλω να πω ότι για τους προηγούμενους αναπτυξιακούς νόμους δεν έχετε ευθύνη. Έτσι είναι.

**ΑΝΔΡΕΑΣ ΛΟΒΕΡΔΟΣ:** Κύριε συνάδελφε, εμείς σας ακούμε, ο Υπουργός δεν σας ακούει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι. Λέω ότι για τους προηγούμενους αναπτυξιακούς νόμους δεν έχει ευθύνη και ο Υπουργός μου λέει, «όχι».

Τώρα, όμως, που το σκέφτηκα, θέλω να ρωτήσω το εξής: Τα πνευματικά δικαιώματα από την κ. Κατσέλη τα παίρνετε μόνο στον νόμο για τα δάνεια ή για όλη της τη θητεία; Διότι η κ. Κατσέλη είναι αυτή, που έχει κάνει τον προηγούμενο αναπτυξιακό νόμο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Να ξέρουμε, λοιπόν, πώς απαντάμε και ποια πνευματικά δικαιώματα έχετε αγοράσει, για να δούμε πού σας κάνουμε κριτική, όσον αφορά τα προηγούμενα σαράντα χρόνια που κατέστρεψαν τη χώρα. Πρέπει να το δούμε αυτό, κύριε Υπουργέ και πρέπει να αποφασίσετε και εσείς. Άρα, για τους προηγούμενους αναπτυξιακούς νόμους υπήρχε μία πρόταση και μία εξυγίανση την οποία συμφωνήσαμε εδώ.

Πείτε μου, όμως, κύριε Υπουργέ, τι θα νομοθετήσουμε, όταν θα φέρετε τον αναπτυξιακό νόμο; Τον αναπτυξιακό νόμο ή τα καθεστώτα;

Κύριοι συνάδελφοι, δεν νομοθετούμε τον αναπτυξιακό νόμο. Νομοθετούμε οκτώ διαφορετικά καθεστώτα από 150 εκατομμύρια το καθένα. Εάν χρειάστηκαν δεκαέξι μήνες –αφού τον έχετε εξαγγείλει δεκαπέντε φορές- καθώς και σαράντα περίπου υπουργικές αποφάσεις για να φέρετε τον αναπτυξιακό νόμο, θέλω να ξέρετε ότι δεν θα προλάβετε θητεία κυβέρνησης ΣΥΡΙΖΑ για να εντάξετε ούτε ένα έργο.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα, όμως, κύριοι Υπουργοί, εμείς, επειδή θέλουμε να είμαστε χρήσιμοι, σας καταθέτουμε σήμερα τις προτάσεις μας -και θα τα πούμε διεξοδικά και τα υπόλοιπα- για τις νεοφυείς επιχειρήσεις. Είναι μία προσπάθεια, που έγινε μαζί με ανθρώπους που δουλεύουν σ’ αυτόν τον χώρο και μπορείτε να τις αξιολογήσετε, να τις δείτε και να τις υποστηρίξετε.

(Στο σημείο αυτό χτυπάει το κουδούνι λήξεως του χρόνου του κυρίου Βουλευτή)

Κύριε Πρόεδρε, τελειώνω με ένα μεγάλο θέμα από την πρότασή μας, για το ενεργειακό κόστος των επιχειρήσεων. Είναι ένα πολύ μεγάλο ζήτημα, το οποίο έχει ανοίξει εδώ και πάρα πολύ καιρό.

Κύριε Υπουργέ, μόνο έτσι θα μπορούν να είναι ανταγωνιστική η βιομηχανία, οι ενεργοβόρες επιχειρήσεις, να έχουν καλύτερη ποιότητα προϊόντος και μπορεί να γίνει μια μεγάλη συμφωνία κυρίων, όπως είχε γίνει την προηγούμενη φορά, για νέες θέσεις εργασίας.

Κύριε Υπουργέ, στις 7 Δεκεμβρίου 2015 –και τώρα πάω σ’ ένα άλλο αγαπημένο μου πρόσωπο, στην κ. Τζάκρη- καταθέσαμε τις προτάσεις μας για τη μείωση του ενεργειακού κόστους. Δυστυχώς, δεν είχαμε καμμία ανταπόκριση σ’ αυτές τις προτάσεις μας, ώστε να έρθουν να συζητηθούν.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, εμείς με αυτές τις εμμονές και τις ιδεοληψίες θα προχωρήσουμε για να δημιουργήσουμε τη μεγάλη προοδευτική πρόταση, που θα καταθέσουμε στον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Αντιλαμβάνεστε ότι θα υπάρξει ελαστικότητα σε όλους τους ομιλητές και στους Κοινοβουλευτικούς Εκπροσώπους. Κάνω χρήση του χρόνου, που γλιτώσαμε από τις επίκαιρες ερωτήσεις, αν και βέβαια θα ήταν καλύτερα να είχαν γίνει οι επίκαιρες ερωτήσεις. Εν πάση περιπτώσει, όμως, σήμερα θα υπάρχει μία χαλαρότητα, για να αναπτυχθεί καλύτερα η επερώτηση. Το ίδιο βέβαια θα ισχύσει και για τον Υπουργό.

Σύμφωνα με το άρθρο 135 παράγραφος 4 του Κανονισμού, η παρευρισκόμενη Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ, εάν το επιθυμεί, μπορεί να λάβει τον λόγο τώρα.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Μετά από μερικούς ομιλητές, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κατά παρέκκλιση μικρή του Κανονισμού. Όταν θελήσετε να πάρετε τον λόγο, ενημερώστε με.

Πάμε στον δεύτερο ομιλητή, τον κ. Κουτσούκο.

Κύριε Κουτσούκο, σας βάζω εξαρχής επτά λεπτά αντί για πέντε, για να μην αρχίσετε να με κοιτάτε όταν θα τελειώνει ο χρόνος.

**ΓΙΑΝΝΗΣ ΚΟΥΤΣΟΥΚΟΣ:** Θέλω και δευτερολογία, όμως.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ξεκινήστε.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, κανένας αναπτυξιακός νόμος, ακόμα και ο καλύτερος, δηλαδή, αυτός που θα είχε μέσα όλα όσα είπε νωρίτερα ο εισηγητής μας, ο κ. Κωνσταντινόπουλος, και κανένα αναπτυξιακό σχέδιο δεν μπορούν να είναι αποτελεσματικά, δεν μπορούν να αποδώσουν σ’ αυτό το υφεσιακό περιβάλλον, που τροφοδοτήθηκε από την Κυβέρνηση μέσα από τις περιδινήσεις του πρώτου εξαμήνου του 2015, που κόστισαν στην ελληνική οικονομία και τη βαριά φορολογία που επιβλήθηκε ως αποτέλεσμα του τρίτου μνημονίου και η οποία στερεί πραγματικούς πόρους από την οικονομία, πόρους που θα μπορούσαν να πάνε στην ανάπτυξη.

Κύριε Υπουργέ, επειδή παρακολουθείτε τους διεθνείς οργανισμούς και πολλές φορές μας αναφέρετε τα στοιχεία τους εδώ, ξέρετε ότι με βάση τις προβλέψεις τους είχαμε λιγότερο ΑΕΠ κατά 10 δισεκατομμύρια το 2015 και άλλο τόσο θα είναι το 2016. Αυτά είναι 20 δισεκατομμύρια.

Ξέρετε ότι δύο Σαββατοκύριακα, εδώ, το προηγούμενο διάστημα βάλαμε φόρους, που μαζί με εκείνους που επιβάλαμε το 2015 είναι περίπου 6 δισεκατομμύρια.

Η ταφόπλακα της ανάπτυξης θα γράφει πάνω: «20 δισεκατομμύρια λιγότερο ΑΕΠ, 6 δισεκατομμύρια περισσότεροι φόροι». Αυτή θα είναι η επιγραφή, η οποία θα σας συνοδεύει.

Κυρίες και κύριοι συνάδελφοι, αυξήθηκε ο φόρος εισοδήματος. Αυξήθηκε ιδίως για τις μικρές επιχειρήσεις κατά τρεις μονάδες, από 26% σε 29%. Αυξήθηκε ο φόρος των νομικών προσώπων, αυξήθηκε ο φόρος στα μερίσματα. Αυξήθηκε η εισφορά αλληλεγγύης, αυξήθηκε συνολικά η έμμεση φορολογία. Ξεκινήσατε από το 13%, παραλάβατε 13% τον ΦΠΑ, τον πήγατε στο 23% και τώρα στο 24%. Μεγάλη επίδοση!

Αυξήσατε όλους τους φόρους κατανάλωσης, στα καύσιμα, στα ποτά, στα τσιγάρα, στους καφέδες, στο internet, στη συνδρομητική τηλεόραση, παντού.

Αυτό έχει μία τεράστια επίπτωση στην ενεργό ζήτηση και από την άλλη αυξάνει το κόστος παραγωγής. Σε μερικές δε περιπτώσεις είναι ίσο με το 100% της πρώτης ύλης. Όπως εξηγούσα την άλλη φορά στον Υπουργό Αγροτικής Ανάπτυξης, τα 20 λεπτά στο κρασί είναι το κόστος της πρώτης ύλης. Το ίδιο είναι και τα 2 ευρώ στον εισαγόμενο ανεπεξέργαστο καφέ.

Είναι δυνατόν μία μικρομεσαία επιχείρηση με τον συνδυασμό αυτής της φορολογικής επιβάρυνσης και των ασφαλιστικών εισφορών να είναι επαγγελματικά δυνατόν να κερδοφορεί ή θα κριθεί ασύμφορη και θα κλείσει;

Ο ΕΝΦΙΑ, κυρίες και κύριοι συνάδελφοι και κύριε Υπουργέ της Ανάπτυξης, που εμείς τον είχαμε μειωμένο στα βιομηχανοστάσια και στα κτήρια της επαγγελματικής χρήσης, ακριβώς για να ενισχύσουμε την παραγωγή, αυξήθηκε με το τελευταίο νομοσχέδιο.

Παρακολουθείτε τα στοιχεία του ΓΕΜΗ, κύριε Υπουργέ; Κλείνουν πολύ περισσότερες επιχειρήσεις από αυτές που ανοίγουν. Πώς θα επενδύσει κάποιος όταν δεν ξέρει τι του ξημερώνει την άλλη μέρα, λόγω της αστάθειας που επικρατεί στο φορολογικό σύστημα; Μία μελέτη που βγήκε χθες, της PWC, λέει ότι άλλαξε πέντε φορές η φορολογία των επιχειρήσεων μέσα στα τελευταία χρόνια.

Κύριε Υπουργέ, που είστε οικονομολόγος, πώς θα επενδύσει κάποιος, όταν δεν ξέρει πότε θα πάρει πίσω τα λεφτά που επένδυσε; Δηλαδή, με αυτή τη φορολογία, τι ποσοστό κερδοφορίας πρέπει να έχει για να πάρει πίσω τα χρήματά του; Και γιατί να έρθει να επενδύσει στην Ελλάδα; Δεν θα έρθει, είναι πάρα πολύ απλό.

Δεν χρειάζεται να επιχειρηματολογήσει κανένας περισσότερο για τα αυταπόδεικτα. Υπάρχουν ορισμένοι δείκτες, που αποτυπώνουν ποια είναι η πορεία της ανάπτυξης. Ο δείκτης σχηματισμού παγίου κεφαλαίου προβλέπεται για το 2016 μείον 8,4%. Το γράφει η εισηγητική έκθεση του προϋπολογισμού, που εσείς φέρατε. Ο δείκτης οικονομικού κλίματος, που ήταν 102 μονάδες το Νοέμβρη του ’14, έχει πέσει στις 90 μονάδες.

Μερικοί πίνακες, κύριε Υπουργέ, που συμπεριλαμβάνονται στην τελευταία έκθεση του Γραφείου Προϋπολογισμού της Βουλής, αποδεικνύουν αυτά που λέω. Ορίστε, ο δείκτης για το οικονομικό κλίμα –θα τα καταθέσω στα Πρακτικά- ορίστε ο δείκτης για την αύξηση των ληξιπρόθεσμων, λόγω της υπερβολικής φορολογικής επιβάρυνσης, ορίστε ο δείκτης για τις καταθέσεις των επιχειρήσεων και των νοικοκυριών, ορίστε ο δείκτης για τις ανύπαρκτες δανειοδοτήσεις των επιχειρήσεων, ορίστε, κυρίες και κύριοι συνάδελφοι, το κόστος χρήματος για τα δάνεια στην Ευρώπη και στην Ελλάδα. Αυτά είναι μερικά από τα στοιχεία. Μελετήστε τα, ενδεχομένως να μας δώσετε ορισμένες απαντήσεις, αν και αυτά δεν απαντώνται.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Και λέω, με βάση όλα αυτά, ότι χρειαζόμαστε μια άλλη πολιτική, η οποία να υπερβαίνει τους αναπτυξιακούς νόμους, ακόμα και τον καλύτερο –επαναλαμβάνω- που θα τα έχει όλα, μια πολιτική που να είναι φιλοεπενδυτική και η οποία θα έχει ως βασικό της πυλώνα ένα φιλοεπενδυτικό φορολογικό σύστημα σταθερό. Και για να υπάρξει αυτό πρέπει να αλλάξετε ρότα.

Εμείς υποστηρίζουμε ότι η σταθερότητα του φορολογικού συστήματος, όχι σε αυτό το επίπεδο των επιβαρύνσεων, αλλά με μία ρήτρα μείωσης των επιβαρύνσεων, σε σχέση με τη πρόοδο της οικονομίας και των οικονομικών μεγεθών, πρέπει να είναι αποτέλεσμα μιας ευρείας συμφωνίας, πολιτικής και κοινωνικής, που θα δώσει τη βεβαιότητα ότι για τα επόμενα χρόνια, όποιος έρθει να επενδύσει θα ξέρει τι του ξημερώνει την άλλη μέρα.

Αυτό δεν μπορείτε να το κάνετε εσείς, γιατί δεν μπορείτε να εγγυηθείτε την ανάπτυξη και αυτό είναι το μεγάλο θέμα. Και είναι αυτό, για το οποίο εμείς δουλεύουμε ως Δημοκρατική Συμπαράταξη μαζί με την πρόταση, που ανέφερε, προηγουμένως, ο εισηγητής μας, για έναν ολοκληρωμένο αναπτυξιακό σχεδιασμό, ώστε να υπάρξει η σταθερότητα και να την εγγυηθούμε ως παράγοντας, που ενδιαφέρεται για την πορεία της χώρας, η οποία με όσα έχετε κάνει μέχρι σήμερα βρίσκεται «επί ξύρου ακμής».

Ευχαριστώ, κυρίες και κύριοι συνάδελφοι.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Κρεμαστινός έχει τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, ήθελα να σας ρωτήσω το εξής: Διάβασα το νομοσχέδιο, αυτό που δώσατε στη δημοσιότητα, και δεν κατάλαβα ποιοι είναι οι πυλώνες του νομοσχεδίου, όσον αφορά την ανταγωνιστικότητα, όσον αφορά το φορολογικό καθεστώς και βεβαίως και το τρίτο στοιχείο, που δεν αναφέρεται στο νομοσχέδιο αλλά πρέπει να υπάρχει, και είναι η πολιτική σταθερότητα και η σοβαρότητα. Διότι για να έρθει ένας επενδυτής να επενδύσει, να φέρει τα λεφτά του, πρέπει πρώτα να αναγνωρίσει ότι υπάρχει σοβαρότητα και πολιτική σταθερότητα, συνέπεια και βεβαίως να διαπιστώσει και τα άλλα δύο στοιχεία, που προανέφερα. Φυσικά, θα σας δοθεί χρόνος να αναπτύξετε αυτά τα θέματα και στη δευτερολογία να υπάρξει συζήτηση. Όμως, εκ πρώτης όψεως, υπάρχει ένα μεγάλο κενό.

Το δεύτερο, που έχω να πω και είναι τώρα επίκαιρο και της μόδας και ίσως θα έπρεπε να το αναπτύξει ο συνάδελφος και φίλος, ο κ. Λοβέρδος, αλλά λόγω νησιωτικότητας θα το επικαλεστώ κι εγώ, είναι το περίφημο άρθρο 101 του Συντάγματος παράγραφος 4, που λέει ότι για κάθε νομοθέτημα που έχει σχέση με την ανάπτυξη, πρέπει ο νομοθέτης να λαμβάνει υπ’ όψιν τον συνταγματικό νομοθέτη, που λέει ότι πρέπει να προφυλάξει, να ενισχύσει και κατά κάποιον τρόπο να δώσει προτεραιότητα στην ανάπτυξη των νησιωτικών περιοχών.

Το νομοσχέδιο αυτό πόσο συνεπές είναι προς το άρθρο 101 του Συντάγματος; Εδώ πρέπει να μας δώσετε μια σαφή απάντηση, που να λέει ότι είναι συνεπές στο τάδε και στο τάδε σημείο, δεδομένου πως -απ’ ό,τι διαβλέπω, όχι για τον νόμο τον δικό σας, αλλά σχετικά με τον ΦΠΑ- θα υπάρξει προσφυγή πολλών παραγόντων στο Συμβούλιο της Επικρατείας. Διότι αντιλαμβάνεσθε πως αυτοί, που προσφεύγουν έχουν δίκιο διότι καταστρέφονται. Ουσιαστικά, ο τουρισμός συρρικνώνεται στη Δωδεκάνησο και στις παραμεθόριες περιοχές.

Εγώ θα σας κάνω μια ειλικρινή και απλή ερώτηση. Εάν εσείς θα θέλατε να επενδύσετε τουριστικά στην Κω, παραδείγματος χάριν, για ποιο λόγο να επενδύσετε στην Κω και να μην επενδύσετε στο Μπόντρουμ, που είναι απέναντι, που δίνει ακριβώς τα αντίθετα απ’ ό,τι δίνουμε εμείς; Δηλαδή, ξεκινά με μηδέν φορολογία, δίνει όλη τη δυνατότητα να φορολογηθεί μετά το προϊόν, που θα κερδίζει μετά από δέκα χρόνια και βεβαίως υπάρχει και μια καλύτερη σταθερότητα και σοβαρότητα, διότι τι σοβαρότητα μπορεί…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Για την Τουρκία λέτε;

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Να σας εξηγήσω τι εννοώ και αφού ολοκληρώσω θα μου απαντήσετε.

Επαναλαμβάνω, λοιπόν. Τι σοβαρότητα μπορεί να πει κανένας για μια Κυβέρνηση, που τα κύρια στελέχη της, ένα εικοσιτετράωρο μετά την ψήφιση του σχετικού νόμου για τον ΦΠΑ, δηλώνουν ότι πρόκειται περί εγκληματικής πράξης και αντισυνταγματικής;

Ο επενδυτής όταν τα ακούει αυτά τα πράγματα, θα έρθει να επενδύσει; Να, γιατί στην Τουρκία –επειδή μου είπατε για τη σοβαρότητα- δεν υπάρχουν αυτά τα πράγματα και την επιλέγω επειδή είναι η όμορη περιοχή. Επιπροσθέτως, μερικά χιλιόμετρα έξω από την τουριστική περιοχή υπάρχει και το hot spot. Αυτό είναι διαφημιστικό του τουρισμού; Δεν θα μπορούσε το hot spot να είναι σε ένα δευτερεύον νησί και όχι στο κύριο νησί, που είναι από τα βασικά στοιχεία του εισοδήματος της χώρας όσον αφορά το τουριστικό εισόδημα;

Με όλα αυτά λοιπόν τα στοιχεία, θα ήθελα να μου επιχειρηματολογήσετε, γιατί θα επενδύσετε στη Κω και όχι στην Τουρκία. Θα ήταν ενδιαφέρον επίσης, να καταλάβουμε, πώς αυτός ο οποίος είναι ήδη χρεωμένος και του ανεβάζετε τον ΦΠΑ από 13% στο 23% και τελευταία και στο 24% θα ανταποκριθεί. Αυτά είναι θέματα, τα οποία είναι ιδιαίτερα σημαντικά για τον τουρισμό.

Δεν θα προχωρήσω στο τέλος διανυκτέρευσης, που είναι ένα πρόσθετο στοιχείο, το οποίο επιβαρύνει έτι περισσότερο. Δεν θα πω τίποτα για την κατάργηση του 50% στην κατανάλωση του φόρου κατανάλωσης στο αλκοόλ. Θα μου πείτε, αυτό είναι ευεργετικό από πλευράς ιατρικής, για να μην πίνουν οι άνθρωποι και για να μην γίνονται πότες και αλκοολικοί, όχι όμως από πλευράς τουριστικής ανάπτυξης. Διότι, όπως γνωρίζετε, η απόσταση μεταξύ των νησιών και της απέναντι ακτής είναι λίγα μίλια. Σε μερικά μέρη, η απόσταση είναι ένα έως δύο μίλια. Δηλαδή, μπορούν οι άνθρωποι να πηγαίνουν να προμηθεύονται ακόμη και τα ποτά τους από απέναντι –εννοώ οι τουρίστες- και να μην τα πίνουν εκεί που βρίσκονται. Αυτά είναι πράγματα, τα οποία μπορεί να είναι απλοϊκά, κατανοητά, αλλά ιδιαίτερα επιβαρυντικά. Αυτά, βεβαίως, θα δείτε στα προσεχή χρόνια ότι θα επηρεάσουν την τουριστική ανάπτυξη.

Βεβαίως, το νομοσχέδιο -όπως ομολογουμένως και άλλα νομοσχέδια- δεν έχει το χαρακτηριστικό του τι πραγματικά περιμένετε από τα διάφορα πακέτα, όπως παραδείγματος χάριν πώς σκέπτεστε να χρησιμοποιήσετε το πακέτο Γιούνκερ και κυρίως, πώς θα αποδώσει το πακέτο Γιούνκερ.

Γιατί το λέω αυτό; Διότι απλούστατα στα προηγούμενα –και θα μιλήσω συγκεκριμένα- σημαντικά, αν θέλετε, μεγέθη έχουν καταναλωθεί στο να γίνονται αντιπαραγωγικά έργα. Πόσα λεφτά έχουν δοθεί για να γίνουν, παραδείγματος χάριν, κέντρα υγείας, τα οποία δεν λειτουργούν σήμερα σε όλη την επικράτεια και που έχουν καταστραφεί τα μηχανήματά τους; Αυτά έγιναν από τα ευρωπαϊκά προγράμματα.

Πόσοι δρόμοι έχουν γίνει δευτερεύοντες και τριτεύοντες, ενώ η περιοχή η οποία είναι η καίρια περιοχή, που δίνει τα περισσότερα, αν θέλετε, χρήματα στα έσοδα του κράτους από τον τουρισμό, είναι η πρώτη σε θανάτους από ατυχήματα, λόγω των κακών δρόμων; Και μιλώ για τα Δωδεκάνησα. Να είναι πρώτη σε θανατηφόρα ατυχήματα, λόγω κακών δρόμων; Κι όλα αυτά τα προγράμματα, τα οποία υποτίθεται ότι διατίθενται για τη βελτίωση του τουρισμού και τη βελτίωση των συνθηκών που συνδέονται με τον τουρισμό –και οπωσδήποτε οι συγκοινωνίες είναι βασικό στοιχείο- να βρίσκονται σε τέτοια εξαθλίωση;

Θα περίμενα, λοιπόν, να μας πείτε τι πραγματικά προβλέπεται για την ανάπτυξη των νησιωτικών περιοχών μέσα από το νομοσχέδιο σας και πώς θα θεραπευτούν αυτά τα οποία εγώ σας ανέδειξα. Διότι αυτά τα οποία ανέδειξα θα είναι τα προβλήματα, που θα αντιμετωπίσει τα προσεχή χρόνια οποιαδήποτε κυβέρνηση βρίσκεται σε αυτά τα έδρανα.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Με ενδοσυνεννόηση έχει γίνει μία αλλαγή στη σειρά. Στη θέση του κ. Αρβανιτίδη, καλείται στο Βήμα ο κ. Ιωάννης Μανιάτης.

Κύριε συνάδελφε, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Αγαπητοί συνάδελφοι, κύριε Υπουργέ, καταθέσαμε την επίκαιρη επερώτηση για τις αναβολές του αναπτυξιακού σχεδίου της χώρας πριν το προηγούμενο Σαββατοκύριακο, που περάσατε τον περίφημο νόμο για το υπερταμείο. Άρα κανείς αναρωτιέται τι νόημα έχει σήμερα η συζήτηση επί του αναπτυξιακού σχεδιασμού της χώρας, όταν πριν μία βδομάδα η κυβερνητική πλειοψηφία τα ξεπούλησε όλα –με έναν τρόπο που όπως θα σας αποδείξω αμέσως μετά- συνιστά κορυφαίο θέμα που θα σας κυνηγάει σε όλη σας τη ζωή. Πρόκειται για τις ιστορικές ερινύες, που θα ακολουθούν όλα τα μέλη της Κυβέρνησης που υπέγραψαν τη συμφωνία και όσους την ψήφισαν.

Δεν θα μιλήσω κατά συνέπεια ούτε για την αύξηση της φορολογίας ούτε για τα προβλήματα που δημιουργούνται στον αγροτικό τομέα ούτε για τον κόφτη στους μισθούς ούτε για το ξεπούλημα της ΔΕΗ ούτε για το ξεπούλημα των αστικών συγκοινωνιών. Θα μιλήσω μόνο γι’ αυτό που για μας συνιστά μία κορυφαία ιδεολογική, πολιτική και εθνική προτεραιότητα. Η δική μας προτεραιότητα είναι ταυτόχρονα μαζί με την τεκμηριωμένη κριτική που κάνουμε στην Κυβέρνηση, να καταθέτουμε και προτάσεις υπεράσπισης των εθνικών δικαιωμάτων.

Ενώ, λοιπόν, από τη μία μεριά έχουμε μία Κυβέρνηση που έχει διαμορφώσει μία χώρα που εξελίσσεται σε χώρα-αποικία, σε χώρα-προτεκτοράτο, μία ηττημένη κοινωνία, αυτό που έχει βαθιά ανάγκη ο κάθε Έλληνας πολίτης είναι να ξαναποκτήσουμε την εθνική μας αυτοπεποίθηση, να ξαναποκτήσουμε τη θεσμική μας ισοτιμία σε επίπεδο Ευρωπαϊκής Ένωσης και αξιοποιώντας την καινοτομία και την παραγωγικότητα, τα εθνικά συγκριτικά μας πλεονεκτήματα, να ξαναγίνουμε μία χώρα που δεν θα χρειάζεται δάνεια.

Ξεκινώ και θα αναφερθώ σε τρία θέματα, κύριε Υπουργέ, πολύ συνοπτικά. Πρώτον, το υπερταμείο. Θα σας επαναφέρω τα άρθρα 190 και 200, που, κατά την άποψή μας, συνιστούν ζητήματα εθνικού ξεπουλήματος για εκατό χρόνια.

Επειδή θα μας ακούσουν και οι πολίτες, θέλω να είμαι πάρα πολύ σαφής. Θα μας φέρετε, φαντάζομαι, σε λίγες εβδομάδες τον καινούργιο αναπτυξιακό νόμο. Πόσα λεφτά θα προβλέπει, πόσες επενδύσεις ο αναπτυξιακός νόμος; Θα προβλέπει 100, 200, 300 ή 400 εκατομμύρια το χρόνο; Όσα θέλετε να πείτε. Τι θα μας φέρετε; Θα μας φέρετε νόμο για να ψηφίσει το εθνικό Κοινοβούλιο για το πώς θα γίνει μέσα από τα κονδύλια αυτά η ανάπτυξη της χώρας.

Δείτε τώρα τι υπογράψατε το προηγούμενο Σαββατοκύριακο. Στα δύο άρθρα του νομοσχεδίου που σας προανέφερα, του υπερταμείου, στο 190 και στο 200, ξεπουλιέται ο εικοσαπλάσιος προϋπολογισμός από τον οποιονδήποτε αναπτυξιακό νόμο θα φέρετε. Πώς; Με εσωτερικό κανονισμό του υπερταμείου, τον οποίον εσωτερικό κανονισμό θα υπογράφει μόνον ο Υπουργός Οικονομικών και αν θέλουμε να τον αλλάξουμε, θα υπάρξει συνυπογραφή του εποπτικού συμβουλίου και του διοικητικού συμβουλίου του υπερταμείου.

Για να το κάνω λιανά: Όλα τα λεφτά που θα αποκτηθούν από τις αποκρατικοποιήσεις, από το ξεπούλημα, όπως το έχετε οργανώσει, τα οποία υποτίθεται θα πάνε στην ανάπτυξη, θα πάνε με κατευθύνσεις στρατηγικής ανάπτυξης, όχι όπως θα επιλέξει η όποια κυβέρνηση, όχι όπως θα επιλέξει το όποιο κοινοβούλιο, αλλά όπως θα επιλέξει ο Υπουργός Οικονομικών όχι με νόμο, αλλά με εσωτερικό κείμενο, με εσωτερικό κανονισμό. Αν κάτι αλλάξει στην αναπτυξιακή προοπτική της χώρας και θέλουμε να το μεταβάλουμε τα επόμενα δύο χρόνια, θα χρειαστεί να ζητήσουμε συνυπογραφή των δανειστών.

Αυτό συνιστά εθνικό ξεπούλημα. Αυτό δημιουργεί μία χώρα-αποικία, μία χώρα-προτεκτοράτο, μία χώρα στην οποία το εθνικό κοινοβούλιο δεν έχει κανέναν λόγο για το αναπτυξιακό γίγνεσθαι, για το σήμερα και το αύριο της χώρας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, συγγνώμη που θα σας διακόψω για λίγα δευτερόλεπτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Κρουσώνα Ηρακλείου Κρήτης και από 5ο Δημοτικό Σχολείο Δάφνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μανιάτη, συνεχίστε.

**ΙΩΑΝΝΗΣ ΜΑΝΙΑΤΗΣ:** Περνώ τώρα, κύριε Υπουργέ, στο δεύτερο σχόλιό μου. Χθες ήμουν στις Βρυξέλλες σε ένα μεγάλο ενεργειακό συνέδριο με την παρουσία της Επιτρόπου Περιφερειακής Ανάπτυξης, της κ. Κορίνας Κρέτσου. Είναι η επίτροπος η οποία έχει τα χρήματα όλων των διαρθρωτικών ταμείων. Το θέμα του συνεδρίου ήταν ενεργειακό. Ψάξτε να βρείτε τη χθεσινή ομιλία της επιτρόπου.

Είπε χθες, λοιπόν -ήταν και ο κ. Παπαδημούλης παρών στη συνάντηση αυτή, στο συνέδριο- ότι πρόκειται να διατεθούν για την ενέργεια 69 δισεκατομμύρια ευρώ, από τα οποία τα 18 δισεκατομμύρια ευρώ την επόμενη προγραμματική περίοδο στην εξοικονόμηση ενέργειας.

Κύριε Υπουργέ επί της ανάπτυξης, που είστε και αρμόδιος για το καινούριο ΕΣΠΑ, είχε κατατεθεί στο τέλος του 2014 μία πρόταση στα διαρθρωτικά ταμεία, προκειμένου στα ζητήματα εξοικονόμηση ενέργειας να επενδυθούν το επόμενο χρονικό διάστημα 2,5 δισεκατομμύρια ευρώ στη χώρα σε κατοικίες, στα δημόσια κτήρια, σ’ έναν σπάταλο δημόσιο τομέα, και στα επαγγελματικά κτήρια, στα ιδιωτικά κτήρια, όπως ξενοδοχεία, επιχειρήσεις κ.λπ..

Το σχέδιο αυτό θα έφερνε στην Ελλάδα πενήντα χιλιάδες θέσεις εργασίας στον τομέα της οικοδομής. Την πρόταση αυτή την τραβήξατε πίσω. Εσείς την τραβήξατε πίσω. Είναι μία πρόταση τεκμηριωμένη.

Μάλιστα, πρέπει να σας πω τούτο, επειδή με ρωτήσατε «αν εσείς κ.λπ.». Ναι, εσείς. Το χειρότερο δε όλων είναι ότι η στρατηγική, με την οποία είχαμε καταθέσει τη συγκεκριμένη πρόταση, βαθμολογήθηκε τον Απρίλιο του 2016 για τη στρατηγική που είχαμε καταθέσει ως η δεύτερη καλύτερη εθνική στρατηγική εξοικονόμησης ενέργειας στα κτήρια σε όλα τα κράτη-μέλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΙΩΑΝΝΗΣ ΜΑΝΙΑΤΗΣ:** Κατά συνέπεια, είχατε και ακυρώσατε πρόταση τεκμηριωμένη, που δημιουργεί θέσεις εργασίας, που είναι άμεσα επιλέξιμη, με μία διαδικασία, στρατηγική και πρόγραμμα που έχει βαθμολογηθεί ως το δεύτερο καλύτερο της Ευρωπαϊκής Ένωσης.

Και τι κάνατε; Το ακυρώσατε και το τραβήξατε πίσω. Συζητήστε με την κ. Κρέτσου. Τα έλεγε χθες στις Βρυξέλλες.

Θα τελειώσω, κυρίες και κύριοι συνάδελφοι, με ένα θέμα, που, κατά την άποψή μου, συνιστά βόμβα, σαμποτάζ στην πραγματικότητα, στα θεμέλια οποιουδήποτε θέλει να κάνει μια στρατηγική επένδυση στη χώρα, στρατηγική επένδυση είτε δημόσια είτε ιδιωτική.

Πάλι το προηγούμενο Σαββατοκύριακο περάσατε μία εκπρόθεσμη υπουργική τροπολογία και καταργήσατε όλο το κεφάλαιο που προβλέπει τις καινούριες χρήσεις γης της χώρας.

Κύριε Υπουργέ, έχετε στη Γενική Γραμματεία Στρατηγικών σας Επενδύσεων, τώρα που μιλάμε, τρεις μεγάλες επενδύσεις στρατηγικές που περιμένουμε, δύο τουριστικές και μία ενεργειακή. Οι δύο τουριστικές είναι η κάθε μία από 200 εκατομμύρια, μία στην Κρήτη και μία στην Κάρυστο της Εύβοιας. Οι επενδύσεις αυτές τώρα, όπως τις έχουν καταθέσει οι επενδυτές, θα εγκριθούν με βάση τις παλιές χρήσεις γης του 1987, που μας οδηγήσατε ακυρώνοντας τον νόμο του 2014 τον δικό μας, ή με τις καινούργιες χρήσεις γης;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Μέχρι να βγουν οι καινούργιες, με τις παλιές.

**ΙΩΑΝΝΗΣ ΜΑΝΙΑΤΗΣ:** Άρα με τις χρήσεις γης του 1987. Ευχαριστώ για την απάντηση.

Σας διαβάζω τι δεν μπορείτε να εγκρίνετε. Στην κατηγορία «τουρισμός-αναψυχή», που είναι οι δύο μεγάλες επενδύσεις, δεν μπορείτε να εντάξετε γραφεία και τράπεζες, γιατί ο νόμος του 1987 δεν το προέβλεπε. Στη χρήση γης «επιχειρηματικά πάρκα» δεν μπορείτε να εντάξετε συνεργεία αυτοκινήτων, σταθμούς, εμπορευματικά κέντρα, logistics.

Με αυτόν τον νόμο θα πάτε να αναπτύξετε στρατηγικά τη χώρα;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Με τον νέο.

**ΙΩΑΝΝΗΣ ΜΑΝΙΑΤΗΣ:** Επειδή μου είπατε για τον νόμο που ετοιμάζεται, θέλω να σας πληροφορήσω κάτι και ρωτήστε τον καθ’ ύλην αρμόδιο κ. Τσιρώνη και τον κ. Σκουρλέτη. Έχει υπάρξει καμμιά επιτροπή που προετοιμάζει τον καινούργιο νόμο; Γιατί εγώ ξέρω ότι δεν έχει υπάρξει καμμιά απολύτως προετοιμασία και το πιθανότερο απ’ όλα είναι να περιμένουμε κανέναν χρόνο ακόμη ή ενάμιση, μέχρι να δεήσουν οι αρμόδιοι Υπουργοί να φέρουν τον καινούριο νόμο.

Θα τελειώσω, κύριε Πρόεδρε -και ευχαριστώ για την ανοχή σας- με την αθηναϊκή Ριβιέρα.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως, σύντομα.

**ΙΩΑΝΝΗΣ ΜΑΝΙΑΤΗΣ:** Ναι, κύριε Πρόεδρε.

Αγαπητοί συνάδελφοι, η Κυβέρνηση ξεχνά τον ν.4277/2014, τον νόμο για το νέο ρυθμιστικό σχέδιο Αθήνας-Αττικής, τριάντα χρόνια μετά τον ν. Τρίτση, τον οποίον καταψήφισε.

Καταθέτω για τα Πρακτικά τις συγκεκριμένες διατυπώσεις.

(Στο σημείο αυτό Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2014, λοιπόν, τον Αύγουστο περάσαμε το νέο ρυθμιστικό σχέδιο της Αθήνας, τριάντα χρόνια μετά τον νόμο Τρίτση, μετά το 1985.

Σήμερα, λοιπόν, το 30% των πολιτών αυτής της χώρας έχει στρατηγικό σχέδιο ανάπτυξης για τα επόμενα είκοσι χρόνια. Το καταψηφίσατε.

Όμως, ξέρετε τι δεν έχετε δικαίωμα να κάνετε; Να παραβιάσετε το άρθρο 11 παράγραφος 2.2, που λέει τα εξής: «Ο άξονας του θαλάσσιου μετώπου του πολεοδομικού συγκροτήματος από τον Φαληρικό Όρμο μέχρι τη Βουλιαγμένη, του οποίου ο βασικός προσανατολισμός συνίσταται στην εξασφάλιση του ανοίγματος του μητροπολιτικού συγκροτήματος της Αθήνας προς το παραλιακό μέτωπο και της λειτουργικής διασύνδεσης με αυτό με την ανάπτυξη χρήσεων» -όχι δικαστηρίων- «πολιτισμού, τουρισμού, αναψυχής και αθλητισμού μητροπολιτικής εμβέλειας, καθώς και στη διασφάλιση της συνέχειας και της προσπελασιμότητας της παράκτιας ζώνης για όλους τους κατοίκους και τους επισκέπτες της πόλης».

**ΠΡΟΕΔΡΕΥΩΝ (Νικήτας Κακλαμάνης):** Μη διαβάσετε τώρα όλο τον νόμο, κύριε Μανιάτη!

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, αυτόν τον νόμο, αυτό το άρθρο θελήσατε να το καταπατήσετε. Ε, λοιπόν, με αυτήν τη λογική δεν υπάρχει καμμία στρατηγική για την ανάπτυξη της χώρας. Αντίθετα, γκρεμίζετε και ό,τι καλό βρήκατε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Επειδή ο φίλος μου, ο Βασίλης Κεγκέρογλου, λίγο με μπέρδεψε, θα μιλήσει τώρα ο κ. Τζελέπης και μετά η κ. Γεννηματά;

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τις τελευταίες μέρες παρακολουθούμε ότι η Κυβέρνηση έχει επιδοθεί σε μία πρωτοφανή επιχείρηση επικοινωνίας με κεντρικό θέμα την ανάπτυξη που έρχεται και με επικεφαλής τον Πρωθυπουργό. Από τη σοβαροφανή θεωρία του ελατηρίου φθάσαμε στο «θα βρέξει δισεκατομμύρια».

Πρόκειται για το θέατρο του παραλόγου, για μια φθηνή προπαγάνδα, διότι μετά τις περήφανες διαπραγματεύσεις σας, τα capital controls, το τρίτο μνημόνιο ΣΥΡΙΖΑ-ΑΝΕΛ και το τέταρτο διαρκείας, καθιστώντας τη χώρα μας προτεκτοράτο, είναι θέμα τακτικισμού πλέον για εσάς να μιλάτε για ανάπτυξη. Μάλιστα, είχατε σχεδιασμένο να φέρετε και τον αναπτυξιακό νόμο τώρα, μετά από δεκαέξι μήνες.

Για ποια ανάπτυξη όμως μιλάτε, όταν με τα δικά σας νομοσχέδια έχετε αποθαρρύνει κάθε επενδυτική πρωτοβουλία, όπως και με τις ιδεοληψίες σας, και ενισχύετε με μοναδικό τρόπο την αποεπένδυση; Ανάπτυξη και Κυβέρνηση ΣΥΡΙΖΑ-ΑΝΕΛ δεν ταυτίζονται. Όποιος ακούει να μιλάτε για κίνητρα και επενδύσεις πραγματικά, νομίζει ότι ζει σε μία άλλη χώρα. Έχετε μετατρέψει τη χώρα σε φορολογική κόλαση. Με αυτό το καθεστώς δε, ποιος τολμά να έρθει να επενδύσει και για ποιο λόγο;

Στο προσχέδιο νόμου αναφέρετε ότι θα ενισχύσετε την πρωτογενή παραγωγή, ούτως ώστε να είναι εξωστρεφής, θα στηρίξετε μεταποιητικές επιχειρήσεις στον αγροτοδιατροφικό τομέα, με εξαγωγικό προσανατολισμό και θα στηρίξετε την αγροτοδιατροφική αλυσίδα. Συμφωνώ. Η αγροτική οικονομία είναι ένας από τους σημαντικότερους πυλώνες οικονομικής και κοινωνικής ανάπτυξης της χώρας μας. Κατοχυρώνει ένα μέρος της διατροφικής ασφάλειας και επάρκειας και συμβάλλει στην περιφερειακή ανάπτυξη και την κοινωνική συνοχή στην περιφέρεια.

Πώς θα επιτευχθεί, όμως, αυτό θα ήθελα πραγματικά να ακούσω, όταν η κυβερνητική σας πολιτική λειτουργεί ως ολετήρας για τον αγροτικό τομέα. Έχετε φορτώσει την αγροτική οικονομία και τον Έλληνα αγρότη με απίστευτους μέχρι χθες φόρους και εισφορές, οι οποίοι αυξάνουν το κόστος παραγωγής και δημιουργούν συνθήκες ασφυξίας για την ελληνική ύπαιθρο και κατ’ επέκταση για τον Έλληνα αγρότη.

Ενδεικτικά θα πω για τη φοροασφαλιστική σας αντιμεταρρύθμιση, που ήταν το τέχνασμα για να οδηγήσετε τις ασφαλιστικές εισφορές των αγροτών στον τριπλασιασμό με 27% επί του εισοδήματός τους, συμπεριλαμβανομένων όλων των επιδοτήσεων, πηγαίνοντας τον φόρο από το 13% στο 22% έως το 45%, τον ΦΠΑ από το 13% στο 23% και τώρα στο 24%, καταργώντας κάθε νησιωτική πολιτική -για να στηρίξετε την πρωτογενή παραγωγή στα νησιά!- με την αύξηση στο πετρέλαιο και στο αγροτικό ρεύμα.

Πραγματικά, το πόσο απεχθάνεσθε τον πρωτογενή τομέα, φαίνεται από το ότι όπου έχετε δημοσιονομικό κενό, βάζετε φόρους στον αγροτικό τομέα, όπως ο φόρος που βάλατε στο κρασί.

Από την άλλη πλευρά, είναι πρωτόγνωρο, το βλέπουμε για πρώτη φορά συντελεστής παραγωγής να φορολογείται. Φορολογείται το αποτέλεσμα της παραγωγής.

Επίσης, με τον ΕΝΦΙΑ κάνετε κάτι πολύ έξυπνο: Αφού μειώσατε τις αντικειμενικές αξίες, το κόστος από την απομείωση έρχεστε και το βάζετε στους τριακόσιες χιλιάδες κατ’ επάγγελμα αγρότες. Τα αγροτεμάχιά τους τα θεωρείτε περιουσία ακίνητη, που κατ’ επέκταση ξεπερνάει τις 200.000 χιλιάδες -ένα σπίτι ο αγρότης συν τα αγροτεμάχια- και τα τριπλοφορολογείτε με τον συμπληρωματικό φόρο. Κατ’ επέκταση, από 1 με 2 ευρώ το στρέμμα, θα πληρώνει ο κάθε αγρότης επτά με οκτώ ευρώ το στρέμμα φόρο για τα αγροτεμάχιά του. Για ποια αγροτική ανάπτυξη μιλάτε;

Εκτός, όμως, από την πρωτόγνωρη φοροεπιδρομή και εισφοροεπιδρομή, είστε ανίκανοι να σχεδιάσετε οποιαδήποτε πολιτική για την ανάπτυξη στον πρωτογενή τομέα και κατ’ επέκταση και τον εκσυγχρονισμό της αγροτικής οικονομίας.

Τα Προγράμματα Ανάπτυξης και Αλιείας, που αποτελούν σημαντικό κομμάτι του ΕΣΠΑ και πλησιάζουν τα 5 δισεκατομμύρια, τα οποία τα βρήκατε έτοιμα, αναζητούνται ακόμα και σήμερα. Αν και βρισκόμαστε στον δεύτερο χρόνο εφαρμογής τους, δεν έχει γίνει καμία ενέργεια προκήρυξης ούτε για δείγμα, ψελλίζοντας διαρκώς υποσχέσεις. Τόσο, όμως, το Υπουργείο Αγροτικής Ανάπτυξης και Τροφίμων όσο και το Υπουργείο Ανάπτυξης αναβάλλουν συνεχόμενα την έναρξη υποβολής αιτήσεων από τους δικαιούχους, με υποσχέσεις ότι το φθινόπωρο, στην καλύτερη περίπτωση, θα έχουμε κάποια προκήρυξη.

Πίσω, βέβαια, από αυτήν την αδυναμία και αστοχία στην έναρξη των Προγραμμάτων Αγροτικής Ανάπτυξης και Αλιείας κρύβεται μια μεγάλη αστοχία της Συγκυβέρνησης ΣΥΡΙΖΑ – ΑΝΕΛ. Λόγω της εφαρμογής των capital controls και της αδυναμίας εξεύρεσης χρηματοδότησης για την ολοκλήρωση των επενδύσεων και την πληρωμή των δικαιούχων, μεταφέρετε ως προγράμματα – γέφυρες στο νέο Πρόγραμμα Αγροτικής Ανάπτυξης 2015 -2020 ποσά ύψους 1,2 δισεκατομμυρίων από το προηγούμενο Πρόγραμμα Αγροτικής Ανάπτυξης 2007 – 2013.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι, αυτό δεν γίνεται. Σας έχω δώσει ήδη τρία λεπτά παραπάνω από τον χρόνο σας. Παρακαλώ, ολοκληρώστε. Είπαμε ελαστικότητα, αλλά όχι έτσι!

**ΜΙΧΑΗΛ ΤΖΕΛΕΠΗΣ:** Λοιπόν, τελειώνω.

Ο όγκος των ανειλημμένων υποχρεώσεων – γέφυρα ουσιαστικά διαμορφώθηκε στο ύψος αυτό βάσει των καθυστερήσεων των πληρωμών από τον ΟΠΕΚΕΠΕ, καθώς και της καθυστέρησης υλοποίησης ιδιωτικών έργων των Σχεδίων Βελτίωσης ΠΑΑ, Leader, Μεταποίησης.

Όσον αφορά δε Ταμείο Αγροτικής Επιχειρηματικότητας που είχε 115 εκατομμύρια, επιστρέψατε τα 112 εκατομμύρια, γιατί δεν μπορούσατε να τα απορροφήσετε και να υλοποιήσετε αυτά τα μέτρα.

Προκειμένου δε να ρίξετε στάχτη στα μάτια των αγροτών και να δημιουργήσετε εντυπώσεις, προδημοσιεύετε το Μέτρο 6.1 για τους νέους αγρότες. Προσέξτε, όμως: Δεν κάνετε προσωρινή προκήρυξη. Κάνετε προδημοσίευση και δώσατε μόνον ενάμιση μήνα προθεσμία στους νέους αγρότες, για να κάνουν δήλωση ΟΣΔΕ για τη μεταβίβαση των δικαιωμάτων. Ενώ αρκετοί νέοι έχουν προχωρήσει στη δήλωση ΟΣΔΕ, συνεχώς αλλάζετε τα κριτήρια.

Τελειώνω, κύριε Πρόεδρε, σε ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΜΙΧΑΗΛ ΤΖΕΛΕΠΗΣ:** Δεν μπορεί να συντονιστεί το Υπουργείο Αγροτικής Ανάπτυξης με τον ΟΠΕΚΕΠΕ, με συνέπεια να επικρατήσει σύγχυση, με θύματα τους νέους αγρότες που θέλουν να επενδύσουν στην αγροτική οικονομία, γεγονός που αποδεικνύει το πόσο απροετοίμαστοι είστε για την υλοποίηση του Προγράμματος Αγροτικής Ανάπτυξης.

Υποβάλατε τα αγροτικά νοικοκυριά σε απίστευτο κόστος μεταβίβασης δικαιωμάτων, με απώλεια επιδοτήσεων της τάξεως του 20%, με αβέβαιο αποτέλεσμα όμως. Καταστρέφετε τις ελπίδες και τους πόρους της νέας γενιάς. Υπονομεύετε το μέλλον της αγροτικής οικονομίας και της χώρας.

Σε όλο αυτό το δυσμενές οικονομικό κλίμα, αν συνυπολογίσετε την έλλειψη στρατηγικού σχεδιασμού, την απουσία ενός καινοτόμου ερευνητικού προγράμματος για τον πρωτογενή τομέα, αντιλαμβάνεστε με απόλυτη ακρίβεια το ουτοπικό του εγχειρήματός σας για την αγροτική ανάπτυξη. Οδηγείτε τη χώρα σε πλήρη υπανάπτυξη και ιδιαίτερα την περιφέρεια.

Σε σύντομο δε χρονικό διάστημα –εδώ είμαστε και θα τα δούμε όλοι μαζί- η αγροτική παραγωγή θα συρρικνωθεί στα χέρια των μεγαλοτσιφλικάδων και οι μικρομεσαίες επιχειρήσεις, που εσείς ισχυρίζεστε ότι ενισχύετε με τον προωθούμενο αναπτυξιακό νόμο του Προγράμματος Αγροτικής Ανάπτυξης, δεν θα υφίσταται.

Αν πραγματικά θέλετε να μιλήσουμε για αγροτική ανάπτυξη, καταθέστε ένα συνολικό πλάνο, πρώτον, με χαμηλούς φορολογικούς συντελεστές, σύμφωνα με την ιδιαιτερότητα του αγροτικού τομέα -μειώστε το κόστος παραγωγής για τον αγρότη, για να είναι ανταγωνιστικός-, με μέγιστη αξιοποίηση και απορρόφηση των πόρων του προγράμματος αγροτικής ανάπτυξης, αποκέντρωση εδώ και τώρα για συγκεκριμένες δράσεις…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Τζελέπη, σας παρακαλώ.

**ΜΙΧΑΗΛ ΤΖΕΛΕΠΗΣ:** Ολοκληρώνω, κύριε Πρόεδρε.

…και σχεδιασμό για στοχευμένη αποκέντρωση, πόρους δηλαδή στις περιφέρειες για τους νέους αγρότες, για σχέδια βελτίωσης, για μικρά αρδευτικά, για αναδασμούς και για το Leader. Μόνο έτσι θα μπορέσουμε να έχουμε έναν πρωτογενή τομέα ανταγωνιστικό, που να μπορεί να στηρίξει την ελληνική οικονομία και κατ’ επέκταση να κρατήσει την κοινωνική συνοχή στην περιφέρεια.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δέκα εννέα μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Δάφνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ κ. Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι Βουλευτές της Δημοκρατικής Συμπαράταξης αναφέρθηκαν και θα αναφερθούν διεξοδικά σ’ όλα τα ζητήματα της επερώτησης.

Εγώ προσωπικά θα ήθελα να σταθώ σε συγκεκριμένα στοιχεία που διαμορφώνουν την οικονομική κατάσταση και τις δυνατότητες της χώρας σήμερα, γιατί μετά από δεκαεπτά μήνες διακυβέρνησης ΣΥΡΙΖΑ-ΑΝΕΛ, μπορούμε σήμερα να «κάνουμε ταμείο», που λέει ο λόγος, γιατί το ταμείο είναι μείον.

Η πρώτη περίοδος του κ. Τσίπρα κόστισε στον ελληνικό λαό 86 δισεκατομμύρια. Δεν τα λέω εγώ, τα λέει ο Διοικητής της Τράπεζας της Ελλάδος. Δόθηκαν δώρο οι τράπεζες στους σημερινούς τους ιδιοκτήτες και οι Έλληνες πολίτες στερήθηκαν ένα από τα θεμελιώδη δικαιώματα στην Ευρωπαϊκή Ένωση, αυτό της ελεύθερης κίνησης των κεφαλαίων.

Ο μεγάλος δε πρωταγωνιστής εκείνης της περιόδου, ο κ. Βαρουφάκης σήμερα έχει ανοίξει το στόμα του και λέει πολλά. Όμως ο κ. Τσίπρας, που τον χαρακτήριζε asset για τη χώρα, δεν τον θυμάται, δεν ξέρει τίποτε γι’ αυτόν, δεν λέει τίποτε γι’ αυτόν. Φαίνεται ότι και αυτός ήταν άλλη μία μεγάλη αυταπάτη.

Η δεύτερη περίοδος του κ. Τσίπρα είχε εξίσου τραγική κατάληξη: Η χώρα σε ταπεινωτική εποπτεία, ο δημόσιος πλούτος στη διαχείριση ξένων, η δημοκρατία υπό περιορισμό και τα σπίτια στα κοράκια της αγοράς. Μπορεί βεβαίως να υπάρχουν κάποιες εκκρεμότητες ακόμη, κάποιες «ουρές», όπως λένε, για να κλείσει η αξιολόγηση, αλλά είναι βέβαιο ότι έκλεισε ο κύκλος των ψευδαισθήσεων που εδώ και πέντε χρόνια καλλιεργούσαν οι συνέταιροι ΣΥΡΙΖΑ-ΑΝΕΛ.

Έκλεισε ο μύθος ότι δήθεν είστε εσείς προστάτες των φτωχών και των αδύναμων. Γιατί όταν, κύριε Υπουργέ, υποτάσσεστε στις πολιτικές επιλογές των πιο συντηρητικών κύκλων της Ευρώπης, μόνο προστάτες των αδύναμων δεν μπορεί να είστε. Είστε εκτελεστές τους και τώρα έρχεστε και εκτελείτε και τα νησιά!

Εμείς, κυρίες και κύριοι Βουλευτές, θεσπίσαμε τον μειωμένο ΦΠΑ για τα νησιά και τον προστατεύσαμε σε όλη τη διάρκεια της κρίσης. Εσείς είστε αυτοί που τον καταργείτε και αφήστε τις κλάψες, δήθεν, γιατί τα ψηφίσατε όλοι και με τα δύο σας χέρια.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Όποιος, λοιπόν, δεν συμφωνεί, να έχει τα κότσια να παραιτείται και όχι εκ των υστέρων να λέει ό,τι θα ήθελε κάθε Έλληνας πολίτης να ακούσει. Θα απολογηθείτε για όλα αυτά, κύριε Υπουργέ.

(Χειροκροτήματα από την πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτές τις τελευταίες εβδομάδες η Κυβέρνηση ανακάλυψε μια νέα ιστορία. Έχει το δικό της success story. Ποιο είναι αυτό; Το «ανάπτυξη story». Όμως δεν υπάρχει αυτόματος πιλότος για την ανάπτυξη στη χώρα.

Γι’ αυτό, κύριε Υπουργέ, το «ανάπτυξη story» είναι μια ακόμη αυταπάτη. Ποτέ άλλοτε το θέμα της ανάπτυξης δεν ήταν τόσο στενά συνδεδεμένο με το πολιτικό ζήτημα στον τόπο.

Οι επενδυτές, σε παγκόσμιο επίπεδο, αυτό που ενδιαφέρονται να δουν είναι να προσδιορίσουν τον πολιτικό κίνδυνο. Δυστυχώς, με δική σας ευθύνη, μετά από τόσα χρόνια, η χώρα μας εξακολουθεί να θεωρείται από τους επενδυτές μια χώρα υψηλού πολιτικού κινδύνου για επενδύσεις.

Κανείς δεν ξέρει πότε θα γίνει η νέα δήθεν επαναστατική πράξη της Κυβέρνησης. Κανείς δεν ξέρει πότε θα απαλλαγούμε από τα capital controls, πότε, επιτέλους, θα γίνουν οι αναγκαίες μεταρρυθμίσεις ή πότε θα αλλάξετε, για άλλη μια φορά, τους φόρους.

Είναι πολύ απλό. Αυτή η Κυβέρνηση δεν μπορεί να ηγηθεί της προσπάθειας για την αναπτυξιακή πρόοδο της χώρας. Το brand name «ΣΥΡΙΖΑ-ΑΝΕΛ» είναι απωθητικό για ξένους και ντόπιους επενδυτές.

Πολύ απλά, δεν μπορεί αυτή η Κυβέρνηση, δεν μπορούν αυτοί οι άνθρωποι που υπονόμευσαν όλα τα προηγούμενα χρόνια κάθε προσπάθεια συνεννόησης και κοινής προσπάθειας, για να αντιμετωπιστεί το δημοσιονομικό έλλειμα και το έλλειμα ανταγωνιστικότητας, δεν μπορούν οι άνθρωποι που αρνήθηκαν όλες τις αλλαγές και τις μεταρρυθμίσεις να φέρουν την ανάπτυξη.

Δεν μπορούν να φέρουν την ανάπτυξη αυτοί που μέσα σε έναν χρόνο έφεραν την ύφεση. Είδαμε τι μπορούν να κάνουν στην πράξη. Δεν μπορούν αυτοί που πανηγυρίζουν, επειδή υπέβαλαν, επιτέλους, την πρώτη πρόταση στο πακέτο Γιούνκερ, να φέρουν την ανάπτυξη. Υπενθυμίζω ότι εδώ και έναν χρόνο σε όλες τις άλλες ευρωπαϊκές χώρες κάνει πληρωμές το πακέτο Γιούνκερ. Εμείς τώρα αρχίζουμε.

Δεν μπορούν να φέρουν την ανάπτυξη αυτοί που σήμερα ανακάλυψαν ότι υπάρχει το ΕΣΠΑ, ότι έχει πόρους και ότι χάρη σε αυτό, μπορεί να βρέξει χρήματα. Δεν μπορούν, όμως, πάνω απ’ όλα, να ηγηθούν αυτής της μεγάλης αναπτυξιακής προσπάθειας ο κ. Τσίπρας και ο κ. Καμμένος, γιατί είναι αυτοί που δίχασαν την κοινωνία όλα αυτά τα χρόνια και τις παραγωγικές δυνάμεις του τόπου.

Διχάζουν και προσπαθούν να χτυπήσουν, να φτωχοποιήσουν τη μεσαία τάξη. Είναι πολύ στοχευμένη η πολιτική τους. Και ακούσαμε πραγματικά με έκπληξη –δεν είναι αρκετή αυτή η λέξη- τις ανατριχιαστικές δηλώσεις εμφυλιοπολεμικού κλίματος Βουλευτή του ΣΥΡΙΖΑ για το πώς αντιμετωπίζουν τη μεσαία τάξη, η οποία αποτελεί τη ραχοκοκαλιά αυτή τη στιγμή, αν θέλουμε να πάρει μπροστά η ανάπτυξη.

Μετά την υπογραφή δε του τρίτου μνημονίου από την Κυβέρνηση ΣΥΡΙΖΑ-ΑΝΕΛ, με τα υφεσιακά μέτρα τα οποία ήταν δική τους επιλογή –ήταν δικής τους επινόησης η σύνθεση όλων αυτών των μέτρων- είναι φανερό πως δεν υπάρχει προοπτική μέσα από αυτήν τη φορολογική επιδρομή για να μπορέσουμε να βάλουμε μπροστά την ανάπτυξη. Με αυτό το μνημόνιο δίνουν τη χαριστική βολή. Και είναι ένα χτύπημα κάτω από τη μέση στη μεσαία τάξη.

Η οικονομία είναι σήμερα παγιδευμένη, με ευθύνη της Κυβέρνησης, σε τρία σημαντικά προβλήματα που έχουν μεταξύ τους αλληλεπίδραση:

Το πρώτο αφορά το χάσμα των δανείων και των καταθέσεων στις τράπεζες, ύψους 100 δισεκατομμυρίων περίπου. Ενώ στο τέλος του 2014 οι καταθέσεις ήταν περίπου 165 δισεκατομμύρια, μειώθηκαν κατά 45 δισεκατομμύρια, με αποτέλεσμα να οδηγηθούμε και στα capital controls. Ακριβώς αυτό το χάσμα είναι που δημιουργεί μεγάλο πρόβλημα στις τράπεζες να χρηματοδοτήσουν την ανάπτυξη.

Το δεύτερο αφορά τα κόκκινα δάνεια. Τα κόκκινα δάνεια εκτοξεύτηκαν και δεν εκτοξεύτηκαν μόνο από την αδυναμία των δανειοληπτών, αλλά και από τη νοοτροπία που καλλιεργήθηκε όλα τα προηγούμενα χρόνια με το κίνημα «Δεν πληρώνω», με τις ψεύτικες υποσχέσεις για σεισάχθεια, με τις αέναες δήθεν σκληρές διαπραγματεύσεις, με τις κλειστές τράπεζες, με τα capital controls. Και αυτός είναι άλλος ένας λόγος για τον οποίο δεν μπορούν να χρηματοδοτήσουν σήμερα οι τράπεζες την ανάπτυξη.

Βεβαίως, υπάρχει και το τρίτο πρόβλημα, που είναι ένα μεγάλο επενδυτικό έλλειμμα. Είναι η μεγαλύτερη ζημιά που έγινε και αφορά το θέμα εμπιστοσύνης, γιατί το κυνήγι των επενδυτών απομάκρυνε από την Ελλάδα σοβαρούς επενδυτές που χρειαζόμασταν και έχουμε ανάγκη. Σήμερα έχουν απομείνει να ασχολούνται με την ελληνική οικονομία μόνο κεφάλαια υψηλού επενδυτικού κινδύνου και ευκαιριακά και κάποιοι που ενδιαφέρονται για τον τουρισμό. Όμως, αυτά μόνο δεν φθάνουν, δεν αρκούν.

Συνεπώς, το μεγάλο θέμα είναι να σπάσουν οι κόφτες, που εσείς της Κυβέρνησης έχετε βάλει σήμερα στην ελληνική οικονομία: υψηλή φορολογία, μείωση εισοδημάτων, capital controls, χρηματοδοτική αδυναμία και ύφεση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Προέδρου)

Κύριε Πρόεδρε, θα σας παρακαλέσω να μου δώσετε περισσότερο χρόνο, γιατί το θέμα είναι πάρα πολύ μεγάλο.

**ΠΡΟΕΔΡΕΥΩΝ (Νικήτας Κακλαμάνης):** Μπορείτε να συνεχίσετε, κυρία Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Στις σημερινές συνθήκες, αυτό μπορεί να γίνει με ένα μαζικό επενδυτικό κλίμα και ένα κύμα μεταρρυθμίσεων συγκεκριμένων και υλοποιήσιμων, που θα οδηγήσουν σε ανασυγκρότηση της οικονομίας, αναδόμηση του δημοσίου τομέα, μείωση του κόστους λειτουργίας του κράτους και μείωση της φορολογίας σε ιδιώτες και επιχειρήσεις.

Αντί, λοιπόν, του κάθε λογής κόφτη στην ανάπτυξη που βάζετε εσείς, εμείς προτείνουμε επιταχυντές της ανάπτυξης. Καταθέτω, λοιπόν, σήμερα ενδεικτικά είκοσι προτάσεις που μπορούν να λειτουργήσουν ως επιταχυντές της ανάπτυξης.

Η πρώτη πρόταση είναι η πολιτική προσέλκυσης επενδύσεων. Η Ελλάδα αυτή τη στιγμή είναι εικοστή έκτη στη λίστα των είκοσι οκτώ χωρών. Προτείνουμε, επομένως, συγκροτημένη επενδυτική πολιτική με ταυτόχρονη επικοινωνιακή καμπάνια και διαμόρφωση, επιτέλους, φιλοεπενδυτικού κλίματος στην κοινωνία, γιατί όλες αυτές οι δήθεν αριστερές κορώνες το προηγούμενο διάστημα έχουν δημιουργήσει ένα αρνητικό, έως εχθρικό, κλίμα στην ελληνική κοινωνία για κάθε λογής επένδυση.

Προτείνουμε υποκατάσταση των εισαγωγών με συγκεκριμένο σχέδιο, μελέτη και προγραμματισμό, εθνικό σχέδιο εξαγωγών με έμφαση στο «branding», αναβάθμιση του «Enterprise Greece», αλλά και των οικονομικών και εμπορικών γραφείων που υπάρχουν στο εξωτερικό και σήμερα είναι υποβαθμισμένα.

Προτείνουμε απελευθέρωση όλων των αγορών, ισχυροποίηση της επιτροπής ανταγωνισμού αλλά και των ρυθμιστικών αρχών, για την αποτελεσματική εποπτεία κατά των καρτέλ και των συνθηκών που έχουν δημιουργηθεί και δεν επιτρέπουν τον υγιή ανταγωνισμό.

Υπάρχουν ακόμα σοβαρά βήματα που πρέπει να γίνουν για το άνοιγμα των κλειστών επαγγελμάτων. Πρέπει, μάλιστα, να γίνουν, ακόμα και αν χρειαστεί να συγκρουστούμε με μικρά ή μεγαλύτερα συμφέροντα.

Πρέπει να γίνουν, επίσης, συγκεκριμένες και επιλεγμένες ιδιωτικοποιήσεις, που σηματοδοτούν την επιστροφή στην ανάπτυξη, φέρνουν επενδύσεις και δημιουργούν απασχόληση, με διαφάνεια και συμβάσεις υπό τον έλεγχο της Βουλής –δηλαδή, αυτό που εσείς απεμπολήσατε- με έσοδα που θα ενισχύουν τη βιωσιμότητα του ασφαλιστικού συστήματος, αλλά και νέες αναπτυξιακές πρωτοβουλίες, που δεν θα πηγαίνουν όλες για την αντιμετώπιση του χρέους, όπως εσείς έχετε δεσμευτεί.

Πρέπει να γίνει αξιοποίηση της δημόσιας περιουσίας και συμβάσεις παραχώρησης με διατήρηση ενός μικρού ποσοστού σε εταιρεία ειδικού σκοπού του δημοσίου, ώστε αυτό να συμμετέχει στην απόδοση και στην υπεραξία της παραχώρησης.

Οφείλει να υπάρχει συνεργασία δημόσιου και ιδιωτικού τομέα και διασφάλιση όρων υγιούς ανταγωνισμού στο τραπεζικό σύστημα. Η λογική του ανοίγματος των αγορών δεν μπορεί, κυρίες και κύριοι Βουλευτές, να μην αγγίζει το ζήτημα των τραπεζών. Επιτέλους, πρέπει να ανοίξουμε τη συζήτηση και για το τραπεζικό θέμα. Πρέπει να υπάρξει μείωση του κόστους χρηματοδότησης των επιχειρήσεων από τις τράπεζες με μείωση των επιτοκίων.

Πολύ σημαντική κρίνεται η άμεση εξυγίανση και ενίσχυση των φοροελεγκτικών μηχανισμών. Δεν χρειάζεται να ανακαλύψουμε την Αμερική ούτε να το λέμε επί χρόνια, χωρίς να το κάνουμε. Υπάρχουν μεγάλες ελεγκτικές εταιρείες, που μπορούν να μας βοηθήσουν προς αυτήν την κατεύθυνση.

Πρέπει να υπάρχει σταθερό και δίκαιο φορολογικό σύστημα και να παρέχονται φορολογικά κίνητρα για επενδύσεις, ιδιαίτερα γι’ αυτές που δημιουργούν απασχόληση ή αφορούν δράσεις έρευνας και τεχνολογίας.

Προτείνουμε ευρύτατη υποχρεωτική εφαρμογή των ηλεκτρονικών συναλλαγών και σύνδεση του αφορολόγητου ορίου με αυτές.

Επίσης, προτείνουμε απαλλαγή για τρία χρόνια από συνταξιοδοτικές εισφορές των νέων που ξεκινούν τη δική τους επιχείρηση.

Καθιέρωση της δεύτερης ευκαιρίας για επαγγελματίες, επιχειρηματίες που δεν τα κατάφεραν, που ατύχησαν, όμως είναι έντιμοι. Πρέπει η χώρα να αξιοποιήσει την πολύτιμη εμπειρία που έχουν αποκτήσει όλα αυτά τα χρόνια.

Συμψηφισμό των οφειλών του κράτους με τα χρέη των μικρομεσαίων επιχειρήσεων προς αυτό.

Επενδύσεις σε επιλεγμένους τομείς εθνικής προτεραιότητας, με στόχευση την αξιοποίηση των πόρων του ΕΣΠΑ, ώστε να έχουμε μόχλευση πρόσθετων ιδιωτικών πόρων.

Ειδικό πρόγραμμα του ΕΣΠΑ που θα στηρίξει τη σύνδεση του αγροδιατροφικού τομέα με το τουριστικό προϊόν κάθε περιοχής, αλλά και την περιβαλλοντική και πολιτιστική κληρονομιά.

Κίνητρα για νέους επιστήμονες, για να εργαστούν στον πρωτογενή τομέα, ειδικά δε στην καινοτομία, στην επιχειρηματικότητα, με στήριξή τους και με δωρεάν γη.

Επιστροφή πέντε μονάδων ΦΠΑ σε παραγωγούς που συμμετέχουν σε οργανωμένα συλλογικά σχήματα.

Καθιέρωση αγροτικού πετρελαίου.

Για κάθε ζευγάρι νέων αγροτών ασφαλιστικές εισφορές να καταβάλει μόνο ο ένας για τα πρώτα πέντε χρόνια.

Δημιουργία ταμείου χρηματοδότησης επενδύσεων για τη μέγιστη δυνατή αξιοποίηση των κονδυλίων, των 20 δισεκατομμυρίων ευρώ του Προγράμματος «2014-2020», που αυτή τη στιγμή λιμνάζουν.

Επανέναρξη του προγράμματος «Εξοικονομώ κατ’ οίκον», με επέκταση στα δημόσια και επαγγελματικά κτήρια, με ισχυρά φορολογικά κίνητρα.

Επανεκκίνηση των διαγωνιστικών διαδικασιών αξιοποίησης των εθνικών κοιτασμάτων υδρογονανθράκων.

Προώθηση της υλοποίησης των μεγάλων αγωγών και έργων υποδομής φυσικού αερίου, καθώς και της ηλεκτρικής διασύνδεσης των νησιών.

Ενίσχυση δράσεων «έξυπνων πόλεων», όπου η τεχνολογία θα βελτιώνει τη ζωή και θα μειώνει περιβαλλοντικές επιπτώσεις και ενεργειακή κατανάλωση.

Εκπτώσεις στη φορολογία και επιδότηση επενδύσεων για επιχειρήσεις που θα μετατρέπονται σε «πράσινες» επιχειρήσεις.

Δημιουργία ηλεκτρονικών υπηρεσιών διαχείρισης απορριμμάτων, εμπορευματικών μεταφορών, πώλησης περιουσίας και ενημέρωσης των πολιτών.

Όλες οι αποφάσεις και τα έγγραφα του δημοσίου να μπαίνουν στη ΔΙΑΥΓΕΙΑ. Αναβάθμιση της ΔΙΑΥΓΕΙΑΣ, ως καθολικής πλατφόρμας διαφάνειας, και πλήρη θεσμική κατοχύρωση.

Οι γενικοί γραμματείς στο δημόσιο να επιλέγονται με προκήρυξη και πενταετή θητεία.

Υποχρεωτική εφαρμογή του Κεντρικού Ηλεκτρονικού Μητρώου Δημοσίων Συμβάσεων για όλες τις προμήθειες στο δημόσιο.

Όλα τα πιστοποιητικά έγγραφα για τις συναλλαγές του πολίτη με τη δημόσια διοίκηση να γίνονται μέσω των ΚΕΠ και ηλεκτρονικά.

Δημόσια διοίκηση με στόχους και κατά οργανική μονάδα και δείκτες μέτρησης της αποτελεσματικότητάς τους.

Μόνιμη αξιολόγηση των δημοσίων υπαλλήλων και σύνδεσή της με ταχύτερη ανέλιξη, αλλά και με μισθολογικές απολαβές.

Ρήτρα απασχόλησης σε κάθε κυβερνητική δράση ή νομοσχέδιο που αφορά τα ζητήματα ανάπτυξης, προκειμένου να δημιουργηθούν νέες θέσεις εργασίας. Έχουμε μια ιδεοληψία: τις δουλειές.

Ισχυρό πλαίσιο για ελεύθερες συλλογικές διαπραγματεύσεις.

Η εκπαίδευση κλειδί για την πρόσβαση στην εργασία και την επιχειρηματικότητα, με πολλαπλές διαδρομές επαγγελματικής εκπαίδευσης. Η τριτοβάθμια εκπαίδευση να είναι κέντρο αριστείας, καινοτομίας και εξωστρέφειας. Νέος χάρτης της τριτοβάθμιας εκπαίδευσης για τα δημόσια πανεπιστήμια και ΤΕΙ, σύμφωνα με τις επιστημονικές εξελίξεις, αλλά και τις παραγωγικές ανάγκες της χώρας.

Μεταρρύθμιση στην ελληνική δικαιοσύνη. Χρειάζεται επίσπευση των δικών. Είναι τροχοπέδη στην ανάπτυξη.

Ανάπτυξη της εξωστρέφειας των startups. Αυτό θα πρέπει να αποτελέσει κύριο συστατικό στοιχείο του στρατηγικού σχεδίου. Στόχος μας είναι να γίνουν οι startups της Ελλάδας βασικός πάροχος υπηρεσιών υψηλής προστιθέμενης αξίας, παραδείγματος χάριν, ανάπτυξης λογισμικού. Με τον τρόπο αυτό θα εξάγουμε προϊόντα και υπηρεσίες, και όχι τους επιστήμονες που τα παράγουν. Για να το πετύχουμε αυτό επιβάλλεται η δημιουργία φορολογικού πλαισίου ευνοϊκού για startups, με μειωμένους φορολογικούς συντελεστές ή αυξημένους συντελεστές απόσβεσης στα πρώτα έτη λειτουργίας.

Απλοποίηση διαδικασιών και αύξηση για τις νεοφυείς επιχειρήσεις του ορίου του τζίρου για απαλλαγή από το καθεστώς ΦΠΑ.

Και εικοστό, πολιτική για μικρομεσαίες επιχειρήσεις. Εδώ απαιτείται εθνικό σχέδιο. Κύρια ζητήματα είναι η καλύτερη δυνατή αξιοποίηση των ευρωπαϊκών προγραμμάτων σε δυναμικούς κλάδους της μικρομεσαίας επιχειρηματικότητας, πλαίσιο συγκεκριμένων κινήτρων για την ανάπτυξη σύγχρονων μορφών συνεργιών. Έχουμε πολύ μεγάλο αριθμό μικρών και μεσαίων επιχειρήσεων εταιρειών και πρέπει να τους δώσουμε κίνητρα για να συνενωθούν, για να αυξήσουν τη δυναμική τους. Η μεγαλύτερη συνεργασία με αναπτυξιακά ινστιτούτα και πανεπιστήμια, δημόσια και ιδιωτικά, για να προσδιοριστούν και να αναπτυχθούν προϊόντα και υπηρεσίες. Και βεβαίως, ελάφρυνση του φορολογικού καθεστώτος, διότι αυτό συνδέεται άμεσα με το οξυγόνο που χρειάζονται οι μικρομεσαίες επιχειρήσεις για να μπορέσουν να αναπτυχθούν και να παραγάγουν.

Για να το πετύχουμε όλο αυτό, πρέπει να δημιουργήσουμε κλίμα εμπιστοσύνης για τη χώρα. Από εκεί πρέπει να ξεκινήσουμε, για να σταματήσει η συνεχής αβεβαιότητα και αστάθεια, να προχωρήσει η αναδιάρθρωση και η απομείωση του δημοσίου χρέους. Όχι με υποσχέσεις μετά το 2018.

Εμείς θα συνεχίσουμε να διεκδικούμε τη στήριξη των Ευρωπαίων Σοσιαλιστών, στην κατεύθυνση της περαιτέρω μείωσης του δημοσίου χρέους.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έχουν υποχρέωση οι Ευρωπαίοι εταίροι μας να ανταποκριθούν στις δεσμεύσεις που είχαν αναλάβει απέναντι στη χώρα από το 2012. Εσείς δεν ήσασταν ικανοί να υλοποιήσετε την απόφαση του EUROGROUP του 2012 ένα χρόνο τώρα. Πρέπει να κινητοποιηθεί η μεσαία τάξη που σήμερα λυγίζει από την επιχείρηση φτωχοποίησης.

Κυρίες και κύριοι Βουλευτές, ούτε η δεξιά των συμφερόντων της ελίτ ούτε ο λαϊκισμός και οι διχαστικές λογικές των ΣΥΡΙΖΑ-ΑΝΕΛ μπορούν να εκφράσουν την ανάγκη για μια ισχυρή μεσαία τάξη. Και ανάπτυξη χωρίς μεσαία τάξη απλά δεν γίνεται.

Η νέα προσπάθεια, η άλλη πολιτική που επαγγελλόμαστε, πρέπει να στηριχθεί σε ένα νέο κοινωνικό συμβόλαιο, μια νέα συμφωνία για ένα ριζοσπαστικό και δίκαιο εκσυγχρονισμό, με δικαιώματα και υποχρεώσεις για όλους, με την αγορά και το κράτος να μετατρέπονται από ένα ανταγωνιστικό σε ένα δημιουργικό δίπολο, με ανοικτό ανταγωνισμό αλλά και έλεγχο, με έναν αναπτυξιακό συναγερμό για την αναδιάρθρωση της παραγωγικής μας βάσης.

Παραγωγή προϊόντων, προϊόντα με ποιότητα και ταυτότητα και δημιουργία νέων ποιοτικών θέσεων εργασίας. Αυτοί είναι οι στόχοι, με στήριξη της εξωστρέφειας, της καινοτομίας και εκμετάλλευση των συγκριτικών πλεονεκτημάτων που έχει η χώρα στην πρωτογενή παραγωγή, τον τουρισμό, την ενέργεια, το περιβάλλον, τις μεταφορές, με άξονα την ελληνική επιχείρηση, τη μικρομεσαία ελληνική επιχείρηση.

Μπορούμε να δημιουργήσουμε ένα μεγάλο ρεύμα δημιουργικότητας, εξωστρέφειας, εθνικής αυτοπεποίθησης, πατριωτικού επιχειρείν. Αυτός πρέπει να είναι ο νέος μας στόχος. Και αυτός ο στόχος αφορά κάθε Έλληνα, κάθε Ελληνίδα και κυρίως την νέα γενιά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κυρίες και κύριοι Βουλευτές, έχουμε τονίσει πως η χώρα χρειάζεται μια εθνική γραμμή, ένα συνολικό σχέδιο εξόδου από την κρίση, για να γίνει η Ελλάδα, από χώρα επαίτης, μια χώρα που θα εκπέμπει γνώση, δημιουργικότητα, παραγωγικότητα.

Όμως, αυτή η πορεία έχει μια προϋπόθεση: μια ισχυρή προοδευτική συμμαχία, μια αναγεννημένη δημοκρατική, προοδευτική παράταξη, που μπορεί το όραμα για αυτή τη νέα Ελλάδα, τη δίκαιη ευημερία, να την κάνει πολιτικό πρόνταγμα. Δεν μπορούν να το εγγυηθούν αυτό ούτε αυτοί που χρεωκόπησαν τη χώρα ούτε αυτοί που τη δήμευσαν, γιατί πολύ απλά είναι οι δύο όψεις του ίδιου νομίσματος.

Χρειάζεται μια ισχυρή, πραγματικά προοδευτική πολιτική δύναμη, που θα δημιουργήσει ατμόσφαιρα εμπιστοσύνης σε ξένους και Έλληνες επενδυτές, χωρίς δυσάρεστες εκπλήξεις.

Χρειάζεται μια δύναμη που θα ενώνει πραγματικά τους Έλληνες. Και μπορεί έτσι να φέρει καλύτερες μέρες. Να φέρει πραγματικά αξιοπρέπεια. Γιατί και οι λέξεις έχουν χάσει το νόημά τους τα τελευταία χρόνια με τους ΣΥΡΙΖΑ-ΑΝΕΛ. Πρέπει να απαντήσουμε στο ερώτημα: «Ανάπτυξη για ποιους και με ποιους;».

Εμείς, κυρίες και κύριοι Βουλευτές, η Δημοκρατική Συμπαράταξη έχουμε το αυθεντικό λογισμικό. Κανένας δεν μπορεί να το χακάρει. Και είμαστε δεσμευμένοι να ανταποκριθούμε στην ανάγκη αυτή της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Αρβανιτίδης, μετά η κ. Κεφαλίδου και κλείνει ο πρώτος κύκλος των επερωτώντων συναδέλφων.

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, από τον Ιανουάριο του 2015 μέχρι και σήμερα έχουμε περάσει δύο στάδια διακυβέρνησης:

Το πρώτο στάδιο της περήφανης διαπραγμάτευσης, που έκλεισε εκκωφαντικά με την επιβολή για πρώτη φορά κεφαλαιακών ελέγχων στο τραπεζικό σύστημα, ένα μέτρο που έπληξε οριζόντια το σύνολο των επιχειρήσεων της χώρας ανεξάρτητα από κλάδο, δραστηριότητα ή μέγεθος.

Το δεύτερο στάδιο, που ξεκίνησε τον Οκτώβριο του 2015 και έκλεισε μόλις προχθές, με τη σχεδόν ολοκλήρωση της πρώτης αξιολόγησης, ένα στάδιο κατά το οποίο τα πάντα είχαν παγώσει, όπως βέβαια και η αγορά. Εξαίρεση αποτέλεσαν ελάχιστες προσκλήσεις για το νέο ΕΣΠΑ, η καθυστερημένη κατάθεση της ελληνικής πρότασης για το πακέτο Γιούνκερ και ορισμένα τσιτάτα, που μιλούσαν για εκτόξευση της οικονομίας και βροχή δισεκατομμυρίων.

Σε κανένα από τα δύο αυτά στάδια δεν θα βρει κανείς σχέδιο, κίνητρο, πολιτικές για την ανάπτυξη της οικονομίας, παρά μόνο μέτρα υφεσιακά, που καταστρέφουν την παραγωγή και την επιχειρηματικότητα. Τα χρήματα που λέει η Κυβέρνηση ότι έριξε στην αγορά από το ΕΣΠΑ όχι μόνο υπολείπονται κατά πολύ από την πραγματικότητα, αλλά και κατά κύριο λόγο οδηγούν την οικονομία απλά σε μεγέθυνση μέσω αύξησης της ζήτησης και όχι σε πραγματική ανάπτυξη, με την έννοια της σταθερής διεύρυνσης της παραγωγικής δυνατότητας. Είναι σαν να ρίχνεις εφημερίδες στο τζάκι και να περιμένεις να ζεσταθείς. Αυτό δεν είναι ανάπτυξη. Αυτό είναι απλά μεγέθυνση.

Παρ’ ότι έχουμε ακούσει πολλές φορές τον κ. Σταθάκη να υπόσχεται ότι θα παρουσιάσει το σχέδιο για την αναπτυξιακή στρατηγική της χώρας, μέχρι σήμερα κανείς δεν το έχει δει. Επειδή, λοιπόν, δεν μπορώ να κάνω κριτική σε κάτι που δεν υπάρχει, θέλω να καταθέσω ορισμένες προτάσεις, που πιθανόν να φανούν χρήσιμες.

Σε μια οικονομία που μέσα σε λίγα χρόνια έχασε το 25% του ΑΕΠ της πρωταρχικός στόχος είναι να το ξαναχτίσει, αλλάζοντας μοντέλο. Γιατί, αν επαναλάβεις τα ίδια λάθη, πώς είναι δυνατόν να αντιμετωπίσεις την κατάσταση, αφού αυτή η πολιτική σε έφερε μέχρι εδώ;

Η περίοδος των χαμηλών επιτοκίων, της υπερκατανάλωσης και δη εισαγόμενων προϊόντων και των κατασκευών, ιδιωτικών και δημόσιων, έχει περάσει ανεπιστρεπτί. Πριν σχεδιάσετε κίνητρα για την ενίσχυση της επιχειρηματικότητας, πρέπει να δείτε πώς θα συνθέσουμε ξανά σήμερα το ΑΕΠ της χώρας, ποιοι τομείς θα παίξουν και ποιον ρόλο και να αποφασίσετε ποιοι είναι αυτοί οι κλάδοι που θα αναπτυχθούν και, κατά κύριο λόγο, θα στηρίξουν τη στέρεα ανάπτυξη από εδώ και πέρα.

Να χαράξετε τομεακές πολιτικές ανά κλάδο, ακόμα και ανά προϊόν, σύμφωνα με τις αγορές, ώστε να δώσετε κατεύθυνση, κίνητρο, στους επιχειρηματίες, σιγουριά στους επενδυτές. Συνδυάστε την ενίσχυση της παραγωγής με προϊόντα εξαγωγικού προσανατολισμού, καινοτομίας και μεγάλης προστιθέμενης αξίας, τα οποία θα βελτιώσουν το εμπορικό ισοζύγιο και θα επιστρέψουν στην Ελλάδα τον παραγόμενο πλούτο.

Κύριε Υπουργέ, κυρίες και κύριοι συνάδελφοι, για κάθε χιλιάρικο που πέφτει στην ελληνική αγορά -γιατί έχουμε εκπαιδεύσει τον κόσμο να λέει «ρίξτε λεφτά στην αγορά»-, την ίδια στιγμή πάνω από το 70% επιστρέφει πίσω σε αυτόν που πουλά τα προϊόντα στην ελληνική αγορά. Και σίγουρα δεν πρόκειται για ελληνικές επιχειρήσεις. Είναι εισαγόμενα. Αγοράζουμε εργασία και δουλειά από άλλες χώρες, δυστυχώς.

Συνδυάστε τη χαμηλή φορολογία με ρήτρα απασχόλησης, ώστε οι επενδύσεις να φέρουν δουλειές σταθερές και καλά αμειβόμενες. Μόνο τότε η ανάπτυξη θα αφορά τους Έλληνες πολίτες.

Δημιουργήστε ένα σοβαρό πλαίσιο δεύτερης ευκαιρίας. Κοιτάξτε, ποιος θα επιχειρήσει από εδώ και πέρα σε αυτή τη χώρα; Οι άνθρωποι οι οποίοι θυμούνται αυτοί και οι οικογένειές τους ότι έχουν καταστραφεί, ότι τα ΑΦΜ τους βρίσκονται κατεστραμμένα ήδη, ότι χρωστούν στο ΙΚΑ, στα ταμεία, στην εφορία, ότι φοβούνται μην τους σταματήσει ο αστυνόμος όταν βγαίνουν έξω; Αυτοί θα επιχειρήσουν;

Αν αυτοί δεν επιχειρήσουν, βέβαια, οι άλλοι, που τους βλέπουν και φοβούνται, πιστεύετε ότι θα είναι οι άνθρωποι οι οποίοι θα οδηγήσουν το άρμα της ανάπτυξης; Εκτός και αν όλα θα τα λύσουν, funds, κεφάλαια από το εξωτερικό, οι αόρατοι επενδυτές, που θα έρθουν σε αυτή τη χώρα, για να αναπτύξουν κάθε τομέα της.

Έτσι, θα πείσουμε τους νέους να επιχειρήσουν, χωρίς φόβο, και να αξιοποιήσουν τον πλούτο των γνώσεων και των δεξιοτήτων που διαθέτουν.

Συνεργαστείτε με την αυτοδιοίκηση, την αγορά, τα επιμελητήρια, τους φορείς και –επιτέλους- τα πανεπιστήμια. Να παράγουν γνώση, για να παράγουν καινοτομία και να παράγουν προϊόντα. Είχαμε ποινικοποιήσει κι εμείς κάποια χρόνια πίσω το θέμα της έρευνας στα πανεπιστήμια, της διασύνδεσης των πανεπιστημίων με την αγορά εργασίας.

Σταματήστε να πιστεύετε ότι το δημόσιο κατέχει την απόλυτη γνώση για τα πάντα. Να δημιουργήσετε οριζόντιες δομές εργασίας και κοινές δράσεις. Σεβαστείτε τους έντιμους επιχειρηματίες αλλά και αυτούς που προσπαθούν να αντέξουν στην κρίση και δώστε την εικόνα ενός σοβαρού κράτους.

Προχωρήστε με τις αποκρατικοποιήσεις, προστατεύοντας το δημόσιο συμφέρον και τις υφιστάμενες εργασιακές σχέσεις. Οι αποκρατικοποιήσεις έχουν νόημα, όταν συμβάλλουν στην καλύτερη λειτουργία της αγοράς, την ποιοτική παροχή υπηρεσιών, την απελευθέρωση του ανταγωνισμού, την ενίσχυση των δημοσίων εσόδων. Οι λογικές που αναπτύσσονται –οι λογικές του «άρπα-κόλλα», «έκλαψα λίγο, αλλά τελικά το αποκρατικοποίησα» ή «αυτό το γλίτωσα»– μόνο προβλήματα μπορούν να δημιουργήσουν.

Κύριε Υπουργέ, αξίζει να σας παρουσιάσω και μια μικρή εικόνα από τη βόρειο Ελλάδα, ορισμένα στοιχεία από την πρόσφατη έρευνα του Βιοτεχνικού Επιμελητηρίου της Θεσσαλονίκης, για να καταλάβετε στις συνθήκες μέσα στις οποίες δραστηριοποιούνται σήμερα οι μικρομεσαίες επιχειρήσεις:

Απαισιοδοξία για το μέλλον της επιχείρησης νιώθει το 82% των ερωτηθέντων. Το πρώτο τρίμηνο του 2016, ο μέσος όρος μείωσης του τζίρου αγγίζει το 34%. Το 32% αδυνατεί να πληρώσει τις υποχρεώσεις του στα ταμεία. Το 35% εκτιμά ότι είναι πιθανόν να οδηγηθεί σε λουκέτο της επιχείρησης εντός του έτους, την ώρα που το 62% των καταναλωτών είχε λιγότερα εισοδήματα το τελευταίο εξάμηνο και το 75% των οικογενειών έχει ήδη ένα άνεργο μέλος. Μάλιστα, οι απολύσεις αφορούν ενάμιση αργαζόμενο ανά επιχείρηση κατά μέσο όρο από την αρχή του έτους. Αυτή είναι η εικόνα, την οποία πρέπει να αλλάξουμε και οφείλετε να αλλάξετε, αν θέλουμε να έχουμε αύριο.

Κύριε Πρόεδρε, θα ήθελα ελάχιστο χρόνο, για να πω μερικά πράγματα για τη ναυτιλία, ίσως ένα-δυο λεπτά.

Κυρίες και κύριοι συνάδελφοι, θέλω, στον λίγο χρόνο που μου απομένει, να μιλήσω ξανά με προτάσεις και αυτή τη φορά για έναν από τους πιο σημαντικούς και παραδοσιακούς πυλώνες της ελληνικής οικονομίας.

Η ναυτιλία αποτελεί βασικό οικονομικό μέγεθος για τη χώρα και τον προνομιακό χώρο, που θα καθορίσει τη βιώσιμη ανάπτυξη της Ελλάδας για τις επόμενες δεκαετίες. Συμβολίζει το ισοζύγιο εξωτερικών πληρωμών και δημιουργία θέσεων εργασίας. Την καθιστά έναν από τους δυναμικότερους συντελεστές του ΑΕΠ, με ισχυρή πολλαπλασιαστική επίδραση στην ευρύτερη οικονομία.

Η οικονομική κρίση επιβάλλει περισσότερο από ποτέ η ναυτιλιακή μας πολιτική να βασιστεί στην αξιοποίηση του πρωταγωνιστικού ρόλου της ελληνικής ναυτιλίας ως ισχυρού παράγοντα διαμόρφωσης τόσο της παγκόσμιας όσο και της ευρωπαϊκής ναυτιλιακής πολιτικής.

Αντί να εφησυχάζουμε, θα πρέπει να εργαστούμε, όχι για να διατηρήσουμε, αλλά για να ενισχύσουμε τον ρόλο της, μέσα σε συνθήκες απελευθέρωσης και εντεινόμενου διεθνούς ανταγωνισμού.

Κατά συνέπεια, οι κεντρικοί στόχοι της εθνικής ναυτιλιακής πολιτικής πρέπει να οδηγούν στην περαιτέρω ενίσχυση της ανταγωνιστικότητας της ελληνικής ναυτιλίας, στη διαρκή εκπαίδευση και ναυτική αναβάθμιση του ναυτεργατικού δυναμικού, την προσέλκυση νέων στο ναυτικό επάγγελμα. Η ναυτοσύνη είναι μια λύση στη διαρκώς αυξανόμενη ανεργία, στην αναγέννηση της ναυτικοεπισκευαστικής βιομηχανίας, της θαλάσσιας τεχνολογίας, της καινοτομίας της επιχειρηματικότητας και του θαλάσσιου τουρισμού, με σεβασμό στον άνθρωπο, στο περιβάλλον και μέσα στο ευρωπαϊκό πλαίσιο για γαλάζια ανάπτυξη.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει τώρα η κ. Κεφαλίδου και μετά ο κύριος Υπουργός.

Ελάτε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να σας μιλήσω για τον δικό μου τόπο, για τη Δράμα και για την Περιφέρεια Ανατολικής Μακεδονίας και Θράκης, τα τεράστια προβλήματα και τις προκλήσεις που αντιμετωπίζει. Το ΑΕΠ την κατατάσσει τελευταία περιφέρεια στη χώρα.

Συνειδητοποίησα, λοιπόν, ότι το πρόβλημα είναι τόσο μεγάλο και τόσο καθολικό, που θα ήταν μια απέλπιδα προσπάθεια, θα έμοιαζε σαν να κάνω μια προσπάθεια να σας μιλήσω για τρόπους βελτίωσης λαχανόκηπων στη Σαχάρα. Για αυτό αποφάσισα να σας πω τρία ζωντανά παραδείγματα.

Παράδειγμα πρώτο. Στη Δράμα λειτουργεί η σημαντικότερη ανώνυμη εταιρεία καινοτόμων δραστηριοτήτων σε τεχνολογίες αιχμής, με τεράστιο κύκλο εργασιών για τα ελληνικά δεδομένα, ένα πραγματικό διαμάντι, όχι μόνο για την πόλη μας, αλλά και για τη χώρα, και δεν υπάρχει Έλληνας ή ξένος επίσημος ο οποίος να έχει επισκεφτεί τη Δράμα και να μην έχει πάει από την εταιρεία αυτή. Από τον περασμένο, λοιπόν, Ιούλιο συρρικνώθηκε η παραγωγική της δραστηριότητα, γιατί στην Ελλάδα των capital controls δεν μπορούσε να λειτουργήσει με τα ποιοτικά standards που η ίδια είχε θέσει για τον εαυτό της. Πελάτες της μεγάλοι οίκοι και μεγάλες εταιρείες του εξωτερικού.

Και για όσους δεν τη γνωρίζετε, μπείτε στον κόπο να την ανακαλύψετε, για να δείτε και τι πρέπει να σημαίνει για όλους μας καινοτόμα παραγωγική Ελλάδα. Η εταιρεία είναι η «RAYCAP». Είναι μια πολύ μεγάλη εταιρεία, υψηλής τεχνολογίας, που θωρακίζει τα αμερικάνικα αεροδρόμια. Το προϊόν, που είναι και αποκλειστική της πατέντα, είναι η αντικεραυνική προστασία. Δυστυχώς, όχι τα ελληνικά όμως, ε;

Παράδειγμα δεύτερο. Εξαγωγική ομόρρυθμη εταιρεία τριών εταίρων, που είναι και οι τρεις εργαζόμενοι και δεν έχουν υπαλλήλους. Οι άνθρωποι αυτοί δημιουργούν υψηλής ακρίβειας λογισμικό, το οποίο δίνεται για ιατρικές εφαρμογές στην Ευρώπη και στην Αμερική αποκλειστικά. Ετήσιος τζίρος 75.000 ευρώ. Έχουν έξοδα γύρω στις 14.000 ευρώ, βάλτε και τις εισφορές του ΤΕΒΕ 13.000 ευρώ, οπότε ο φόρος στα κέρδη τα φορολογητέα είναι 26%, συμπληρώστε προκαταβολή φόρου προηγούμενης χρονιάς, προκαταβολή φόρου για φέτος, τέλος επιτηδεύματος. Άρα καθαρά κέρδη που μένουν προς διανομή είναι 29.650 ευρώ. Σε ετήσια βάση, λοιπόν, 9.900 για τον κάθε εταίρο. Σε μηνιαία βάση; 850 ευρώ.

Από αυτά, θέλω πραγματικά να αναρωτηθούμε όλοι μας πώς ένας επιστήμονας, ένας επαγγελματίας, ένας οικογενειάρχης, που, αν το σκεφτούμε, κάνει εξαγωγές και φέρνει καθαρό χρήμα στη χώρα, πρέπει επιπλέον να πληρώσει και ΕΝΦΙΑ, πρέπει να πληρώσει και εισφορά αλληλεγγύης, μπορεί να ζήσει την οικογένειά του. Βρείτε μου εσείς αν είναι εφικτό με νόμιμο τρόπο να έχει μια αξιοπρεπή διαβίωση.

Παράδειγμα τρίτο. Ανώνυμη εταιρεία δραστηριοποιούμενη στον χώρο των ανανεώσιμων πηγών ενέργειας, δραστηριότητα αιχμής για τη χώρα, έχουν τζίρο προ φόρων 100.000 ευρώ. Βάλτε φορολογία 29%, φόρο μερισμάτων 15%, προσθέστε την εισφορά αλληλεγγύης, ασφαλιστικές εισφορές επί του τζίρου, ΕΝΦΙΑ για τα ακίνητα της εταιρείας, στο τέλος μένουν 9.000 ευρώ, χωρίς να υπολογιστεί η προκαταβολή φόρου του επόμενου έτους.

Μπορεί κάποιος, λοιπόν, με αυτά τα δεδομένα να επενδύσει στη χώρα; Αυτά τα παραδείγματα που αναφέρω είναι πραγματικές ιστορίες καθημερινής ελληνικής τρέλας.

Και μη βιαστείτε, κύριοι της Κυβέρνησης, να πείτε ότι για αυτά δεν φταίτε εσείς. Τα capital controls και το ασφυκτικό και αβέβαιο περιβάλλον δεκαοκτώ μηνών ατέρμονης διαπραγμάτευσης έχει το δικό σας brand name.

Και κανείς δεν λέει ότι φταίτε για ό,τι συμβαίνει στη χώρα και για τις εγγενείς παθογένειες από γενέσεως του ελληνικού κράτους. Ευθύνεστε όμως. Και ευθύνεστε, γιατί, ενώ ξέρατε πολύ καλά ότι υπάρχει αυτή η κατάσταση, ενώ ξέρατε ότι δεν μπορείτε να τα διαχειριστείτε αποτελεσματικά, πουλήσατε εν γνώσει σας φύκια για μεταξωτές κορδέλες και, αφού φτάσατε τη χώρα στο μη παρέκει, εξουθενώνοντάς τη, σήμερα κάνετε ή παριστάνετε πως κάνετε στροφή εκατόν ογδόντα μοιρών -κι όχι αυτή την άλλη του κ. Τσίπρα, των τριακοσίων εξήντα- για να κυβερνήσετε, εμπορευόμενοι τις αυταπάτες σας. Σε απλά ελληνικά, αυτό σημαίνει εξαπάτηση.

Ευθύνεστε για το γεγονός ότι έχουν προκηρυχθεί λιγοστά μόνο έργα στο πλαίσιο του νέου ΕΣΠΑ 2014-2020. Ευθύνεστε, γιατί, από τη μέρα που αναλάβατε, διαπραγματεύεστε και εσχάτως από προχθές κυβερνάτε. Αυτά είναι τα λόγια του Προέδρου της Βουλής, του κ. Βούτση, που είπε: «Τώρα, μετά από δεκαεπτά μήνες Κυβέρνησης, μπαίνουμε σε έναν κύκλο διακυβέρνησης. Κλείνει ο κύκλος της διαπραγμάτευσης. Τώρα δοκιμάζεται η Αριστερά στην Ελλάδα.». Και εσείς, κυβερνάτε μια χώρα, που είναι στα επείγοντα, με ρυθμούς χελώνας. Ευθύνεστε για τη δραματική κατάσταση, στην οποία βρίσκεται ο εμπορικός, ο επιχειρηματικός, ο επιστημονικός, ο αγροτικός κόσμος της χώρας.

Ως Ελληνίδα, πιστέψτε με, θα ήθελα η διαπραγμάτευση να έχει κλείσει με μια καλή συμφωνία. Αυτό, όμως, που έχουμε είναι μια κακή συμφωνία, μια συμφωνία θηλιά και δεν έχει γίνει καμμία, μα καμμία, συζήτηση για επενδύσεις. Σας θυμίζω μόνο ότι στο πρώτο μνημόνιο οι ίδιοι οι Ευρωπαίοι είχαν αποδεχθεί τη λογική ότι η Ελλάδα χρειάζεται διαρθρωτικά μέτρα, αλλά χρειάζεται και επενδύσεις. Τώρα, όλα αυτά έχουν πάει περίπατο.

Και σας ερωτώ: Ποια ανάπτυξη; Ποια clusters και υπερ-clusters; Αυτά λείπουν από την Ελλάδα; Τι έχετε να πείτε σε όλον αυτόν τον κόσμο, που βάζει κάθε μέρα λουκέτο στις επιχειρήσεις του; Θα μιλήσετε για τις συστάδες επιχειρήσεων; Τι έχετε να πείτε για τους επιστήμονες και για τους επαγγελματίες, που παίρνουν των ομματιών τους και πάνε στο εξωτερικό; Θα τους μιλήσετε για το ευοίωνο επιχειρηματικό κλίμα στην Ελλάδα; Στην Ελλάδα των φόρων, των δυόμισι χιλιάδων παράνομα διορισμένων, των μετακλητών και αμετάκλητων υπαλλήλων; Ή θα τους μιλήσετε για τους οργανισμούς- «φάντασμα», που συντηρούνται ακόμη σε μια άφραγκη Ελλάδα;

Το ερώτημα είναι: Μπορεί η χώρα να βγει από το τέλμα της αποεπένδυσης; Η απάντηση είναι «ναι» και ο τρόπος νομίζω είναι οι προτάσεις που μόλις τώρα κατέθεσε η Πρόεδρος της Δημοκρατικής Συμπαράταξης, κ. Γεννηματά. Αν η Κυβέρνηση επιμένει κολλημένη στις ιδεοληψίες της, αν περιμένει ότι τα προβλήματα θα λυθούν από τον αναπτυξιακό νόμο, που δεκαπέντε μήνες τώρα τον περιμένουμε στη Βουλή, από το νέο ΕΣΠΑ των βαριών γραφειοκρατιών διαδικασιών…

**ΠΡΟΕΔΡΕΥΩΝ (Νικήτας Κακλαμάνης):** Κυρία Κεφαλίδου, ολοκληρώστε, σας παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ολοκληρώνω, κύριε Πρόεδρε και ευχαριστώ για την ανοχή.

…αν περιμένετε να λυθεί από το πακέτο Γιούνκερ, που, κατά γενική ομολογία, θα χρειαστεί περίπου δύο χρόνια για να υπάρξει η όποια χρηματοδότηση, τότε ας χαιρετήσουμε όλοι μαζί την ανάπτυξη που πέρασε, αλλά δεν στάθμευσε, στη χώρα του παράλληλου σύμπαντος «ΣΥΡΙΖΑ». Προσγειώνεται σε άλλες χώρες, σε χώρες γειτονικές, σε χώρες βαλκανικές και στην Κύπρο, που την καλοδέχονται και εισάγονται εκεί οι ελληνικές επιχειρήσεις και οι επαγγελματίες, που δυστυχώς εσείς διώχνετε.

Ευχαριστώ, κύριε Πρόεδρε, για την ανοχή. Ευχαριστώ κύριοι συνάδελφοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ακούσατε πάρα πολλά. Είναι αυτονόητο ότι εκ των προτέρων θα βάλω επιπλέον χρόνο. Ελπίζω να προλάβετε να απαντήσετε. Έχετε βέβαια και δευτερολογία και τριτολογία.

Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ευχαριστώ, κύριε Πρόεδρε.

Αγαπητές και αγαπητοί συνάδελφοι, επιτρέψτε μου να μιλήσω όχι για κοσμογονικές αλλαγές, διότι η κριτική που ασκήθηκε είναι ότι έγιναν σε ενάμιση χρόνο τέτοιες κοσμογονικές αλλαγές, καταστροφικές, που οτιδήποτε είχε φτιαχτεί με τόσο κόπο όλα τα προηγούμενα χρόνια, αίφνης κατέρρευσε και εμφανίστηκε ένα νέο πλαίσιο, το οποίο αποτρέπει φυσικά τις επενδύσεις και είναι ένας συνδυασμός φοροκαταιγίδας, ανίκανης Κυβέρνησης, αδυναμίας ανταγωνισμού των γειτονικών μας χωρών -έμαθα ότι η Βουλγαρία, η Κύπρος και η Τουρκία έχουν μοντέλο αναπτυξιακής πολιτικής- και διάφορα άλλα ενδιαφέροντα σημεία.

Να υπενθυμίσω ότι παραλάβαμε την ελληνική οικονομία πριν από έναν χρόνο, έχοντας εγγράψει όχι μόνο 3,5% προβλεπόμενη ανάπτυξη, την οποία «καταστρέψαμε» εμείς, αλλά -αν θυμάμαι καλά- και 4,5% πλεόνασμα.

Δηλαδή, αφού βγάζετε το ισοζύγιο, χρησιμοποιήστε και τις δύο πλευρές του ισοζυγίου. Δέκα δισεκατομμύρια ανάπτυξη, κύριε Κουτσούκο, αλλά και μέτρα 4,5% του ΑΕΠ. Και τα δύο. Κάντε το ισοζύγιο. Βάζετε, λοιπόν, ανάπτυξη. Ας υποθέσουμε ότι ήταν συμβατό το σχέδιο. Εγώ αμφισβητώ ότι υπήρχε αυτή η δυνατότητα, αλλά βάλτε και τις δύο πλευρές του ισοζυγίου. Αν βάλετε το ένα, σας βγαίνει λίγο ψηλά το κόστος του ΣΥΡΙΖΑ. Καλύτερο είναι να έχετε μια προεγγραφή του κόστους της συνέχισης της προηγούμενης πολιτικής.

Να υπενθυμίσω: «Το πιο σκληρό μνημόνιο είναι το τρίτο μνημόνιο.». Να σας θυμίσω τα νούμερα; Σαράντα δισεκατομμύρια ήταν η δημοσιονομική προσαρμογή του πρώτου μνημονίου. Σαράντα δισεκατομμύρια. Κάτι θυμίζει αυτό στη Δημοκρατική Συμπαράταξη. Το δεύτερο μνημόνιο ήταν δεκαοκτώ δισεκατομμύρια. Το τρίτο βαρύ μνημόνιο –αναγνωρίζω φυσικά το συσσωρευτικό επιχείρημα- είναι έξι δισεκατομμύρια. Καταλαβαίνετε, λοιπόν, ότι τα επιχειρήματα περί μιας καταστροφικής μετατόπισης δεν στέκουν.

Με αυτά τα δεδομένα, η Κυβέρνηση κάνει μια διαπραγμάτευση. Μπορείτε να την κρίνετε όπως θέλετε. Το αποτύπωμα, όμως, της διαπραγμάτευσης είναι δεδομένο. Είναι η συμφωνία του Ιουλίου. Μείωσε τα πλεονάσματα, αναχρηματοδότησε τα πενήντα από τα ογδόντα έξι δισεκατομμύρια. Είναι αναχρηματοδότηση του χρέους που είχαμε το ’15, ’16, ’17, ’18, δηλαδή αυτό που καλείτο η χώρα να πληρώσει τα αμέσως επόμενα χρόνια, το μετέφερε σε βάθος τριακονταετίας. Αυτή είναι η συμφωνία. Αυτό επέτρεψε ελαφρά πλεονάσματα, αυτά που συμφωνήσαμε για το ’15, ’16, ’17, ’18. Αυτό επέτρεψε με τη σειρά του μια ηπιότερη δημοσιονομική προσαρμογή, της τάξης του 1% τον χρόνο. Αυτή τη συμφωνία πετύχαμε, αυτή τη συμφωνία θέσαμε στην κρίση του λαού, αυτή τη συμφωνία εφαρμόζουμε. Ηπιότερη προσαρμογή, λοιπόν. Κανείς δεν θέλει φόρους, αλλά αυτά είναι τα ηπιότερα δεδομένα τα οποία φέραμε, εκπορευόμενοι από τη νέα συμφωνία, την οποία υπογράψαμε τον Ιούλιο.

Δεύτερο θέμα: Η συμφωνία αυτή έχει τα ηπιότερα αυτά στοιχεία. Από την άλλη πλευρά, η οικονομία έπρεπε να αντιμετωπίσει και το πρόβλημα των εξελίξεων και κυρίως της επιδείνωσης κάποιων δεδομένων που προέκυψαν από τα capital controls. Ακούω πάρα πολύ δυνατά αυτό το επιχείρημα. Δεν έχω πειστεί για το αποτέλεσμα, διότι σας υπενθυμίζω ότι μετά την επιβολή των capital controls, τα οποία έγιναν κατακαλόκαιρο, αν θυμάμαι καλά, η Κυβέρνηση, η Τράπεζα της Ελλάδος και όλοι οι εμπλεκόμενοι φορείς πήραν μια σειρά από μέτρα τις αμέσως επόμενες εβδομάδες, προκειμένου να μην επηρεαστεί ο τουρισμός.

Πώς έγινε και δεν επηρεάστηκε ο τουρισμός; Αν δεν είχαν ληφθεί όλα αυτά τα άμεσα μέτρα άμεσης άρσης των περιορισμών στις αεροπορικές εταιρείες, στους τουριστικούς πράκτορες, στα ξενοδοχεία, στη χρήση πιστωτικών καρτών από τους τουρίστες κ.λπ., δεν θα υπήρχε τεράστιος αντίκτυπος στον τουρισμό;

Δεύτερον, δεν θα επηρεαζόταν η προμήθεια και το σύστημα στη χώρα, εάν δεν είχαν αρθεί όλοι οι περιορισμοί στο εισαγωγικό εμπόριο, τηρώντας μια πολύ απλή αρχή -η οποία εφαρμόστηκε από την πρώτη μέρα- απελευθέρωσης και ομαλής λειτουργίας των εισαγωγών, εφόσον αυτές εμπίπτουν στο ιστορικό κάθε μεμονωμένης επιχείρησης, το οποίο απογραφειοκρατικοποίησε όλο το σύστημα, γιατί η συναλλαγή γινόταν πλέον μόνο με το υποκατάστημα της τράπεζάς σου, χωρίς να χρειάζεται να προσφύγεις στην Τράπεζα της Ελλάδος για αδειοδότηση συναλλάγματος; Άρα τα μέτρα αυτά που λήφθηκαν είχαν ως επίκεντρο προφανώς την ομαλή λειτουργία των επιχειρήσεων. Τα μέτρα ήταν συγκεκριμένα και αφορούσαν τον τουρισμό, τη ναυτιλία, το εισαγωγικό εμπόριο και τις εξαγωγές.

Άρα η ιδέα ότι ξαφνικά, ακόμα και από μια πολύ δύσκολη διαδικασία, δεν ελήφθησαν τα απαραίτητα μέτρα, για να ομαλοποιηθεί η οικονομία, αυτό δεν θα είχε το αποτύπωμα που είχε στο τέλος του χρόνου. Θα είχαμε μεγάλη ύφεση, αν όλο αυτό δεν εξομαλύνετο μέσα από μια σειρά ενεργειών, τις οποίες έπρεπε και οφείλαμε να κάνουμε.

Τρίτο θέμα είναι: «Ανίκανη Κυβέρνηση και ΕΣΠΑ.». Η ύφεση προφανώς συγκρατήθηκε, επειδή, όπως και να το μετρήσουμε, πήγαμε πολύ καλά στα ΕΣΠΑ, πάρα πολύ καλά. Σας έχω τον τελικό απολογισμό, ο οποίος είναι 108,5%. Όλα τα προγράμματα της προηγούμενης περιόδου είναι κατοστάρια. Δεν μπορεί να μας κλέψει κανείς αυτή την επιτυχία.

Σας υπενθυμίζω ότι τον Ιούνιο μας λέγατε ότι αποκλείεται να το κλείσουμε στις 31 Δεκεμβρίου χωρίς παράταση: «Αποκλείεται! Γιατί δεν κάνουμε παράταση; Η Κυβέρνηση πώς θα τα απορροφήσει με όλα αυτά τα προβλήματα ρευστότητας που είχαμε; Πώς θα απορροφήσει όλους αυτούς τους πόρους το τελευταίο τετράμηνο του χρόνου;». Τα κάναμε όλα σωστά. Τα πετύχαμε. Απορροφήθηκαν όλα τα προγράμματα. Αυτή την επιτυχία δεν μπορεί κανείς να την πάρει από την Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με συγχωρείτε. Προτού συνεχίσετε, θα ήθελα να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το 7ο Δημοτικό Σχολείο Κηφισιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ, κύριε Υπουργέ. Συνεχίστε.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Καταθέτω τον τελικό απολογισμό της απορροφητικότητας του ΕΣΠΑ.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, θα μιλήσετε μετά. Έχετε δευτερολογία. Μην ακούσω κιχ. Σας έχω δώσει διπλάσιο χρόνο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Τα στοιχεία είναι δεδομένα. Μπορείτε να προστρέξετε σε όσες αποτιμήσεις θέλετε και φυσικά να δείτε και τον ευρωπαϊκό απολογισμό ακριβώς όπως διατυπώθηκε από την Kομισιόν και την αγαπητή φίλη κ. Κρέτσου.

Πάμε τώρα στο νέο ΕΣΠΑ. Να υπενθυμίσω εδώ -και το λέω ευθέως- ότι δεν συνεχίζουμε την ίδια πολιτική, την οποία είχατε σχεδιάσει εσείς. Αυτό είναι δεδομένο. Μας κάνετε κριτική, γιατί δεν εφαρμόζουμε ακριβώς τα ίδια προγράμματα που είχατε σχεδιάσει; Τα αλλάζουμε. Υποθέτω ότι γι’ αυτό είμαστε εδώ, για να σχεδιάσουμε καλύτερα προγράμματα, πιο συμβατά με τα σημερινά δεδομένα και με τις σημερινές ανάγκες της ελληνικής οικονομίας.

Αυτό, λοιπόν, είναι σαφές και αφορά και την κριτική που δεχτήκαμε για τα 2,5 δισεκατομμύρια ευρώ στο πρόγραμμα «Εξοικονομώ κατ’ οίκων» και για τα ΣΔΙΤ και για άλλα πολλά προγράμματα. Να σας υπενθυμίσω ένα προς ένα για το τι κάνει το νέο ΕΣΠΑ.

Πρώτον, άργησε να αρχίσει ή προχωράει κανονικά; Σύμφωνα με τα δεδομένα μας έχει ξεκινήσει το 25% των προγραμμάτων του νέου ΕΣΠΑ. Στο τέλος του χρόνου ο απολογισμός θα είναι το 50% της έναρξης προγραμμάτων.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Θα καταθέσετε κάτι για αυτό, κύριε Υπουργέ;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Βεβαίως. Θα σας καταθέσω τον πίνακα με τις προσκλήσεις.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Όσα καταθέτει ο κύριος Υπουργός παρακαλώ να φωτοτυπούνται και να διανέμονται αμέσως, για να έχουν ενημέρωση οι συνάδελφοι.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θυμίζω επί τροχάδην τα προγράμματα που έχουν ξεκινήσει. Πρώτον, το κοινωνικό ταμείο, 1 δισεκατομμύριο ευρώ. Δεύτερον, από το ΕΠΑΝΕΚ έχουμε τα τέσσερα προγράμματα που έχουν ήδη προκηρυχθεί και έρχονται από τη Γενική Γραμματεία Βιομηχανίας και την Υφυπουργό για τις μικρομεσαίες επιχειρήσεις συν αυτά που προκηρύσσονται. Τρίτον, το μεγάλο πρόγραμμα που ξεκινήσαμε χθες για το περιβάλλον και αφορά 500 εκατομμύρια. Συνεπώς η έναρξη του νέου ΕΣΠΑ ακολουθεί μια συντεταγμένη διαδικασία. Και πάλι συγκριτικά στην Ευρώπη είμαστε η πρώτη χώρα που έχει πλήρη εγκατάσταση των διαχειριστικών αρχών του νέου ΕΣΠΑ, το κανονιστικό πλαίσιο και που έχει ξεκινήσει με τέτοιο ρυθμό.

Επιτρέψτε μου, όμως, να πω και για τα μη συνεχιζόμενα ή γι’ αυτά που αλλάξαμε.

Ξεκινάμε με τα ΣΔΙΤ απορριμμάτων. Αυτός ήταν ο σχεδιασμός της προηγούμενης κυβέρνησης, ΣΔΙΤ απορριμμάτων παντού, σε όλες τις περιφέρειες. Ένας συγκεκριμένος τρόπος κάλυψης των αναγκών. Εμείς αλλάξαμε το σχέδιο στο σύνολό του και το προσαρμόσαμε στα νέα ευρωπαϊκά δεδομένα και τους στόχους που έχει τεθεί για το 2020 από την Κομισιόν: Το 50% των απορριμμάτων να ανακυκλώνονται στην πηγή και το 50% να προχωράει στην επεξεργασία αυτή. Αυτού του τύπου είναι και τα συγκεκριμένα εργοστάσια τύπου ΣΔΙΤ. Αυτόν τον σχεδιασμό εφαρμόζουμε σήμερα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ**. ΔΗΜΗΤΡΙΟΣ ΚΡΕΜΑΣΤΙΝΟΣ**)

Συνεπώς τα ΣΔΙΤ τα οποία είναι συμβατά με τον νέο σχεδιασμό μας, αυτόν, δηλαδή, που καλύπτει το 50% αυτής της επεξεργασίας, το προχωράμε απ’ όσο ξέρω. Δεν υπάρχει κάποια αναστολή. Υπογράψαμε της δυτικής Μακεδονίας. Συζητάμε σε προχωρημένα θέματα της Ηπείρου. Υπάρχει ένας διάλογος και μια ισχυρή επαναδιαπραγμάτευση για το ΣΔΙΤ της Πελοποννήσου, ακριβώς για να γίνει συμβατό με αυτό που υπονόησα.

Άρα, ίσα-ίσα, προχωράμε σε πιο ισχυρά μέτρα, προκειμένου η διαχείριση των απορριμμάτων μέχρι το 2020 να έχει 50% ανακύκλωση στην πηγή -μια τεράστια τομή- και ταυτόχρονα να προχωρήσουν όλα τα αναγκαία προγράμματα που να είναι συμβατά με τη δεύτερη επεξεργασία, είτε είναι ΣΔΙΤ, είτε οτιδήποτε άλλο. Δεν έχουμε καμμία ιδεοληψία ως προς αυτό.

Το πρόγραμμα «Εξοικονομώ κατ’ οίκον» το αλλάζουμε. Και πρέπει να λύσουμε κι ένα πρόβλημα που μας κληρονομήσατε οι προηγούμενες κυβερνήσεις, αν θυμάμαι καλά. Προκηρύξατε το πρόγραμμα. Έγιναν οι αιτήσεις. Υπάρχουν περίπου είκοσι χιλιάδες, για τις οποίες δεν έφταναν τα λεφτά για να καλυφθούν. Συνεπώς πρέπει να δώσουμε και μια λύση για όσους έμειναν από την προηγούμενη περίοδο. Και πρέπει να δούμε πώς θα απορροφήσουν πόρους για να ολοκληρώσουν αυτό το οποίο ήθελαν και ταυτόχρονα να έχουμε έναν επανασχεδιασμό του συγκεκριμένου προγράμματος. Θα το προχωρήσουμε την επόμενη περίοδο, επαναλαμβάνω.

Αναπτυξιακός νόμος: Από πού να αρχίσω και πού να τελειώσω;

Κατ’ αρχάς, θα σας θυμίσω τι κάνατε οι προηγούμενες κυβερνήσεις με τους αναπτυξιακούς νόμους. Τι παραλάβαμε. Αναπτυξιακός νόμος του 2004: Περίπου πέντε χιλιάδες επενδυτικά σχέδια. Ενεργά περίπου το 1/3, τα χίλια τετρακόσια. Κόστος περίπου 800 εκατομμύρια. Του 2011 βρίσκονται σε υλοποίηση μόλις τα είκοσι εννιά από τα χίλια τετρακόσια. Σύνολο ανολοκλήρωτων έργων, συμβασιοποιημένες οφειλές και όλα τα σχετικά, 5,5 δισεκατομμύρια.

Δεύτερο στοιχείο. Διαθεσιμότητα πόρων: Παγωμένοι όλοι από την Κομισιόν για λόγους διαφθοράς του παρελθόντος, του 2011, του 2012 και τα λοιπά.

Τρίτον, θέσατε το θέμα του από πού θα χρηματοδοτήσουμε τον καινούργιο αναπτυξιακό νόμο. Πόσα χρήματα υπήρχαν για τον επενδυτικό νόμο το 2015; Πενήντα εκατομμύρια.

Ξαναβάζω, λοιπόν, την εικόνα: Πρώτον, 5,5 δισεκατομμύρια σε ένα χαοτικό στάδιο. Δεν ξέραμε ποια είναι υπαρκτά, ποια είναι ανύπαρκτα. Δεύτερον, παγωμένοι πόροι από την Κομισιόν. Τρίτον, προγραμματισμένη χρηματοδότηση μόλις 50 εκατομμυρίων.

Τι κάναμε; Τρία πράγματα. Πρώτον, ξεκολλήσαμε τα λεφτά κάνοντας αλλαγές στη λειτουργία -αποδεκτές από την άλλη πλευρά- ενισχύοντας τη διαφάνεια κ.λπ.. Ξεκινήσαμε μια διαδικασία επιτάχυνσης του ξεκαθαρίσματος των παλιών αναπτυξιακών και καταλήξαμε σε αυτό που θα έχουμε την επόμενη εβδομάδα, στον αναπτυξιακό νόμο, στον οποίο έχουμε και τις μεταβατικές διατάξεις για το πώς κλείνουν οι παλιοί αναπτυξιακοί, πως αποπληρώνονται, ποια είναι η διαδικασία και τα λοιπά.

Άρα η επόμενη εβδομάδα κλείνει και τους παλιούς αναπτυξιακούς, ταξινομημένους, πλέον, και με διαδικασίες πολύ σαφείς, και ταυτόχρονα ξεκινάει τον καινούργιο αναπτυξιακό. Βάζουμε και ισχυρούς μηχανισμούς επιτάχυνσης όλων αυτών με ένα σύστημα εξωτερικών συνεργατών, το οποίο θα το δείτε την επόμενη εβδομάδα.

Επόμενο θέμα. Γιατί γίνονται ή γιατί δεν γίνονται επενδύσεις σε αυτή τη χώρα. Άκουσα με προσοχή όλη την ανάλυση της κ. Γεννηματά. Η απαρίθμηση των προβλημάτων που εμποδίζουν τις επενδύσεις είναι δεδομένη και είναι γνωστή. Φυσικά είναι η δημόσια διοίκηση. Θέλουμε καλύτερη δημόσια διοίκηση, πιο αποτελεσματική, πιο γρήγορη, πιο διάφανη κ.λπ.. Δεν φταίει ο ΣΥΡΙΖΑ γι’ αυτό.

Δεύτερον, βεβαίως και θέλουμε ένα ταχύτερο σύστημα δικαιοσύνης, διότι παραλύει την οικονομική ζωή της χώρας, πέντε χρόνια, επτά χρόνια, τρία χρόνια και ούτω καθεξής.

Βεβαίως, θέλουμε και φθηνότερο ενεργειακό κόστος. Να θυμίσω ποια είναι η κατάσταση στον ενεργειακό μας τομέα, ποιο ήταν το σχέδιο, ποιο ήταν το κόστος, το ενεργειακό, από αυτούς τους σχεδιασμούς την τελευταία δεκαετία; Φθηνή παραγωγή, μεν, λιγνίτη, ένα χαοτικό σύστημα ανάπτυξης των ΑΠΕ πολύ ακριβό, με πολύ ακριβή δομή, ένταξη του φυσικού αερίου, αλλά με έναν τρόπο που δεν διαφάνηκε, ποια αγορά θα μπορούσε να λειτουργήσει για να βοηθήσει, πραγματικά, την ανάπτυξη της βιομηχανίας κ.ο.κ., υπό έναν τέτοιο ενεργειακό σχεδιασμό, με τεράστια προβλήματα και όπου βεβαίως χρειάζεται, περαιτέρω αλλαγές.

Συνεπώς η εικόνα ότι η ανάπτυξη φρέναρε επειδή κάποια κυβέρνηση εδώ κι έναν χρόνο εμφανίστηκε και συσσώρευσε προβλήματα σε ένα σύστημα, το οποίο έχει έντονα διαρθρωτικά προβλήματα, δομημένα, φτιαγμένα, εμπεδωμένα -θα έλεγα- από τις προηγούμενες κυβερνήσεις, είναι δεδομένο. Και αυτό καλείται να λύσει και η παρούσα Κυβέρνηση. Πρέπει ένα προς ένα να απεγκλωβίσει τα συσσωρευμένα διαρθρωτικά προβλήματα, με βαθιές τομές, τις οποίες οφείλει να κάνει σε κάθε ένα από τα συσσωρευμένα αυτά προβλήματα.

Επιτρέψτε μου να σταθώ, λοιπόν, σε κάποια από τα θεσμικά θέματα, τα οποία η Κυβέρνηση έχει ξεκινήσει και προχωράει βήμα-βήμα.

Πρώτον, αδειοδότηση επιχειρήσεων. Αυτό είναι ένα τεράστιο, ακανθώδες, διαρθρωτικό πρόβλημα που εδράζεται στα εξής: Πρώτον, στην ανυπαρξία χωροταξικού σχεδιασμού, Κτηματολόγιο, ζώνες, τα αυτονόητα, τα οποία έχουν συσσωρευτεί από το παρελθόν. Δεύτερον, γραφειοκρατική διαδικασία στην αδειοδότηση και προληπτικός έλεγχος σε όλα. Πρόκειται για ένα σύνθετο σύστημα, το οποίο από τη μια μεριά προσπαθεί να θεραπεύσει, να υπάρξει μια ισχυρή μέριμνα -την έχει η Ελλάδα και θα τη συνεχίσουμε- να υπάρχει η ευαισθησία για το περιβάλλον -28% «NATURA» κ.λπ., καθώς δεν είμαστε μια επίπεδη χώρα- αρχαιολογική μέριμνα και ούτω καθεξής.

Από την άλλη πλευρά, όμως, όλο το άλλο μπορεί να μετακινηθεί. Και αυτό που κάνει αυτή η Κυβέρνηση -και θα συνεχίσει να κάνει, βέβαια είχαν γίνει σημαντικά βήματα και από την προηγούμενη- είναι να απλοποιεί τη διαδικασία. Η υπόσχεση είναι δεδομένη: Για ένα πολύ μεγάλο μέρος των ιδιωτικών επιχειρήσεων θα αρκεί μια μέρα για ίδρυση επιχειρήσεων και τρεις μέρες για την αδειοδότησή τους. Μια μέρα για την ίδρυση, τρεις μέρες για την αδειοδότησή τους.

Είμαστε στο τελικό στάδιο για τέσσερις μεγάλες κατηγορίες - τομείς, οι οποίες κάλυπταν ένα σημαντικό ποσοστό της ελληνικής οικονομίας, σε συνεργασία με την Παγκόσμια Τράπεζα. Η απλοποίηση της αδειοδότησης σε επιλεγμένους τομείς καλύπτει πλέον τον τομέα μεταποίησης τροφίμων και ποτών -τελειώνουμε, δηλαδή αυτούς τους τέσσερις τομείς τον Ιούνιο- τα καταστήματα υγειονομικού ενδιαφέροντος, τις τουριστικές δραστηριότητες και τις εξορυκτικές δραστηριότητες.

Άρα βρισκόμαστε σε ένα τελικό στάδιο όπου προφανώς στις τρεις -όχι στις εξορυκτικές δραστηριότητες- πρώτες δραστηριότητες θα υπάρξουν μεγάλες, επιπρόσθετες αλλαγές.

Δεύτερον, προχωράμε στη δημιουργία των κέντρων εξυπηρέτησης επιχειρήσεων, το one stop shop, το οποίο θα δώσει μια τεράστια ώθηση και διευκόλυνση.

Τρίτον, συζητάμε πάρα πολύ θέματα προδικαστικών συμβιβασμών, οι οποίοι θα αποτρέπουν την προσφυγή στα δικαστήρια. Αφετηρία θα είναι όλος ο τομέας των υπερχρεωμένων επιχειρήσεων, οι οποίες χρωστούν ταυτόχρονα και στο δημόσιο και στις τράπεζες. Και συζητούμε και μια σειρά από άλλα μέτρα, τα οποία προσπαθούν να αλλάξουν μέρος από αυτά τα συσσωρευμένα προβλήματα. Ας τις ονομάσουμε «διαρθρωτικές αλλαγές».

Γιατί να έρθουν επενδύσεις στην Ελλάδα; Υπάρχει μια εικόνα που δώσατε ότι οι επενδύσεις προτιμούν να πηγαίνουν σε χώρες που έχουν 10% φορολογία κερδών. Τρείς είναι αυτές οι χώρες: Βουλγαρία, Κύπρος, Ιρλανδία. Το 90% των επενδύσεων στην Ευρώπη δεν πάει εκεί. Το 90% των επενδύσεων πηγαίνει στη Γαλλία, τη Γερμανία, τη Δανία, την Ολλανδία και ούτω καθεξής. Επαναλαμβάνω, για πολλοστή φορά, ότι με όλα αυτά που περιγράψατε, είμαστε κάτω από τον ευρωπαϊκό μέσο όρο στην φορολόγηση επιχειρήσεων. Επαναλαμβάνω, με όλα αυτά που περιγράψατε, είμαστε κάτω από τον μέσο όρο!

Άρα όλοι καταλαβαίνουμε ότι υπάρχουν άλλοι παράγοντες, πολύ πιο σημαντικοί, στο γιατί επιλέγουν οι ξένοι επενδυτές μια συγκεκριμένη χώρα έναντι μιας άλλης. Νομίζω ότι κι εκεί, αν ξεφύγουμε από μια μικροπολιτική αντιπαράθεση, θα συμφωνήσουμε. Είναι άλλοι παράγοντες που είναι πιο σημαντικοί.

Συνεπώς η ιδέα ότι πρώτον πρέπει να ακολουθήσουμε κάτι παρόμοιο και αυτή είναι η λύση στο αναπτυξιακό πρόβλημα της χώρας, είναι παραπλανητική. Το δηλώνω σε όλους τους τόνους. Είναι παραπλανητικό να δηλώνει κάποιος ότι αν ακολουθήσουμε το μοντέλο της Βουλγαρίας, θα έχουμε αυξημένες επενδύσεις, διότι η απάντησή μου είναι πάρα πολύ απλή: Θα έχουμε τον τύπο των επενδύσεων που πηγαίνουν στην Βουλγαρία και δεν πηγαίνουν στη Γερμανία, τη Γαλλία, την Ιταλία και όλες αυτές. Και δεν τις θέλουμε. Θέλουμε ένα άλλο μοντέλο, πιο συμβατό με αυτό το οποίο επιδιώκουμε, που θα είναι δραστηριότητες, επενδύσεις υψηλής προστιθέμενης αξίας, πολύ πιο συμβατές με τα ελληνικά δεδομένα. Δεν έχουμε φτηνό εργατικό δυναμικό, ούτε θα αποκτήσουμε. Έχουμε νεανικό επιστημονικό δυναμικό, μορφωμένο, ικανό να προσελκύσει επενδύσεις υψηλής προστιθέμενης αξίας.

Άρα η ιδέα παραμένει. Η αναπτυξιακή στρατηγική μας είναι μια ελληνική οικονομία, η οποία προφανώς θα αξιοποιήσει στο έπακρο, αλλά μέσα από μεγάλες καινοτομικές αλλαγές, τα παραδοσιακά της πλεονεκτήματα, τουρισμός, ναυτιλία, αγροτοδιατροφικό κ.λπ.. Προφανώς, πρέπει να στρέψει το παραγωγικό της σύστημα προς την κατεύθυνση της αξιοποίησης του δυναμικού αυτού, άρα παραγωγή και καινοτομία.

Αυτές είναι δύο αιχμές του δόρατος και αυτή τη δουλειά κάνει ο νέος αναπτυξιακός νόμος. Είναι ένας αναπτυξιακός νόμος που δεν έχει καμμία σχέση με τους προηγούμενους. Επαναλαμβάνω, δεν έχει καμμία σχέση με τους προηγούμενους! Είναι πολύ διαφορετικός αναπτυξιακός νόμος. Έχει οκτώ πυλώνες. Είναι προσανατολισμένος και ταυτισμένος με ενθάρρυνση της παραγωγής και της καινοτομίας. Είναι προσανατολισμένος στις μικρομεσαίες επιχειρήσεις και όχι στις μεγάλες παραδοσιακές επενδύσεις.

Υπενθυμίζω, για να έχουμε μια εικόνα, ότι με τον προηγούμενο αναπτυξιακό το 4% των επενδύσεων πήραν πάνω από το 60% των πόρων και περίπου το 70% ήταν δύο κλάδοι, ο τουρισμός και οι ΑΠΕ.

Δεν έχει νόημα. Πρέπει να πάμε σε ένα μοντέλο πολύ πιο επικεντρωμένο, πολύ διαφοροποιημένο και πιο συμβατό με την έμφαση, την οποία πρέπει να δώσουμε σε αυτό που υπονόησα.

Άρα μιλάμε για έναν πολύ διαφορετικό αναπτυξιακό νόμο.

Θα ήθελα να επισημάνω, κλείνοντας, ότι η Κυβέρνηση στον ενάμιση αυτό χρόνο «κάνει ταμείο», όπως είπε και η κ. Γεννηματά, στο συγκεκριμένο θέμα. Και το ταμείο περιλαμβάνει όχι μόνο τον τρόπο που διαχειρίστηκε την οικονομική συγκυρία σε οτιδήποτε αφορούσε τη λειτουργία των επιχειρήσεων τον περασμένο χρόνο, τη στήριξη και την ενθάρρυνση ενός νέου κύκλου επενδύσεων, αυτές που είχαν προχωρήσει -αναφέρομαι στις στρατηγικές επενδύσεις και στον απολογισμό των οκτώ στρατηγικών επενδύσεων- τον τελευταίο χρόνο, όχι μόνο τη διαμόρφωση ενός πλαισίου, το οποίο αλλάζει τα θεσμικά εργαλεία με έναν τρόπο συμβατό με αυτό. Περιλαμβάνει τον σχεδιασμό και τον τρόπο με τον οποίο θα λειτουργήσει το νέο ΕΣΠΑ, τον τρόπο και τον σχεδιασμό για την αξιοποίηση του νέου αναπτυξιακού νόμου, τις μεγάλες μεταρρυθμίσεις, οι οποίες πρέπει να γίνουν στην απλοποίηση της γραφειοκρατίας και των διαρθρωτικών αλλαγών, προκειμένου να διαμορφωθεί ένα φιλικό προς τις επιχειρήσεις περιβάλλον.

Η παρούσα Κυβέρνηση θα κριθεί, όμως, στο μείζον θέμα, δηλαδή στην κινητοποίηση του ιδιωτικού και του δημόσιου τομέα επενδύσεων με έναν τρόπο ο οποίος είναι πολύ διαφορετικός από το παρελθόν, συμβατός με τις προοπτικές της ελληνικής οικονομίας σε βιώσιμη βάση και δεν θα επαναλάβει καμμία από τις κακοδαιμονίες, τις οποίες κληρονομούμε από το παρελθόν.

Αυτός ο διαφορετικός τρόπος ανάπτυξης, ο οποίος είναι πολύ πιο συμβατός με το ανθρώπινο δυναμικό της χώρας, τα περιβαλλοντικά δεδομένα και την προοπτική μιας ισχυρής εξωστρέφειας της οικονομίας, είναι ο στόχος τη Κυβέρνησης. Αυτόν θα υπηρετήσουμε και με αυτόν τον τρόπο θα πορευτούμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Συνεχίζουμε με τους Κοινοβουλευτικούς Εκπροσώπους.

Ο κ. Λοβέρδος είναι πρώτος στη σειρά να μιλήσει, αλλά λόγω ανειλημμένων υποχρεώσεων ζήτησε να μιλήσει μόλις μπορέσει να επανέλθει στη Βουλή. Οπότε ο επόμενος Κοινοβουλευτικός Εκπρόσωπος στη σειρά είναι ο κ. Σαντορινιός, ο οποίος είναι Κοινοβουλευτικός Εκπρόσωπος του ΣΥΡΙΖΑ.

Αν θέλετε να μιλήσετε τώρα, έχει καλώς. Αν δεν θέλετε, περιμένουμε τον κ. Λοβέρδο και μιλάτε μετά. Όπως θέλετε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα μιλήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι εντυπωσιακό πως ενώ στο εγχώριο και ευρωπαϊκό σκηνικό έχουν αλλάξει αρκετά πράγματα, εσείς επανέρχεστε εμμονικά σε μια ρητορική που έχει σαν μόνο σκοπό την Αντιπολίτευση.

Μιλάτε με τίτλους εφημερίδων, με τσιτάτα. Δεν βοηθάτε έτσι στην εμπέδωση ενός κλίματος εμπιστοσύνης στη χώρα μας. Και ξεχνάτε ότι στην πολιτική χρειάζεται και η αυτοκριτική. Και η αλήθεια είναι ότι μόνο από τον Προεδρεύοντα άκουσα αυτοκριτική σε σχέση με το τι έγιναν όλα αυτά τα έργα του ΕΣΠΑ, όπως για παράδειγμα τα κέντρα υγείας…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν άκουσα καμμία αυτοκριτική. Ίσως να ακούσουμε μετά. Άκουσα αντιπρόταση. Βέβαια, εγώ θα έλεγα ότι η αντιπρόταση είναι προς τη θετική κατεύθυνση. Όμως, πρέπει να εδράζεται στα σημερινά δεδομένα, όπως διαμορφώνονται γενικότερα στο ευρωπαϊκό περιβάλλον. Και νομίζω ότι αρκετά από αυτά είναι πράγματα, τα οποία είτε έχουμε νομοθετήσει, είτε πρόκειται να νομοθετήσουμε. Φυσικά, όμως, χρειάζεται και η παραδοχή. Και δεν νομίζω ότι έχετε παραδεχθεί κανένα από τα λάθη σας.

Σας αποδείξαμε κατά τη διάρκεια της συζήτησης στη Βουλή για το φορολογικό και το ασφαλιστικό, ότι η μεταρρύθμιση που ψηφίστηκε έχει χαρακτηριστικά κοινωνικής δικαιοσύνης και αναδιανομής υπέρ των μεσαίων και των μικρών επιχειρηματιών. Είναι χαρακτηριστικό ότι με τη φορολογική μεταρρύθμιση το 92% των επαγγελματιών θα πληρώνει λιγότερο φόρο, ενώ περίπου το ίδιο συμβαίνει και με τις ασφαλιστικές εισφορές, ιδιαίτερα για τους επαγγελματίες, οι οποίοι ασφαλίζονται σήμερα στον ΟΑΕΕ.

Ακούμε κριτική ότι οι έμμεσοι φόροι ύψους 1,8 δισεκατομμυρίων -τους οποίους κι εσείς είχατε ψηφίσει το καλοκαίρι του 2015, δεν πρέπει να το ξεχνάμε- επιμερίζονται σε πολλούς παραγωγικούς τομείς της χώρας και φορολογούν, όπως χαρακτηριστικά λέτε, ό,τι κινείται. Μέχρι που ακούσαμε από τον κ. Κουτσούκο ότι πήραμε τον ΦΠΑ στο 13% και τον πήγαμε στο 24%. Αυτό είναι νεολογισμός. Δεν νομίζω ότι πήραμε τον ΦΠΑ στο 13%. Στο 23% τον πήραμε, να μην ξεχνιόμαστε.

Αλήθεια, όμως, πείτε μας το εξής: Θεωρείτε ότι οι επιχειρήσεις και ιδίως τα νοικοκυριά, θα άντεχαν την αύξηση του κόστους ηλεκτρικής ενέργειας και του νερού ύψους 10%; Αυτή η επιβολή φόρου δεν θα οδηγούσε σε υπέρμετρη αύξηση του λειτουργικού κόστους των επιχειρήσεων και συνάμα σε δραματική μείωση της αγοραστικής δύναμης των Ελλήνων πολιτών;

Εμείς επιλέξαμε αυτό που μαζί είχαμε ψηφίσει, το 1% των έμμεσων φόρων, αντί να το βάλουμε στο 10% σε ηλεκτρική ενέργεια και στο νερό, να διασπείρουμε το κόστος σε περισσότερους μικρούς φόρους, προκειμένου να μειώσουμε την κατά κεφαλήν επιβάρυνση των πολιτών.

Κυρίες και κύριοι συνάδελφοι της Δημοκρατικής Συμπαράταξης, στην ερώτησή σας μιλάτε για αύξηση του ρυθμού απώλειας των θέσεων εργασίας. Είναι προφανές ότι δεν έχετε μπει στον κόπο να διαβάσετε τα στοιχεία του προγράμματος «ΕΡΓΑΝΗ» και ιδιαίτερα για τον μήνα Απρίλιο. Σύμφωνα με τα στοιχεία αυτά, ο Απρίλιος είναι ο τρίτος κατά σειρά μήνας που παρουσιάζει θετικό ισοζύγιο στις ροές μισθωτής απασχόλησης στον ιδιωτικό τομέα.

Συγκεκριμένα, από τη σύγκριση των στοιχείων των δύο μηνών, του Απριλίου του 2015 και του Απριλίου του 2016, προκύπτει θετική επίδοση κατά δέκα χιλιάδες τετρακόσιες οκτώ επιπλέον θέσεις εργασίας για το 2016. Επίσης, είναι αξιοσημείωτο το γεγονός ότι η επίδοση του Απριλίου του 2016 είναι η υψηλότερη καταγεγραμμένη θετική επίδοση από το 2001 μέχρι σήμερα. Ακούστε το αυτό, έχει τη σημασία του.

Αυτό, όμως, που είναι φοβερό πραγματικά και μας δημιουργεί τεράστια έκπληξη, είναι ότι μας εγκαλείτε στην ερώτησή σας -αλλά και πριν από λίγο- για το κλείσιμο του προγράμματος ΕΣΠΑ 2007-2013, αλλά και για την πορεία υλοποίησης του νέου προγραμματικού πλαισίου. Αγαπητοί συνάδελφοι, στο χωριό μου λένε ότι «στο σπίτι του κρεμασμένου δεν μιλάνε για σχοινί».

Καταφέραμε να κλείσουμε το προηγούμενο ΕΣΠΑ με απορρόφηση που υπερβαίνει το 100%. Ο Υπουργός έδωσε τον πίνακα. Εδώ είναι το συνολικό έγγραφο, το οποίο, ναι μεν το υπογράφει ο κ. Κορκολής, κύριε Κωνσταντινόπουλε, αλλά είναι από την Εθνική Αρχή Συντονισμού. Εσείς φέρατε πίνακες ανυπόγραφους.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι στο διαδίκτυο του Υπουργείου.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Εδώ στον πίνακα λέει ότι η απορρόφηση ήταν 108,5%.

Καταθέτω το σχετικό έγγραφο για τα Πρακτικά.

(Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την προηγούμενη χρονιά, λοιπόν, εμείς φέραμε την Ελλάδα πρώτη σε απορροφητικότητα, ενώ εσείς είχατε την έκτη θέση απορροφητικότητας. Είμαστε η πρώτη χώρα της Ευρωπαϊκής Ένωσης που ολοκλήρωσε το σύστημα ελέγχου και διαχείρισης εντός του 2015, με αποτέλεσμα να είμαστε η πρώτη χώρα που έκανε αίτημα πληρωμής για τη νέα προγραμματική περίοδο. Έχει ήδη ενεργοποιηθεί το 25% του προγράμματος, ενώ μέχρι τα τέλη Σεπτέμβρη θα ενεργοποιηθεί το 50%, ύψους 9 δισεκατομμυρίων.

Κι επειδή αμφισβητείτε, μιλήσατε μόνο για το ΕΠΑΝΕΚ, τα 270 εκατομμύρια. Δεν μιλήσατε για το ΥΜΕΠΕΡΑΑ, δεν μιλήσατε για τα Περιφερειακά Προγράμματα, δεν μιλήσατε για το Κοινωνικό Ταμείο. Ο κύριος Υπουργός κατέθεσε μία λίστα με όλα αυτά τα προγράμματα, τα οποία έχουν ενεργοποιηθεί. Και θα ενεργοποιηθούν περισσότερα.

Ξεχνάτε, βέβαια, ότι εσείς είχατε φορτώσει το προηγούμενο πρόγραμμα κατά 150% -το ξεχνάτε αυτό- με αποτέλεσμα να έχουμε μία βαριά κληρονομιά έργων, τα οποία έρχονται, είτε ως μεταφερόμενα είτε ως έργα-γέφυρα στο νέο ΕΣΠΑ. Αυτή είναι η κληρονομιά που αφήσατε εσείς στο νέο προγραμματικό πλαίσιο.

Ο νέος αναπτυξιακός νόμος, λοιπόν, έχει ήδη ολοκληρώσει τη φάση διαβούλευσης και την ερχόμενη εβδομάδα θα έρθει προς συζήτηση στις επιτροπές. Το χαρακτηριστικό αυτού του νόμου είναι ότι δίνει απτά και ρεαλιστικά τις αναπτυξιακές κατευθύνσεις που θα πρέπει να ακολουθήσει η ελληνική οικονομία τα επόμενα χρόνια, προκειμένου να καταστεί ανταγωνιστική.

Δεν λειτουργεί με το μοντέλο των αναπτυξιακών νόμων που γνώρισε η χώρα μας μέχρι τώρα και διακατέχονταν από τη λογική «ενισχύουμε τις υπάρχουσες τάσεις», χωρίς να στοχεύουν σε ένα σαφές αναπτυξιακό μοντέλο για τη χώρα. Είναι αυτό που περιέγραψε πριν η κ. Γεννηματά. Μας είπε ότι η ανάπτυξη είναι στον αυτόματο πιλότο. Στον αυτόματο πιλότο είχατε εσείς την ανάπτυξη, γιατί ποτέ δεν την πήρατε στα χέρια σας.

Τι έρχεται; Τι χρηματοδοτούμε; Είναι χαρακτηριστικό ότι το 72% της απορρόφησης των προηγούμενων σχεδίων πήγε μόνο σε δύο κλάδους. Ποιο ήταν, λοιπόν, το αναπτυξιακό σας πρόγραμμα;

Για να μη θυμίσουμε –το άκουσα από την κ. Γεννηματά- τη ρήτρα απασχόλησης, που συμφωνώ απόλυτα ότι πρέπει να υπάρχει σε κάθε αναπτυξιακή δράση. Αλλά, κυρίες και κύριοι συνάδελφοι, στους προηγούμενους αναπτυξιακούς νόμους με τη ρήτρα απασχόλησης η κάθε θέση εργασίας κόστιζε 323.000 ευρώ. Πολύ ακριβή ρήτρα απασχόλησης είχατε βάλει, κυρίες και κύριοι συνάδελφοι! Μάλλον δεν χρηματοδοτούσατε την απασχόληση. Χρηματοδοτούσατε τους κολλητούς σας. Άλλωστε αυτό φαίνεται και από το στοιχείο που αναφέρθηκε πριν από τον Υπουργό.

Επειδή δεν θέλω να καταχραστώ τον χρόνο –αν και θα πρέπει, κύριε Πρόεδρε, να πάρω λίγο παραπάνω- θα κλείσω με αυτό.

Κυρίες και κύριοι συνάδελφοι, τα αποτελέσματα του πρόσφατου Eurogroup δίνουν ένα ακόμα βάσιμο κίνητρο για να επανεκκινήσει η ανάπτυξη στη χώρα μας. Η δόση που εξασφαλίστηκε, είναι σαφώς μεγαλύτερη από αυτή που είχε προγραμματιστεί και θα επιτρέψει στην Κυβέρνηση να εξοφλήσει περίπου 3,5 δισεκατομμύρια ληξιπρόθεσμων οφειλών προς τους ιδιώτες, τονώνοντας έτσι τη ρευστότητα στην αγορά.

Σε κάθε περίπτωση με το κλείσιμο της αξιολόγησης προχωράμε σε μία νέα, πιο αισιόδοξη εποχή για τη χώρα μας, με πρωταρχικό σκοπό να βελτιώσουμε τους δείκτες παραγωγής και βιωσιμότητας, για την κοινωνία και τους πολίτες και όχι για τους λίγους και εκλεκτούς κολλητούς σας.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο χρόνος ήταν έξι συν τρία λεπτά, που θα δοθεί και σε όλους τους άλλους, για να μην υπάρχουν παράπονα.

Ο φίλος κ. Σαντορινιός ανέφερε ότι εγώ προέβην σε αυτοκριτική. Είναι αλήθεια, αλλά δεν είπα ακριβώς αυτό. Θα το πω, όμως, τώρα για να το επαναφέρω. Το ΕΣΠΑ δεν κρίνεται μόνο από την απορροφητικότητά του -ασφαλώς και κρίνεται και απ’ αυτό- αλλά κυρίως κρίνεται από την απόδοσή του.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Αυτό ακριβώς είπα και εγώ.

**ΠΡΟΕΔΡΕΥΩΝ (Δημήτριος Κρεμαστινός):** Ναι.

Και ανέφερα ως παράδειγμα ότι εξαιρέσαμε τη χώρα από τον Μάαστριχτ και πετύχαμε να χρηματοδοτούνται τα νοσοκομεία και τα προνοιακά ιδρύματα. Τι έγινε, όμως; Εν συνεχεία, ενώ ζητήσαμε να εφαρμοστεί ένα πρόγραμμα, ανοίξαμε τη βρύση και οι υπόλοιποι, οι μεταγενέστεροι Υπουργοί όλων των κομμάτων, έκαναν ό,τι μπορούσαν προς αυτή την κατεύθυνση, με αποτέλεσμα σήμερα να μην μπορούμε να στελεχώσουμε αυτά τα ιδρύματα. Δεν μπορούμε να τα στελεχώσουμε και δημιουργείται πρόβλημα. Το ίδιο θέμα γίνεται και σε άλλους τομείς, αλλά δεν είναι της ώρας και της αρμοδιότητάς μου να το αναπτύξω.

Γι’ αυτό το ανέφερα στον Υπουργό κ. Σταθάκη για να έχει υπ’ όψιν του ότι θα πρέπει να προσεχθεί αυτό στο «Γιούνγκερ» ή στο ΕΣΠΑ. Λέω ένα παράδειγμα. Διότι εάν είναι μόνο να απορροφούμε, τότε οδηγούμε τα πράγματα σε αδιέξοδο. Αυτό είπα και το επεξηγώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, μπορώ να έχω τον λόγο για λίγο;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, είπα ακριβώς αυτό που είπατε και εσείς.

Δεν έχουμε κάνει καμμία αξιολόγηση –αυτό είπατε και εσείς- των αποτελεσμάτων που είχαμε μέχρι σήμερα. Δεν είναι μόνο τα κέντρα υγείας, είναι και τα σχολεία.

**ΠΡΟΕΔΡΕΥΩΝ (Δημήτριος Κρεμαστινός):** Μα είπα, «και σε άλλους τομείς». Βεβαίως.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Έχουμε χτίσει ντουβάρια χωρίς προσωπικό. Και, τελικά, αν ο στόχος μας είναι να φτιάχνουμε ντουβάρια δεν νομίζω ότι αυτό εξυπηρετεί την ανάπτυξη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σύμφωνοι. Και γι’ αυτό είπα, ακριβώς, ότι, εγώ τουλάχιστον, θα ήθελα, με την ιδιότητα του Βουλευτή, να ακούσω από τον Υπουργό τι θα γίνει με το «Γιούνκερ» και τι θα γίνει με το ΕΣΠΑ ή τι σχεδιάζει, εν πάση περιπτώσει.

Ευχαριστώ.

Τώρα τον λόγο έχει η κ. Κεφαλογιάννη, Κοινοβουλευτική Εκπρόσωπος της Νέας Δημοκρατίας.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, έχουμε μπροστά μας να αντιμετωπίσουμε την πιο αντιμεταρρυθμιστική, την πιο αντιαναπτυξιακή κυβέρνηση της Μεταπολίτευσης.

Κύριοι συνάδελφοι της Κυβέρνησης, δεν σας ενδιαφέρει η ανάπτυξη, δεν την πιστεύετε. Πιστεύετε μόνο στον κρατικό παρεμβατισμό, στον κρατικό έλεγχο, στο «κράτος-αφέντη», που ελέγχει τα πάντα και τους πάντες. Γι’ αυτό και μην προσποιείστε, μη χύνετε κροκοδείλια δάκρυα για κάτι που δεν θέλετε, γιατί απλούστατα δεν πρόκειται να πείσετε κανέναν. Γιατί ανάπτυξη σημαίνει ιδιωτική πρωτοβουλία, ανταγωνιστικότητα, επενδύσεις, λιγότερο κράτος, περισσότερη δημιουργικότητα και ελευθερία, λέξεις που μόνο το άκουσμά τους σας προκαλεί αποστροφή. Πείτε μας, επιτέλους, σε τι πιστεύετε; Αποκαλυφθείτε, μην υποδύεστε κάτι, που δεν είστε, με μόνο σκοπό την παραμονή σας στην εξουσία.

Κυρίες και κύριοι συνάδελφοι, δυστυχώς η Κυβέρνηση ΣΥΡΙΖΑ-ΑΝΕΛ από τον Ιανουάριο του 2015 μέχρι και σήμερα έχει πρωτοφανή αρνητικά πεπραγμένα με αποτέλεσμα τη συντριβή της πραγματικής οικονομίας αλλά και τη συνεχή υποβάθμιση της ποιότητας της ζωής των πολιτών.

Τα μέτρα, που ψηφίστηκαν, το διαρκές μνημόνιο, ο κόφτης, η βύθιση στην ύφεση, έχουν έναν και μόνο υπαίτιο, δηλαδή, την Κυβέρνηση ΣΥΡΙΖΑ-ΑΝΕΛ. Αρκεί μια απλή ματιά σε στοιχεία της Ελληνικής Στατιστικής Αρχής, αλλά και έγκριτων διεθνών οργανισμών, για να αντιληφθεί κανείς ότι σε μόλις ενάμιση χρόνο διακυβέρνησης κατέρρευσαν οι οικονομικοί δείκτες. Αυξάνεται η ύφεση, μειώθηκε η ρευστότητα, καταποντίζονται οι επενδύσεις, μειώνονται τα δημόσια έσοδα, τόσο του κράτους όσο και των ταμείων.

Την ίδια ώρα η Κυβέρνηση όλο αυτό το διάστημα πολιτεύεται με ευχολόγια, υποσχέσεις και κινείται προπαγανδιστικά κάνοντας κενές περιεχομένου δηλώσεις με στόχο τον επικοινωνιακό εντυπωσιασμό και τη στρέβλωση της πραγματικότητας.

Κύριε Υπουργέ, τόσο εσείς όσο και τα υπόλοιπα μέλη της Κυβέρνησης, έχετε κερδίσει επάξια το δικαίωμα να λέτε ό,τι θέλετε χωρίς καμμία αιδώ. Καταφέρατε ένα μοναδικό πλεόνασμα, αυτό της προπαγάνδας. Χαρακτηριστικές είναι οι δηλώσεις, άλλωστε, του Υπουργού, του κ. Σταθάκη, που κάθε λίγο και λιγάκι διαβεβαιώνει ότι το σχέδιο για την αναπτυξιακή στρατηγική της χώρας θα κατατεθεί, καθώς και οι δηλώσεις του Υπουργού Οικονομικών, του κ. Τσακαλώτου, ότι θα παρουσιάσει -άγνωστο βέβαια πότε- το αναπτυξιακό σχέδιο στους θεσμούς, για να μπούμε στον ενάρετο κύκλο, όπως αρέσκεται να λέει, συνήθως, στις τοποθετήσεις του.

Ο κ. Σταθάκης συνεχίζει να αποπροσανατολίζει με τις θέσεις του αποκρύπτοντας την πραγματικά τραγική κατάσταση που δημιούργησε με την αναβλητικότητά του, τόσο για το αναπτυξιακό σχέδιο της χώρας όσο και για τα μεγάλα επενδυτικά σχέδια είτε του «Enterprise Greece» είτε της Γενικής Διεύθυνσης Ιδιωτικών Επενδύσεων. Μεγάλα επενδυτικά σχέδια ζωτικής σημασίας για την ελληνική οικονομία, που παραμένουν σε εκκρεμότητα για αδιευκρίνιστους λόγους. Οι λέξεις «επενδύσεις» και «ανάπτυξη» είναι το πιο σύντομο ανέκδοτο στην Ελλάδα των ΣΥΡΙΖΑ-ΑΝΕΛ.

Είναι άλλωστε απορίας άξιο πώς μετά από τόσον καιρό δεν έχουν ολοκληρωθεί οι διαδικασίες ωρίμανσης γι’ αυτές τις επενδύσεις, οι οποίες θα έπρεπε να έχουν ολοκληρωθεί εδώ και τουλάχιστον έναν χρόνο. Ιδιωτικοποιήσεις και μεγάλες επενδύσεις, που θα έπρεπε να αποτελέσουν τους άξονες για την έξοδο από την κρίση, έχουν τη δυνατότητα να δημιουργήσουν χιλιάδες άμεσες και έμμεσες θέσεις απασχόλησης, βρίσκονται στα συρτάρια της Κυβέρνησης και συνεχώς διαπιστώνουμε την πλήρη απαξίωσή τους.

Και σαν να μη φτάνει αυτό, η Κυβέρνηση ΣΥΡΙΖΑ-ΑΝΕΛ υποθήκευσε όλη τη δημόσια περιουσία για ενενήντα εννιά χρόνια. Η αποτυχία σας θα πληρώνεται και από τα δισέγγονά μας και αυτό είναι τραγικό. Παράλληλα έχει στραγγαλιστεί κάθε είδους επιχειρηματική δραστηριότητα μέσω της αύξησης των φορολογικών συντελεστών των επιχειρήσεων, της αύξησης των ασφαλιστικών εισφορών, αύξησης των προκαταβολών του φόρου στο 100%, των συνεχών επιβολών αυξήσεων σε φόρους, άμεσους και έμμεσους, όπως ΦΠΑ και ΕΝΦΙΑ.

Οι τράπεζες έχουν αυξήσει τα επιτόκια δανεισμού και έχουν σταματήσει να χρηματοδοτούν επενδυτικά σχέδια. Αδυνατούν να εξετάσουν περιπτώσεις επενδύσεων λόγω σοβαρής στενότητας στη ρευστότητά τους μετά από την επιβολή των capital controls και τις παλινωδίες της κυβερνητικής πολιτικής που στοίχισαν στην κεφαλαιακή τους επάρκεια.

Κύριε Υπουργέ, θα θέλατε να μας πείτε πότε έχετε σκοπό να προχωρήσετε στην άρση των περιορισμών που έχουν τεθεί με τα capital controls; Έχετε διαλύσει την πλειονότητα των εξαγωγικών επιχειρήσεων και τον παραγωγικό επιχειρηματικό ιστό της χώρας. Η πολιτική ευθύνη για το κλείσιμο των τραπεζών, η πολιτική ευθύνη για τα capital controls και την οικονομική ασφυξία θα σας βαραίνει για πάντα.

Και, σε έναν παράλληλο κόσμο, ο Υπουργός Ανάπτυξης δήλωνε και δηλώνει εδώ και ενάμιση χρόνο ότι ο νέος αναπτυξιακός νόμος θα κατατεθεί και θα ψηφιστεί στο Κοινοβούλιο. Η πρώτη δήλωση του Υπουργού πέρυσι ανέφερε ότι ο νέος νόμος θα ψηφιστεί έως το τέλος Ιουνίου του 2015. Ε, πέρασε απλώς ένας χρόνος από τότε!

Επάξια, λοιπόν, κύριε Σταθάκη, κερδίζετε τον τίτλο του πιο αναβλητικού Υπουργού Ανάπτυξης! Θέλω να πιστεύω ότι δεν θα είστε και ο πιο αναποτελεσματικός.

Κυρίες και κύριοι συνάδελφοι, τα σχόλιά μας για τον νέο αναπτυξιακό νόμο θα έχουμε –ελπίζω- την ευκαιρία να τα καταθέσουμε στη Βουλή μέσα στις επόμενες μέρες, αν και εφόσον ο κύριος Υπουργός τηρήσει αυτή τη φορά το χρονοδιάγραμμα και φέρει τον νέο αναπτυξιακό νόμο στο Κοινοβούλιο.

Θα ήθελα, όμως, να αναφερθώ στα επενδυτικά σχέδια, που έχουν υποβληθεί με αίτημα ελέγχου προς τη Γενική Διεύθυνση Στρατηγικών και Ιδιωτικών Επενδύσεων του Υπουργείου Οικονομίας, Ανάπτυξης και Τουρισμού και αναμένουν την αποπληρωμή τους. Η αρμόδια Υπηρεσία του Υπουργείου εξακολουθεί να κωλυσιεργεί και να μεταφέρει τις πληρωμές των εγκεκριμένων και υλοποιημένων έργων σε άγνωστο χρονικό ορίζοντα. Ο Υπουργός αναφέρει πως οι οφειλές ανέρχονται σε 5,5 δισεκατομμύρια ευρώ. Αυτό είναι ψευδές, αφού όλοι γνωρίζουμε ότι άνω του 85% των εγκεκριμένων επενδυτικών σχεδίων των δύο προηγούμενων αναπτυξιακών νόμων δεν υλοποιούνται σήμερα λόγω και του αρνητισμού της Κυβέρνησης για την επιχειρηματικότητα και την εν γένει επιχειρηματική δραστηριότητα.

Κύριε Υπουργέ, μπορείτε να μας πείτε, λοιπόν, ποιος είναι ο πραγματικός αριθμός των έργων που υλοποιείτε;

Επιπλέον, η παραπληροφόρηση για την απορρόφηση του ΕΣΠΑ αποκαλύπτεται. Ο Υπουργός κ. Σταθάκης τάζει ότι θα διοχετευθούν στην ελληνική οικονομία 4 δισεκατομμύρια από το ΕΣΠΑ, 8 δισεκατομμύρια από το ΠΔΕ, 5,6 δισεκατομμύρια από το σχέδιο Γιούνκερ και ο Υφυπουργός κ. Χαρίτσης δηλώνει ότι η Ελλάδα είναι η πρώτη χώρα στην Ευρώπη προς την ενεργοποίηση του ΕΣΠΑ 2014-2020. Η πραγματικότητα, όμως, η οποία αποκαλύπτεται από το Εθνικό Πρόγραμμα Μεταρρυθμίσεων, που έστειλε το δικό σας Υπουργείο, το Υπουργείο Οικονομικών, στις Υπηρεσίες της Ευρωπαϊκής Επιτροπής, είναι διαφορετική.

Καταθέτω για τα Πρακτικά το σχετικό έγγραφο.

(Στο σημείο αυτό η Βουλευτής κ. Όλγα Κεφαλογιάννη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έναν και πλέον χρόνο από την ενεργοποίηση του νέου ΕΣΠΑ 2014-2020 τα χρήματα που δικαιούται η Ελλάδα και φθάνουν στα 19 δισεκατομμύρια ευρώ, παραμένουν αναξιοποίητα, μακριά από την πραγματική οικονομία. Μόνο το 1,28% έχει απορροφηθεί μέχρι σήμερα.

Και πρέπει να σας πω ότι δεν φθάνουν μόνο αυτά, διότι ο τουρισμός που αποτέλεσε κινητήριο μηχανή για την αναπτυξιακή πορεία της χώρας υπερφορολογείται, η δυναμική του εξανεμίζεται και η Κυβέρνηση αδυνατεί να αντιληφθεί τις πολιτικές που σχεδιάσαμε με σκληρή δουλειά τα προηγούμενα χρόνια.

Αυτή είναι η κατάσταση, κύριε Υπουργέ. Και γι’ αυτή την πρωτοφανή αντιαναπτυξιακή πολιτική, τη μόνη, την αποκλειστική ευθύνη τη φέρει η Κυβέρνησή σας. Θα περάσετε στην ιστορία ως η Κυβέρνηση που επανέφερε την ύφεση, που έφερε κλειστές τράπεζες, που ξεκλήρισε τους ελεύθερους επαγγελματίες, που τσάκισε τη μεσαία τάξη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Ηλίας Παναγιώταρος, Κοινοβουλευτικός Εκπρόσωπος της Χρυσής Αυγής, έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Ακούσαμε πριν την Πρόεδρο της Δημοκρατικής Συμπαράταξης στον λόγο της να αναφέρεται και στο νέο κοινωνικό συμβόλαιο, στη νέα κοινωνική συμφωνία με τον λαό και μας θύμισε παλιές καλές ημέρες, όπου τα κόμματα του δικομματισμού Νέας Δημοκρατίας και ΠΑΣΟΚ αναφέρονταν συνεχώς σε ένα κοινωνικό συμβόλαιο και τελικά είδαμε τα κοινωνικά συμβόλαια των δύο αυτών κομμάτων πού οδήγησαν αυτόν τον τόπο σαράντα χρόνια τώρα.

Το ΠΑΣΟΚ έφερε μια επίκαιρη επερώτηση σήμερα, σχετικά με την αναβολή του αναπτυξιακού σχεδίου για τη χώρα. Ας ανατρέξουμε στο πρόσφατο, αλλά και στο απώτερο παρελθόν της Μεταπολίτευσης, στη διακυβέρνηση και στη διάλυση της χώρας από τον δικομματισμό. Τι να πρωτοθυμηθούμε; Τα σκάνδαλα εκατοντάδων δισεκατομμυρίων ευρώ; Τις μίζες δισεκατομμυρίων ευρώ; Τα «θαλασσοδάνεια», αρχής γενομένης από τα κόμματα της Νέας Δημοκρατίας και του ΠΑΣΟΚ, που το καθένα χρωστά περίπου από 250 εκατομμύρια ευρώ; Να θυμηθούμε τα δάνεια που έδιναν σε φίλους και γνωστούς; Να θυμηθούμε την περίφημη ΕΤΒΑ, την Ελληνική Τράπεζα Βιομηχανικής Ανάπτυξης, την οποία την τίναξαν στην κυριολεξία στον αέρα δίνοντας δάνεια σε φίλους, οι οποίοι έπαιρναν τα χρήματα και αντί να κάνουν εργοστάσια, τα έκαναν βίλες, σπίτια, κότερα ή οτιδήποτε άλλο και τα έβγαζαν στο εξωτερικό; Να θυμηθούμε το σκάνδαλο του Χρηματιστηρίου, που στη φρενίτιδα τότε του επίπλαστου και της ψεύτικης ανάπτυξης οι Έλληνες -και όχι μόνο- έχασαν εκατοντάδες δισεκατομμύρια ευρώ στο Χρηματιστήριο; Να θυμηθούμε τα «τοξικά» ομόλογα, που εντελώς αυθαίρετα έπαιζε η Κυβέρνηση τα αποθεματικά των ταμείων, των ασφαλιστικών οργανισμών, των πανεπιστημίων, των νοσοκομείων και χάθηκαν και εκεί τεράστια ποσά; Ή να θυμηθούμε το πρώτο μνημόνιο, όπου με τον ανεκδιήγητο Τζέφρι Παπανδρέου, που τον είδαμε χθες να κάνει επανεκκίνηση της πολιτικής του καριέρας από την Πάτρα, δανείστηκε η Ελλάδα ενυπόθηκα 120 δισεκατομμύρια ευρώ, προκειμένου να αποπληρωθούν οι ιδιωτικές τράπεζες; Επί της ουσίας μετέτρεψε ένα ιδιωτικό χρέος σε ενυπόθηκο χρέος μιας ολόκληρης χώρας.

Επιτυχία, βέβαια, υπήρχε μόνο για τους «ημέτερους», για τους διάφορους «Γκρούεζες» του ΠΑΣΟΚ και της Νέας Δημοκρατίας, οι οποίοι ως απαίδευτοι και μη ενεργοί επαγγελματικά κατάφεραν και έκαναν τεράστιες περιουσίες. Θα είχε πολύ ενδιαφέρον, εκτός από κάποιες λίγες περιπτώσεις, τις οποίες γνωρίζουμε, να δούμε και άλλες περιπτώσεις, που άνθρωποι που δεν δούλεψαν ούτε ένα δευτερόλεπτο στη ζωή τους, που απλώς και μόνο ήταν αφισοκολλητές ή κάτι άλλο, έγιναν πολύ επιτυχημένοι επαγγελματικά.

Εκ του αποτελέσματος, λοιπόν, κρίνεστε επιεικώς απαράδεκτοι, ανεπαρκέστατοι και μάλλον το παραδέχεστε και οι ίδιοι, αφού αλλάξατε και το όνομα του κόμματός σας από ΠΑΣΟΚ σε Δημοκρατική Συμπαράταξη, έτσι ώστε σιγά-σιγά να κάνετε και εσείς μια νέα αρχή. Ίδωμεν!

Όσο για τον ΣΥΡΙΖΑ, από τις γοητευτικές προ του 2015 εξαγγελίες σας φθάσατε μετά από ενάμιση χρόνο να αποδεικνύεστε μαζί με τους εταίρους σας, τους Ανεξάρτητους Έλληνες, ανεπαρκείς, άσχετοι και όμηροι των ιδεοληψιών σας.

Είδαμε ότι ψηφίσατε το προηγούμενο Σαββατοκύριακο κάποια μέτρα που είναι κόλαφος σε ένα πολυνομοσχέδιο, το οποίο διαλύει -στην κυριολεξία- τα πάντα στην πατρίδα μας. Από τη μια δικαιολογείστε, από την άλλη λέτε ότι σας είχαν πιέσει και από την άλλη ότι όλα έγιναν καλά, αλλά τελικά έρχεται ο ίδιος ο κ. Σόιμπλε και σας λέει «όχι σε ρύθμιση του χρέους». Γιατί όλα αυτά τα κάνατε, δώσατε γη και ύδωρ, για να μην πω τι άλλο μπορεί να δώσατε, προκειμένου να ρυθμιστεί το χρέος, όχι να περικοπεί ή να διαγραφεί, όπως ήταν οι παλαιότερες απαιτήσεις σας.

Το ίδιο και ο κ. Κλάους Ρέγκλινγκ, το αφεντικό του ESM, ο οποίος είπε ότι οι δόσεις θα εκταμιεύονται μόνο εάν εκπληρωθούν και άλλα προαπαιτούμενα και ξαφνικά, δύο-τρεις μέρες μετά το πολυνομοσχέδιο, ακούσαμε ότι θα πρέπει να υπάρξει ένα συμπληρωματικό μνημόνιο και βγήκε η Κυβερνητική Εκπρόσωπος, η οποία πήγε να δικαιολογηθεί και είπε «όχι, συμπληρωμένο μνημόνιο, να διορθώσουμε το κείμενο». Δηλαδή, παίζουμε με τις λέξεις εις βάρος…

**ΕΛΕΝΗ ΖΑΡΟΥΛΙΑ:** Έφυγε ο κύριος Υπουργός.

**ΗΛΙΑΣ ΠΑΝΑΓΙΩΤΑΡΟΣ:** Δεν πειράζει.

**ΕΛΕΝΗ ΖΑΡΟΥΛΙΑ:** Όχι, πειράζει. Να έρθει μέσα.

**ΠΡΟΕΔΡΕΥΩΝ (Δημήτριος Κρεμαστινός):** Τι είπατε, κυρία Ζαρούλια;

**ΗΛΙΑΣ ΠΑΝΑΓΙΩΤΑΡΟΣ:** Λέει ότι έφυγε ο κύριος Υπουργός. Δεν τρέχει τίποτα, μην ανησυχείτε, δεν απευθυνόμαστε εξάλλου στον κύριο Υπουργό, δεν νομίζω ότι δίνει ιδιαίτερη…

**ΕΛΕΝΗ ΖΑΡΟΥΛΙΑ:** Όχι, πειράζει. Να έρθει ο Υπουργός μέσα.

**ΗΛΙΑΣ ΠΑΝΑΓΙΩΤΑΡΟΣ:** Μπορεί να πήγε προς νερού του, τι να κάνουμε;

**ΕΛΕΝΗ ΖΑΡΟΥΛΙΑ:** Όχι, τηλέφωνο πήρε. Να πάρει μετά τηλέφωνο.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Παναγιώταρε.

**ΗΛΙΑΣ ΠΑΝΑΓΙΩΤΑΡΟΣ:** Εξάλλου, δεν νομίζω ότι ο κύριος Υπουργός ακούει ούτε εμένα ούτε κανέναν, ακούν μόνο αυτούς, τα αφεντικά τους από το εξωτερικό, οπότε δεν υπάρχει κανένα απολύτως νόημα να περιμένουμε τον κ. Υπουργό.

Αλήθεια, πώς θα έρθει η ανάπτυξη; Μιλάτε για τον νέο αναπτυξιακό νόμο ή κατακρίνετε τον παλαιότερο αναπτυξιακό νόμο, όταν αυτή τη στιγμή έχουμε τον υψηλότερο ΦΠΑ στην Ευρώπη, πόσω μάλλον δε σε σχέση με τις όμορες ανταγωνιστικές χώρες της πατρίδος μας.

Και να μη σχολιάσουμε για τον ΦΠΑ στα νησιά και τι έλεγε ο στρατάρχης, ο Αρχηγός των Ανεξαρτήτων Ελλήνων κ. Πάνος Καμμένος, ο οποίος έλεγε και διατυμπάνιζε, κλαίγοντας από εδώ, ότι «δεν θα επιτρέψω ποτέ, όσο υπάρχω εγώ, την αύξηση του ΦΠΑ στα νησιά. Τελικά, με την πολιτική του ανεμόμυλου, την οποία κάνει, και ο ΦΠΑ αυξήθηκε και αυτός υπάρχει.

Και να μην πω για το ασφαλιστικό κόστος, το οποίο είναι πολύ μεγαλύτερο σε σχέση με τις όμορες ανταγωνιστικές χώρες, γι’ αυτό και πολλοί επιχειρηματίες φεύγουν. Να μην πω για τους συντελεστές φορολόγησης, οι οποίοι έχουν γονατίσει, στην κυριολεξία, τους μικρομεσαίους. Να μην πω για τους έμμεσους φόρους, τους οποίους έχετε βάλει παντού, οι οποίοι είναι και πολύ άδικοι για όλους και για όλα. Να μην πω για τους ειδικούς φόρους κατανάλωσης, οι οποίοι πλήττουν ως επί το πλείστον εγχώρια προϊόντα, όπως είναι ο οίνος, την παραγωγή μπίρας από τις μικρές ζυθοποιίες, προς όφελος των εισαγόμενων κρασιών, των εισαγόμενων «ακριβών» ποτών ή προς όφελος των εισαγόμενων αλκοολούχων ή άλλων ποτών.

Να μην πω για τα διάφορα τέλη, όπως το ειδικό τέλος διανυκτέρευσης. Εσείς τώρα λέτε ότι θέλετε να αναπτύξετε περαιτέρω τον τουρισμό! Να μην πω για μονοπωλιακές πρακτικές.

Εδώ ανοίγω μια μικρή παρένθεση. Η περίπτωση του «Ελευθέριος Βενιζέλος». Ακούγεται αδιανόητο σε μια χώρα, όπως είναι η Ελλάδα, με πολύ μεγάλη τουριστική κίνηση, η πρωτεύουσά της να έχει μόνο ένα αεροδρόμιο, διότι η συμφωνία που είχε υπογραφεί από τον κ. Σημίτη τότε βάσει του Αγγλικού Δικαίου αλλά και η προσυπογραφείσα από τον κ. Μητσοτάκη προγενέστερα, επιβάλλουν να υπάρχει μόνο ένα αεροδρόμιο σε ολόκληρη την ευρύτερη περιοχή των Αθηνών.

Να μην πω για την ανυπαρξία των ελεγκτικών μηχανισμών, έτσι ώστε να ελέγχονται όλες οι παρανομίες, οι οποίες γίνονται από διαφόρους επιτήδειους εγχώριους ή εισαγόμενους.

Πώς μπορεί να έχουμε ανάπτυξη στη χώρα μας, όταν απεμπολούμε τα στρατηγικά πλεονεκτήματα της πατρίδος μας, όπως είναι η ναυπηγική βιομηχανία. Έχουμε τον πρώτο στόλο σε όλο τον κόσμο και επί της ουσίας δεν κατασκευάζουμε ούτε ένα φινιστρίνι στην πατρίδα μας για πολλούς και διαφόρους λόγους, που θα μπορούσαν να επιλυθούν πολύ όμορφα και τα διάφορα ναυπηγεία της πατρίδας μας, στο Πέραμα**,** στην Ελευσίνα, στη Χαλκίδα, στη Σύρο, στο Σκαραμαγκά και αλλού να δουλεύουν συνεχώς και δεκάδες χιλιάδες συμπολιτών μας να έχουν εργασία.

Να μην πω για τον τουρισμό, όπου επί της ουσίας δουλεύει μόνος του. Όμως, βλέπουμε στο ζήτημα της Ρωσίας το εξής. Ζητάμε από τους Ρώσους τουρίστες βίζα και βιομετρικά στοιχεία, την ίδια στιγμή που ενάμισι εκατομμύριο λαθρομεταναστών πέρασαν χωρίς κανένα στοιχείο από την πατρίδα μας και έκαναν και κάνουν επί της ουσίας ό,τι θέλουν. Ή λόγω του εμπάργκο -άλλο στρατηγικό λάθος!- δεν επιτρέπουμε να έρθουν στην πατρίδα μας και να κάνουν διακοπές χιλιάδες αξιωματούχοι της ρωσικής κυβέρνησης και να αφήσουν τα πολύ ωραία τους λεφτά, ρούβλια, δολάρια ή οτιδήποτε άλλο είναι, γιατί είμαστε πολύ large.

Να μην πω για την πρωτογενή παραγωγή. Μιλάμε κυρίως για την αγροτική παραγωγή. Είδαμε τα εμπόδια, που μπαίνουν συνεχώς στους οινοποιούς, στους παραγωγούς φέτας.

Εδώ ανοίγω μια πολύ μικρή παρένθεση, για πω για το τραγικό λάθος της συγκυβέρνησης Νέας Δημοκρατίας-ΠΑΣΟΚ στη συμφωνία με τον Καναδά, που επέτρεψε στους Καναδούς να παράγουν φέτα από όπου να είναι. Ερχόμαστε στις πληροφορίες, που μας λένε τώρα για την επικείμενη συμφωνία Ευρώπης-Αμερικής, όπου θα μπορεί να παρασκευάζει ο καθένας φέτα και πάνε τα ΠΟΠ, πάνε όλα! Το ίδιο και με τη συμφωνία Ευρώπης-Νοτίου Αφρικής, όπου μαθαίνουμε ότι δεν γίνεται καμμία αναφορά στη φέτα. Ευχόμεθα και ελπίζουμε να κάνουμε λάθος στο συγκεκριμένο θέμα.

Η αξιοποίηση του ελληνικού DNA. Όταν λέω ελληνικό DNA, τι εννοώ; Το ελληνικό δυναμικό, αυτούς τους εκατοντάδες χιλιάδες νέους που έφυγαν από την πατρίδα μας, μην αντέχοντας όλα αυτά τα αναπτυξιακά προγράμματα των προηγούμενων αλλά και τα δικά σας. Να έρθουν όλοι εδώ και να προσφέρουν και να δώσουν τα φώτα τους στην ελληνική οικονομία και στην πρωτογενή παραγωγή.

Η θέσπιση της ΑΟΖ, όπου όλοι λέτε ότι έχουμε πετρέλαια και είναι αποδεδειγμένο πλέον. Έχουμε κοιτάσματα, φυσικό αέριο, υδρογονάνθρακες, έχουμε τα πάντα αλλά μέχρι στιγμής δεν έχετε κάνει τίποτα απολύτως. Είναι μόνο λόγια και επί της ουσίας μηδέν.

Νέες στρατηγικές συμμαχίες που θα μας αποφέρουν περισσότερα έσοδα, από λανθασμένες στρατηγικές συμμαχίες τις οποίες ακολουθούμε, επειδή είμαστε μέλη της Ευρωπαϊκής Ένωσης και του ΝΑΤΟ.

Με τον νέο αναπτυξιακό νόμο διαφημίζει και διατυμπανίζει η Κυβέρνηση ότι θα δοθούν κίνητρα στους επενδυτές άνω των 20 εκατομμυρίων ευρώ. Μα το ζητούμενο δεν είναι οι μεγάλοι επενδυτές, οι οποίοι κάνουν ό,τι θέλουν, παίρνουν και φέρνουν τα λεφτά τους. Το ζητούμενο είναι οι πραγματικοί στυλοβάτες της ελληνικής οικονομίας και κάθε οικονομίας, οι μικρομεσαίοι, αυτοί να έχουν βοήθεια από τον νέο αναπτυξιακό νόμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε ένα λεπτό.

Όλοι αυτοί τους οποίους διαλύσατε και εσείς, όπως και οι προηγούμενοι, όλοι αυτοί, πολλοί εκ των οποίων ήταν και επενδυτές ως μικροομολογιούχοι και που σε μία ημέρα τους τα στερήσατε όλα, αυτούς που ο ΣΥΡΙΖΑ έλεγε ότι θα τους αποκαταστήσει αλλά τώρα σφυρίζει κλέφτικα για το συγκεκριμένο ζήτημα.

Όμως για να γίνουν όλα αυτά, θα πρέπει –και σας το υπενθυμίζουμε- να λυθεί το ζήτημα του χρέους και να γίνει λογιστικός έλεγχος του χρέους, για να αποδειχθεί ότι από τα εκατοντάδες δισεκατομμύρια ευρώ, που λένε ότι οφείλουμε, μεγάλο τμήμα αυτού του χρέους είναι παράνομο, επονείδιστο και επαχθές.

Για το κατοχικό δάνειο, όπου μιλάμε για εκατοντάδες εκατομμύρια ευρώ και πλέον κανείς δεν λέει λέξη. Για τον προστατευτισμό των ελληνικών προϊόντων και των Ελλήνων εργαζομένων, γιατί δεν μπορούμε να ανταγωνιστούμε προϊόντα που έρχονται από ασιατικές χώρες, όπου εξάχρονα παιδάκια δουλεύουν είκοσι ώρες την ημέρα και παίρνουν 1 δολάριο ή 1 ευρώ. Δεν γίνεται αυτό, αν δεν προστατεύσουμε τον Έλληνα και το ελληνικό προϊόν, καθώς και να υπάρχει ένα σταθερό φορολογικό και ασφαλιστικό περιβάλλον, γιατί μόνο έτσι θα σταματήσει η φυγή των ελληνικών επιχειρήσεων προς το εξωτερικό.

Τελειώνοντας, όποιες χρηματοδοτήσεις γίνονται είτε μέσω ΕΣΠΑ είτε μέσω άλλων προγραμμάτων, προς θεού, να μη γίνονται μέσω των πολλάκις χρεοκοπημένων τραπεζών αλλά να γίνονται απευθείας από το ελληνικό κράτος, τους φορείς και τους θεσμούς του.

Βέβαια όλα αυτά για να γίνουν, θα πρέπει να υπάρχει μια κυβέρνηση, η οποία να αγαπάει τους Έλληνες πολίτες, να αγαπάει αυτόν τον τόπο και να μην είναι υπόδουλη ούτε των τραπεζιτών ούτε των τοκογλύφων ούτε όλων αυτών που απεργάζονται τη διάλυση της πατρίδος μας. Μια τέτοια κυβέρνηση θα ήταν η κυβέρνηση της Χρυσής Αυγής, αν ο θεός θελήσει και ο λαός επιθυμεί.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Υπάρχει μια εικόνα, την οποία σκόπιμα καλλιεργούν τα κόμματα του κεφαλαίου, τα κόμματα του ευρωμονόδρομου, τα κόμματα απολογητές του καπιταλιστικού συστήματος –όλα, και αυτό το μόρφωμα το νεοφασιστικό- ότι υπάρχει ίδια επίπτωση στα μέτρα τα ταξικά, τα οποία πήραν οι κυβερνήσεις τόσο της Νέας Δημοκρατίας και του ΠΑΣΟΚ, όπως έλεγε πριν η Αντιπολίτευση, όσο και η σημερινή Κυβέρνηση ΣΥΡΙΖΑ-Ανεξάρτητοι Έλληνες. Δηλαδή ισχυρίστηκαν οι εισηγητές της Δημοκρατικής Συμπαράταξης, ότι από την κυβερνητική πολιτική πλήττονται όλοι.

Σοβαρά μιλάτε; Ή πάλι ξεκινήσαμε τα σύντομα ανέκδοτα της ημέρας; Δηλαδή βρίσκονται όλοι στην ίδια βάρκα; Βιομήχανοι, τραπεζίτες, εφοπλιστές και μεγαλέμποροι πλήττονται από τα κυβερνητικά μέτρα; Ή μήπως πλήττονται οι εργαζόμενοι, που είδαν να ανατρέπονται οι εργασιακές τους σχέσεις, να μειώνονται οι μισθοί, να δέχονται μια ολομέτωπη επιδρομή φορολογική; Το ίδιο είναι οι βιομήχανοι, οι τραπεζίτες και οι εφοπλιστές με τους επαγγελματίες και τους βιοτέχνες; Στην ίδια μοίρα βρίσκονται οι βιομήχανοι, οι τραπεζίτες, οι εφοπλιστές με τη φτωχομεσαία αγροτιά; Αν είναι ποτέ δυνατόν! Οι άλλοι αυξάνουν τα κέρδη τους, βελτιώνουν τη θέση τους, βγάζουν στο εξωτερικό τα περιουσιακά τους στοιχεία σε φορολογικούς παραδείσους, εκμεταλλεύονται την απελευθέρωση της κίνησης κεφαλαίου, υπηρεσιών, εμπορευμάτων, για να μπορούν να διασφαλίσουν τα συμφέροντά τους και ταυτόχρονα ο λαός δέχεται αυτή την ολομέτωπη επίθεση.

Χύνουν οι εισηγητές της Δημοκρατικής Συμπαράταξης –αλλά όχι μόνο αυτοί, και τα άλλα κόμματα που μίλησαν- τα κροκοδείλιά τους δάκρυα για τη ραχοκοκαλιά, λέει, της οικονομίας, για τις μικρομεσαίες επιχειρήσεις, όταν εσείς με την πολιτική σας υπηρετείτε τον μονοπωλιακό ανταγωνισμό, που αυτός ο μονοπωλιακός ανταγωνισμός συνθλίβει τους μικρομεσαίους επαγγελματίες, όταν στην προμετωπίδα των προτάσεων –μια από τις προτάσεις την οποία κατέθεσε η κ. Γεννηματά- ήταν το περαιτέρω άνοιγμα των λεγόμενων κλειστών επαγγελμάτων. Μα αυτή η πολιτική απελευθέρωσης των αγορών είναι μια πολιτική, η οποία οδηγεί στον βίαιο εκτοπισμό των μικρομεσαίων επιχειρήσεων, προς όφελος της συγκέντρωσης της αγοράς σε λιγότερα χέρια, της μονοπώλησης της αγοράς.

Χύνουν κροκοδείλια δάκρυα, γιατί φεύγουν, λέει, οι επιχειρήσεις; Σοβαρά μιλάτε; Δεν έχετε εσείς σχέση με αυτήν την κατάσταση, το ότι φεύγουν οι επιχειρήσεις; Τη Συνθήκη του Μάαστριχτ ποιος την ψήφισε, που έδωσε το δικαίωμα να ανοίξουν οι αγορές, να απελευθερωθεί η κίνηση κεφαλαίων, εμπορευμάτων, υπηρεσιών και εργαζόμενων, για να μπορέσουν ακριβώς τα υπερσυσσωρευμένα κεφάλαια, να μεταφερθούν σε χώρες με φθηνότερο εργατικό δυναμικό, με φθηνότερες πρώτες ύλες; Τώρα σας έπιασε ο πόνος, που φεύγουν οι επιχειρήσεις με αυτήν τη στρατηγική που ακολουθείτε και πηγαίνουν στη Βουλγαρία, την Κύπρο και αλλού, όταν εσείς διαμορφώσατε το συγκεκριμένο πλαίσιο;

Ταυτόχρονα υποκριτικά επικαλείστε και το πατριωτικό, λέει, καθήκον των κεφαλαιοκρατών. Πού το βρήκαν; Ποιο πατριωτικό καθήκον έχουν αυτοί, όταν μεταφέρουν τα χρήματά τους στο εξωτερικό, όταν κάνουν στο εξωτερικό επενδύσεις για μεγάλα κέρδη; Η μόνη τους έγνοια, η μόνη τους αξία είναι ακριβώς η διασφάλιση του καπιταλιστικού κέρδους και μπροστά στην υπηρέτηση αυτής της αξίας που έχουν οι καπιταλιστές, προχωρούν και σε εγκλήματα σε βάρος της ανθρωπότητας. Διότι οι ιμπεριαλιστικοί πόλεμοι δεν είναι κάτι διαφορετικό από το να διασφαλίσουν τα καπιταλιστικά τους κέρδη.

Με αυτή τη λογική, λοιπόν, την οποία καλλιεργείτε, είναι σαν να λέτε ότι παρέχετε γη και ύδωρ. Αυξάνετε, λέει, τους φόρους, όταν στη Βουλγαρία έχει 10%. Αυξάνετε τις ασφαλιστικές εισφορές. Αυξάνετε μια σειρά άλλων πραγμάτων.

Δηλαδή με αυτή τη λογική, πρέπει να τους δώσουμε τα πάντα. Πλήρη φορολογική ασυλία για το κεφάλαιο, πολύ φτηνό εργατικό δυναμικό γιατί υπάρχει ο ανταγωνισμός, πάμφθηνες πρώτες ύλες. Να δώσουμε το σύνολο των περιουσιακών στοιχείων στο μεγάλο κεφάλαιο, να τα αξιοποιήσει χωρίς κανένα απολύτως αντάλλαγμα ή με πενιχρά ανταλλάγματα.

Αυτό το κάνετε και αυτό κάνει και η σημερινή Κυβέρνηση. Με τα μέτρα τα οποία έχει πάρει αυτά τα χρόνια σε αυτή την κατεύθυνση, οδηγεί σε πολύ φθηνό εργατικό δυναμικό, σε ανατροπές στις εργασιακές σχέσεις, μέχρι και προγράμματα δωρεάν εργασίας για τους κεφαλαιοκράτες υπάρχουν. Υπάρχουν οι αναπτυξιακοί νόμοι, η κρατική και κοινοτική χρηματοδότηση, χορός εκατομμυρίων και δισεκατομμυρίων σε αυτή την Αίθουσα, πλήθος προγραμμάτων αναπτυξιακών, πλήθος αναπτυξιακών σχεδίων. Το αποτέλεσμα; Φορολογική ασυλία έχει το μεγάλο κεφάλαιο.

Κύριε Υπουργέ, το ξέρετε πολύ καλά, καλύτερα ενδεχομένως από εμένα, τα παραδείγματα τα οποία ισχύουν στις χώρες που είπατε με υψηλούς φορολογικούς συντελεστές, όπου οι ξένες και οι μεγάλες επενδύσεις έχουν διαφορετικό φορολογικό καθεστώς, απ’ ό,τι έχουν οι υπόλοιποι επαγγελματίες οι μικρότερες ή οι μεσαίες επιχειρήσεις. Τους παρέχουν άλλα φορολογικά κίνητρα, όπως άλλα φορολογικά κίνητρα θα έχετε κι εσείς στον αναπτυξιακό νόμο στις μεγάλες και στις πολύ μεγάλες επενδύσεις οι οποίες θα γίνουνε. Έτσι δεν είναι;

Το ίδιο φορολογικό καθεστώς έχει στη Φινλανδία η «ΝΟΚΙΑ» με τις άλλες επιχειρήσεις; Το ίδιο φορολογικό καθεστώς έχει στη Σουηδία η «ΙΚΕΑ» με τις άλλες επιχειρήσεις; Όχι βέβαια. Έχουν τελείως μηδενικά φορολογικά καθεστώτα, όπως έχουν εδώ οι εφοπλιστές. Μηδενικό φορολογικό καθεστώς έχουν και πλήρη φορολογική ασυλία.

Άρα, λοιπόν, έχει και η Κυβέρνηση την ίδια στρατηγική με τα κόμματα της Νέας Δημοκρατίας, του ΠΑΣΟΚ, του Ποταμιού, τα κόμματα γενικότερα του ευρωμονόδρομου.

Όμως, η ουσία δεν είναι αυτή, στο ποιος θα δώσει γη και ύδωρ ή τι αναπτυξιακό μοντέλο θα υπάρξει και ποιοι τομείς θα στηριχθούν περισσότερο. Άλλωστε συμφωνείτε και στους τομείς που θα στηριχθούν. Τουρισμός, ενέργεια, διαμετακόμιση, logistics. Γιατί ακριβώς αυτές είναι οι προτεραιότητες και οι στόχοι που ιεραρχεί το ίδιο το κεφάλαιο. Δεν μπορείτε να καθορίσετε εσείς. Το κεφάλαιο σας καθορίζει τους τομείς και απέναντι σε αυτούς τους τομείς, εσείς στηρίζετε και διαμορφώνετε τις πολιτικές προϋποθέσεις.

Όμως η ουσία δεν είναι αυτή, τι αναπτυξιακό μοντέλο θα έχουμε. Άλλη είναι η ουσία κατά τη γνώμη του ΚΚΕ. Καταρχάς, υπάρχουν στην Ελλάδα οι δυνατότητες να υπάρξει μία ανάπτυξη; Υπάρχουν οι αντικειμενικές δυνατότητες; Υπάρχουν, δηλαδή, πρώτες ύλες; Υπάρχει γη κι ένα ευνοϊκό κλίμα για να μπορέσει να αναπτυχθεί ο αγροτικός τομέας; Υπάρχει η κατάλληλη τεχνολογία για να αξιοποιηθούν οι πρώτες ύλες και η αγροτική παραγωγή; Να υπάρξει μεταποίηση; Υπάρχει το έμπειρο εργατοϋπαλληλικό δυναμικό; Υπάρχει το έμπειρο επιστημονικό και τεχνικό δυναμικό; Βεβαίως, υπάρχουν όλοι αυτοί οι παράγοντες. Όλοι αυτοί οι παράγοντες υπάρχουν στην Ελλάδα.

Τότε, γιατί υπάρχει αυτή η πραγματικότητα; Είναι μόνη η καπιταλιστική κρίση που καταστρέφει παραγωγικές δυνάμεις και τομείς της οικονομίας; Τα ναυπηγεία, η κλωστοϋφαντουργία, ο ιματισμός, το δέρμα δεν καταστράφηκαν εξαιτίας της καπιταλιστικής κρίσης. Στην περίοδο της ανάπτυξης της καπιταλιστικής καταστράφηκαν αυτοί οι κλάδοι.

Γιατί; Ποιο είναι το πρόβλημα; Διότι ο καπιταλιστής –και αυτός είναι ο σιδερένιος νόμος του συστήματος- δεν αναπτύσσει τις παραγωγικές δυνατότητες. Αναπτύσσει αυτές τις δυνατότητες που τον εξυπηρετούν για να διασφαλίσει το καπιταλιστικό κέρδος. Διαφορετικά θα τους καταστρέψει. Διαφορετικά θα πάει αλλού.

Η πρώτη παραγωγική δύναμη που καταστρέφει ο καπιταλιστής, είναι η εργατική δύναμη, την οποία θέλει πάρα πολύ φτηνή ή φτιάχνοντας τον εφεδρικό στρατό εργασίας μέσα από την ανεργία, για να μειώνει ακόμη περισσότερο τα εργασιακά δικαιώματα και την αξία της εργατικής δύναμης.

Άρα, λοιπόν, το ερώτημα είναι. Αυτές οι παραγωγικές δυνατότητες που θα έρθουν, πώς θα αξιοποιηθούν; Γιατί ούτε η σημερινή Κυβέρνηση δεν μπορεί να τις αξιοποιήσει; Γιατί δεν έχει τα εργαλεία στα χέρια της. Τα εργαλεία της ανάπτυξης τα κρατούν οι καπιταλιστές. Όσο, λοιπόν, οι καπιταλιστές έχουν στα χέρια τους τα εργαλεία της ανάπτυξης και της οικονομίας, τα κλειδιά της οικονομίας, δεν πρόκειται να υπάρξει μια ανάπτυξη, που να εξυπηρετεί και να ικανοποιεί τις λαϊκές ανάγκες.

Πώς μπορεί να γίνει αυτό; Ένας δρόμος υπάρχει, δεν υπάρχει κανένας άλλος δρόμος. Ο μόνος δρόμος ο οποίος υπάρχει, είναι ακριβώς να κοινωνικοποιήσεις τα εργαλεία της ανάπτυξης, να γίνουν λαϊκή περιουσία τα κλειδιά της οικονομίας.

Άρα κοινωνικοποίηση των μέσων παραγωγής των πλουτοπαραγωγικών πηγών, των πρώτων υλών, έξοδος από την Ευρωπαϊκή Ένωση, η οποία με την πολιτική της καταστρέφει κλάδους της οικονομίας. Μπορεί εδώ να αναπτυχθεί ναυπηγοεπισκευαστική ζώνη, με τις συγκεκριμένες πολιτικές που έχει ψηφίσει η Ευρωπαϊκή Ένωση ή άλλοι τομείς του πρωτογενούς τομέα; Άρα η αποδέσμευση από την Ευρωπαϊκή Ένωση, είναι η δεύτερη προϋπόθεση και από τους υπόλοιπους ιμπεριαλιστικούς οργανισμούς.

Βεβαίως ο εργατικός έλεγχος και ο κεντρικός σχεδιασμός της οικονομίας, είναι η τρίτη προϋπόθεση, ο οικονομικός σχεδιασμός.

Από αυτή την άποψη, βεβαίως, δεν θα κάνεις μία κλειστή οικονομία αλλά προσπαθείς να αναπτύξεις ισότιμες σχέσεις, για να δίνεις αυτά τα οποία έχεις σε πλεονασμό, εφόσον καλύψεις πρώτα τις λαϊκές ανάγκες και να εισάγεις αυτά στα οποία υπάρχει έλλειμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω με αυτό, κύριε Πρόεδρε, μία λέξη.

Άρα αυτό είναι το μόνο ρεαλιστικό σχέδιο, που μπορεί να αξιοποιήσει το σύνολο των παραγωγικών δυνατοτήτων της χώρας, να εξαλείψει την ανεργία και τις περιφερειακές και κλαδικές ανισότητες, γιατί θα υπάρχει ο κεντρικός σχεδιασμός, να ικανοποιεί το σύνολο των λαϊκών αναγκών.

Αυτό, όμως, τι σημαίνει; Τι προϋπόθεση έχει; Να αλλάξει χέρια η εξουσία. Η εξουσία από τα χέρια της αστικής τάξης και του κεφαλαίου να περάσει στα χέρια της εργατικής τάξης και των υπόλοιπων λαϊκών στρωμάτων. Αυτή είναι η μοναδική προϋπόθεση. Αυτό βεβαίως θα γίνει μέσα από τη ριζική ανατροπή του συσχετισμού δυνάμεων, μέσα από την οργάνωση της πάλης του λαού που θα αποτρέψει αυτά τα μέτρα, θα οδηγήσει σε ανακούφιση από τα βάρβαρα μέτρα τα οποία θα συνεχίζουν να ψηφίζονται, για να ματώνει ο λαός στο βωμό της κερδοφορίας του κεφαλαίου και θα πρέπει να ανατρέψει ριζικά τους ισχυρισμούς και τους συσχετισμούς δύναμης και θα οδηγήσει σε γενικότερες συνολικότερες ρήξεις και ανατροπές.

Σας ευχαριστώ, κύριε Πρόεδρε, για την ανοχή του χρόνου.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα ένας μαθητές και μαθήτριες και πέντε εκπαιδευτικοί τους, από το 39ο Δημοτικό Σχολείο Πάτρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο συνάδελφος Βουλευτής κ. Δουζίνας Κωνσταντίνος ζητεί ολιγοήμερη άδεια απουσίας στο εξωτερικό από 26 Μαΐου 2016 έως 4 Ιουνίου 2016, προκειμένου να μεταβεί στην Αυστραλία χωρίς οικονομική επιβάρυνση της Βουλής. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Ο επόμενος ομιλητής είναι ο Κοινοβουλευτικός Εκπρόσωπος του Ποταμιού κ. Σπυρίδων Δανέλλης.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι αφελέστατες πλην όμως ιδεοληπτικές και βαθιά διχαστικές –εμφυλιοπολεμικές στην ουσία τους- ερμηνείες της ψήφου των Ελλήνων πολιτών στο δημοψήφισμα του Αυγούστου, τις οποίες κατέθεσε εχθές στην «ΑΥΓΗ» ο νεοεισαχθείς στη Βουλή κ. Κυρίτσης, σας εκθέτουν, κύριε Υπουργέ, και βεβαίως ακυρώνουν κάθε σας αναφορά και κάθε κουβέντα για ανάπτυξη.

Είναι προφανώς στον αντίποδα της πρόσφατης δήλωσης του κυρίου Πρωθυπουργού, την περασμένη Κυριακή –εάν δεν απατώμαι-, την οποία χαιρετίσαμε, που έλεγε: «Να περάσουν από το Υπουργείο Οικονομικών στο Υπουργείο Οικονομίας και Ανάπτυξης για να παράξουμε πλούτο». Αυτή ήταν η αναφορά του κυρίου Πρωθυπουργού, που βεβαίως αναμφισβήτητα είναι ελπιδοφόρα, εάν και έρχεται με εξαιρετική καθυστέρηση.

Η χώρα ζει γι’ άλλη μία φορά το θρίλερ μίας αξιολόγησης, που όλοι ευχόμαστε να τελειώνει άμεσα και όσο γίνεται θετικά, η οποία καθήλωσε τον δημόσιο διάλογο, στο πώς και πότε θα κλείσει –γι’ άλλη μία φορά επαναλαμβάνω- αναβάλλοντας κάθε συζήτηση για τη δημιουργία των προϋποθέσεων της παραγωγής του πραγματικού πλούτου, που αυτό το ερώτημα θα έπρεπε να απασχολεί το σύνολο του δημοσίου διαλόγου όλα τα χρόνια της κρίσης και που, βεβαίως, και εάν στο παρελθόν μας απασχολούσε σοβαρά, δεν θα περνούσαμε στην κρίση της χρεοκοπίας.

Στα έξι χρόνια της κρίσης, η χώρα παρέμεινε προσκολλημένη σε ένα κρατικιστικό, ξεπερασμένο και καταστροφικό μοντέλο οικονομίας. Δεν είναι τυχαία αυτή η εμμονή του πολιτικού συστήματος, την οποία και εσείς μοιράζεστε.

Το πελατειακό κράτος, ο συντεχνιασμός, ο νεποτισμός αφ’ενός και το πολιτικό σύστημα αφ’ετέρου, παρέμειναν και παραμένουν συνδεδεμένα με σχέσεις αλληλεξάρτησης, στραγγαλίζοντας την επιχειρηματικότητα, την πραγματική οικονομία και, εντέλει, την ίδια τη χώρα.

Οι μάχες χαρακωμάτων αποκαλύπτουν πως το μόνο που επιθυμείτε, είναι να αναβάλετε κι εσείς όπως και οι προηγούμενοι, τις πραγματικές μεταρρυθμίσεις, που αποτελούν την αναγκαία και ικανή συνθήκη για το μεγάλο βήμα προς τα μπρος, την ανάπτυξη.

Έτσι ερμηνεύεται και η επιμονή σας στην επιβολή φόρων για τη διατήρηση αυτού του αντιπαραγωγικού στάτους. Είναι χαρακτηριστικό ότι στον φετινό προϋπολογισμό της γενικής διακυβέρνησης του κράτους, προβλέπεται τα έσοδα να προέλθουν κατά 90% από φόρους και μόνο κατά 10% από εξοικονόμηση δαπανών. Πρόκειται για μια άλλη αυταπάτη και όπως αποδείχθηκε το Σαββατοκύριακο που μας πέρασε, οι αυταπάτες, όπως και η έλλειψη σχεδιασμού, πάντοτε καταλήγουν στο να πληρώνονται πολύ ακριβά.

Είστε ήδη ενάμιση χρόνο στην εξουσία και ακόμη διαβουλευόμαστε για τον νέο αναπτυξιακό νόμο, που ελπίζουμε, όπως είπατε, την εβδομάδα αυτή να τον έχουμε στην ολότητά του, για να μπορέσουμε να συνεννοηθούμε και να συζητήσουμε επ’ αυτού αρκετά.

Από τη διαβούλευση, όμως, έχουμε ήδη παρατηρήσει κάποιες ασάφειες ως προς τη ρήτρα κερδών των επιχειρήσεων, τον ορισμό του τι συνιστά εξωστρεφή επιχείρηση και τι όχι, βλέπουμε επαναφορά σε λογικές και πρακτικές μονοπρόσωπων και άρα πιο υποκειμενικών και διαβλητών διαδικασιών ελέγχου και αξιολόγησης και διάφορα άλλα, τα οποία θα συζητήσουμε εκτενέστερα από την επόμενη εβδομάδα.

Κυρίες και κύριοι της Κυβέρνησης, είναι χαρακτηριστικό το παράδειγμα των αποκρατικοποιήσεων. Είναι σαφές πως υπάρχει μια μόνιμη αμφιθυμία, καθώς δεν έχουν αποενοχοποιηθεί οι έννοιες της επιχειρηματικότητας, της παραγωγής πλούτου, παρά τις δηλώσεις και του ίδιου του Πρωθυπουργού. Κι όμως η δημόσια περιουσία και η ορθολογική αξιοποίησή της είναι κλειδί παραγωγής εθνικού πλούτου.

Όσον αφορά τον πρωτογενή τομέα, γιατί δεν συζητάμε ακόμα πάνω από δυο χρόνια από την έναρξη ισχύος της και εφαρμογής της, τη νέα ΚΑΠ και τα νέα της θεσμικά εργαλεία; Ας υπενθυμίσουμε ότι η νέα ΚΑΠ, αναμένεται να φέρει κατά την προγραμματική περίοδο 2014-2020 στην ελληνική γεωργία και στην ανάπτυξη της υπαίθρου πάνω από 19 δισεκατομμύρια ευρώ. Υπενθυμίζω, επίσης, ότι αυτό το ποσό είναι μεγαλύτερο από το σύνολο των κονδυλίων που θα εισρεύσουν στη χώρα, από το σύνολο των λοιπών τομέων μέσω των διαρθρωτικών ταμείων.

Η ορθολογική αξιοποίηση, βεβαίως, αυτών των χρημάτων αναμφισβήτητα θα μπορούσε να εξασφαλίσει στη γεωργία μας και στον αγροδιατροφικό τομέα, που είναι ένας από τους βασικούς πυλώνες του όποιου βιώσιμου παραγωγικού μοντέλου υιοθετήσουμε, βιωσιμότητα περιβαλλοντική, κοινωνική και οικονομική.

Όμως, δυστυχώς, δύο-δυόμισι χρόνια μετά την έναρξη, όπως είπα, ισχύος είμαστε πολύ μακριά από το να προσεγγίσουμε τους κανόνες του σχεδιασμού, όχι τον σχεδιασμό ακόμη.

Σχετικά με το ΕΣΠΑ, έχουμε πει κατά καιρούς αρκετά πράγματα. Βεβαίως, δεν αξιοποιήσαμε και επιμένουμε να μην αξιοποιούμε τους ευρωπαϊκούς πόρους, όπως έκαναν όλες οι άλλες ευρωπαϊκές χώρες, που ξεκίνησαν μετά από εμάς και, μάλιστα, με μεγαλύτερα προβλήματα απ’ ότι εμείς είχαμε στη δική μας εθνική οικονομία τότε.

Τα έργα, οι δράσεις και η λογική των ταμείων πάντα ήταν να διαρθρώνονται μεταξύ τους έτσι, ώστε να δημιουργούν μια προστιθέμενη αξία. Αυτό δεν διέκρινε ποτέ τον όποιο σχεδιασμό διαχρονικά. Αποτέλεσμα ήταν να έχουμε, βεβαίως, απώλεια πόρων στο τέλος κάθε προγραμματικής περιόδου αλλά και βεβαίως ανορθολογική αξιοποίηση των κονδυλίων. Είναι χαρακτηριστικό πως μιλούσαμε πάντα για απορροφητικότητα και εξακολουθούμε να μιλάμε και όχι για αξιοποίηση.

Κύριε Υπουργέ, θέλω να παρατηρήσω ότι το μεγαλύτερο έργο με τον υψηλότερο προϋπολογισμό που έτρεξε ποτέ στην Κρήτη είναι ένα έργο -το πώς αποδεικνύουν τα πράγματα και όχι οι απόψεις του καθενός μας- όχι μόνο αναποτελεσματικό αλλά και καταστροφικό. Αναφέρομαι στο φράγμα του Αποσελέμη, επειδή κι αυτές τις μέρες έχουμε να σκεφτούμε το πώς τελικά αξιοποιήσαμε ή μάλλον εδώ δεν αξιοποιήσαμε τους πόρους που είχαμε στη διάθεσή μας.

Δεν καταλήξαμε και δεν κάναμε ποτέ μια αξιολόγηση στο τέλος κάθε δημοσιονομικής περιόδου, μια αξιολόγηση για να δούμε τι δεν κάναμε σωστά για να μην το κάνουμε ξανά την επόμενη φορά. Δεν έχουμε κάνει ούτε τώρα.

Φέτος έχουμε την ενδιάμεση αναθεώρηση και στην ΚΑΠ και στα διαρθρωτικά ταμεία και βεβαίως στον ευρωπαϊκό προϋπολογισμό. Έχουμε σχεδιασμό και άποψη; Θα έχουμε παρέμβαση σε όλα αυτά, κύριε Υπουργέ;

Σήμερα, στην πιο κρίσιμη και προβληματική περίοδο για τη χώρα, σε ό,τι αφορά στους ευρωπαϊκούς πόρους, ενώ είναι οι μόνοι σίγουροι πόροι για επενδύσεις και προώθηση δράσεων και έργων, φαίνεται ότι εξακολουθούμε να είμαστε αδύναμοι να διδαχθούμε από τα λάθη του παρελθόντος.

Πώς είναι δυνατόν χωρίς αναπτυξιακό νόμο, που θέτει βεβαίως συγκεκριμένες στοχεύσεις, να γίνονται προσκλήσεις για προγράμματα και έργα που ήδη τρέχουν; Υπάρχει αυτός ο ανορθολογισμός και η μεγάλη καθυστέρηση που κοστίζει, που δεν οφείλονται μόνο σε εσάς. Εσείς έχετε χρεωθεί τον ενάμιση χρόνο.

Με αυτούς τους τρόπους, βεβαίως, μπαίνει στο ψυγείο ο μετασχηματισμός του παραγωγικού ιστού της χώρας και η ολοκλήρωση των υποδομών αλλά και η μεταρρύθμιση του θεσμικού περιβάλλοντος που είναι απαραίτητη, προκειμένου να μιλάμε για πραγματικούς όρους ανάπτυξης.

Δεν είναι τυχαίο ότι σχεδόν τέσσερις στις δέκα ελληνικές επιχειρήσεις στις μέρες μας ωθούνται να εξετάσουν όχι μόνο τη μεταφορά μέρους δραστηριοτήτων τους στο εξωτερικό αλλά και την έδρα τους. Εννέα χιλιάδες επιχειρήσεις βρίσκονται πιο κοντά στη μετανάστευση, επιχειρήσεις που δραστηριοποιούνται κυρίως σε κλάδους υψηλής προστιθέμενης αξίας, όπως είναι η τεχνολογία, η υγεία κ.λπ..

Όλοι γνωρίζουμε ποιοι είναι οι βασικοί λόγοι διαφυγής. Τι κάνουμε προς άρση όλων αυτών των λόγων, της μεγάλης φορολογικής αστάθειας, της αδυναμίας πρόσβασης σε κεφάλαια, της υψηλής φορολογίας, της γραφειοκρατίας αλλά βεβαίως –και βασικότερο- της έλλειψης εμπιστοσύνης και σταθερότητας;

Η τελευταία μηνιαία έρευνα οικονομικής συγκυρίας του ΙΟΒΕ καταγράφει μια διεύρυνση της απαισιοδοξίας στο λιανικό εμπόριο και τις υπηρεσίες, ένα κλίμα που ισχύει για τον κλάδο των κατασκευών, δυστυχώς χρόνια τώρα, κυρίως για τον κλάδο των ιδιωτικών κατασκευών, όπου καταγράφεται νέα επιδείνωση των προσδοκιών.

Βεβαίως, πώς να μην είναι έτσι, όταν πενήντα επτά χιλιάδες εννιακόσιες δεκαέξι επιχειρήσεις αναμένουν επιστροφή ΦΠΑ που ξεπερνά το 1 δισεκατομμύριο ευρώ και ορισμένες από αυτές περιμένουν ήδη επί τριάμισι χρόνια;

Είναι παραπάνω από προφανές ότι το σε εξέλιξη κύμα αποβιομηχάνισης και αποεπένδυσης της ελληνικής οικονομίας εκπέμπει σήμα κινδύνου για ένα οδυνηρό Asset Drain. Η συνεχιζόμενη φυγή ανθρώπων, κεφαλαίων και επιχειρήσεων οδηγεί σε ένα τεράστιο Value Drain για τη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Μαζί με τις πολύτιμες ικανότητες και την τεχνογνωσία που χάνονται, χάνεται μαζί και η προοπτική και η ελπίδα. Η επιχειρηματικότητα, που είναι μονόδρομος για την αναπτυξιακή προοπτική της χώρας και τη διέξοδο από την κρίση, φαίνεται πως τιμωρείται συστηματικά από τις κυβερνητικές πολιτικές.

Αυτό που απαιτείται από την πολιτεία είναι γνώση, βούληση, σχεδιασμός, αντί της βολικής ίσως άμεσα αλλά κοντόθωρης και καταστροφικής πολιτικής φορολογικών υπερεπιβαρύνσεων, σε ό,τι φαίνεται να δημιουργεί δυναμική κερδοφορίας και σε ό,τι φέρνει την ανάπτυξη.

Κύριε Υπουργέ, ας συνεννοηθούμε επιτέλους το σύνολο των πολιτικών δυνάμεων του τόπου, ώστε να προσδιορίσουμε από κοινού τις προϋποθέσεις που απαιτούνται προκειμένου ρεαλιστικά να μιλάμε για ανάπτυξη και για υιοθέτηση ενός βιώσιμου παραγωγικού μοντέλου που –δεν θα κουραστούμε να το λέμε- περισσότερο από ποτέ έχει σήμερα ανάγκη η χώρα.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο κ. Καμμένος, Κοινοβουλευτικός Εκπρόσωπος των Ανεξαρτήτων Ελλήνων, έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Κύριοι συνάδελφοι, ο ορισμός του νέου νομοθετήματος ή όπως τον ανέφεραν οι προηγούμενοι συνάδελφοι και τον ανέλυσαν αρκετά καλά κάτω από το πολιτικό του πρίσμα και τα πολιτικά του «γυαλιά» με το αντίστοιχο χρώμα, έχει δύο λέξεις «αναπτυξιακός νόμος».

Ο νόμος, όπως τον καταλαβαίνουμε όλοι και οι απλοί πολίτες, είναι κάτι που πρέπει να εφαρμόζεται.

Σε σχέση με το πρώτο συνθετικό, το «αναπτυξιακός», δεν θα αναλύσω την ερώτηση που θα θέσω, γιατί θα πάρω πολύ συγκεκριμένη θέση στη συζήτηση που θα κάνουμε για τον νόμο όταν θα έρθει στη Βουλή σε δέκα ημέρες, προς ψήφιση και υλοποίησή του.

Μια είναι η σκέψη: Όταν κάποιος βάζει τα χρήματά του στην ελληνική οικονομία, είτε είναι το δημόσιο, στις δημόσιες επενδύσεις είτε είναι ένας Έλληνας ιδιώτης είτε ένας ξένος επενδυτής, η βασική σκέψη όλων μας, εφόσον εμείς έχουμε την ευθύνη της διαχείρισης αυτής της επένδυσης από κάθε άποψη, χρηματοοικονομική, νομική, περιβαλλοντική και οτιδήποτε άλλο, θα πρέπει να είναι το πώς αυτό το κεφάλαιο, το οποίο συνήθως δανείζεται από το ένα μέρος στο άλλο για να γίνει η επένδυση, δεν θα καταντήσει να γίνει «κόκκινο».

Αυτό λέγαμε εδώ και είκοσι χρόνια στα οικονομικά, πώς θα κάνουμε κάτι, έτσι ώστε στο μέλλον να μην είναι ρισκοβόρος η επένδυσή μας, εφόσον ενδιαφέρει το κράτος να μην χάνει τα λεφτά του. Υπάρχει εδώ μια βασική υπόθεση. Εάν το κράτος δεν το ενδιαφέρει να χάνει τα λεφτά των φορολογουμένων και να τα ρισκάρει ή να τα εξατμίζει ή να τα εξαφανίζει, τότε δεν υπάρχει λόγος να συζητήσουμε το σκεπτικό μου.

Επειδή, όμως, αυτό το κράτος και αυτή η Κυβέρνηση είμαι σίγουρος ότι δεν θέλει να σπαταλήσει τα χρήματα του ελληνικού λαού, σε καμμία περίπτωση –ίσα ίσα το αντίθετο-, με αυτήν την υγιή σκέψη θα πρέπει να δούμε πώς ο αναπτυξιακός νόμος μαζί με όλα τα συναρμόδια Υπουργεία, όλες τις συναρμόδιες επιτροπές και το τραπεζικό σύστημα, το οποίο είναι ο πυλώνας της οικονομίας, ο οποίος θα δανείσει ένα μέρος των χρημάτων, θα εγγυηθεί μέρος των χρημάτων, μαζί με την εποπτική αρχή, την Τράπεζα της Ελλάδος και τους μηχανισμούς της Ευρώπης, είτε αυτά είναι χρηματοδοτικά εργαλεία –και αυτά τα χρηματοδοτικά εργαλεία είτε είναι του κ. Γιούνκερ είτε είναι της Ευρωπαϊκής Τράπεζας Επενδύσεων είτε της Τράπεζας Ανασυγκρότησης και Ανάπτυξης είτε οποιουδήποτε fund, κεφαλαίου, μοχλεύεται στην Ευρώπη, για να έρθει θεσμικά και να επενδυθεί στη χώρα μας-, θα πρέπει εμείς να τα προστατεύσουμε –αν θέλετε να το βάλω σε εισαγωγικά-, έτσι ώστε αυτά να μην καταντήσουν σε κάποια χρόνια «κόκκινα», δηλαδή μη εξυπηρετούμενα, δηλαδή ρισκοβόρα, που σημαίνει ότι κάποιος ή άμεσα θα χάσει τα λεφτά του ή οι μέτοχοί του στην εταιρεία του να δυσαρεστηθούν, γιατί θα χάσουν τα λεφτά τους, ή οι επενδυτές που επένδυσαν σε αυτόν, για να επενδύσει σε εμάς, θα χάσουν τα λεφτά τους.

Εάν αυτήν την εξίσωση πολύ απλά τη λύσουμε στο μυαλό μας και έχουμε ως σκοπό να μηδενίσουμε το ρίσκο τού να χαθούν τα χρήματα του οποιουδήποτε για οποιονδήποτε λόγο στην πατρίδα μας, τότε και μόνο θα έχουμε μια υγιή ανάπτυξη η οποία θα φέρει πάρα πολλές θέσεις εργασίας, διότι θα είμαστε ένας ασφαλής προορισμός για οποιονδήποτε επενδυτή και για το ίδιο το κράτος που θα βάλει τα χρήματά του, αγοράζοντας προϊόντα ή υπηρεσίες από τους ίδιους τους ιδιώτες.

Χθες είχαμε την ευκαιρία στη συζήτηση για τον προϋπολογισμό, με τον αξιότιμο κ. Λιαργκόβα του Γραφείου Προϋπολογισμού, να κάνουμε μια πολύ μεγάλη συζήτηση για τα νούμερα και τα αναπτυξιακά αποτελέσματα και για το χρέος. Αυτό που προέκυψε και το οποίο το έχω πει σε πάνω από δεκαπέντε εισηγήσεις μου –τις έβλεπα εχθές- είναι ότι από πέρσι μέχρι φέτος –και θα με συγχωρήσει, με όλο τον σεβασμό, η αξιότιμη κ. Γεννηματά, η Πρόεδρος της Δημοκρατικής Συμπαράταξης- δεν χρεώσαμε το κράτος 86 δισεκατομμύρια ευρώ. Προς το παρόν το έχουμε χρεώσει με 21 εκατομμύρια ευρώ, από τα οποία σχεδόν το 85% είναι σε ομόλογα και το 15% σε μετρητά, cash and cashless, όπως είναι η επίσημη ανάλυση.

Άρα το δημόσιο χρέος αυξήθηκε κατά 21 εκατομμύρια ευρώ, γιατί αυτά ενεγράφησαν. Άρα είναι ψέμα ότι αυξήσαμε το χρέος και επιβαρύναμε το δημόσιο με 86 δισεκατομμύρια ευρώ. Θα χρεώνεται το δημόσιο όσο εκταμιεύεται μέρος του πλαφόν.

Αυτό, όμως, που δεν λέει κανένας είναι ότι όταν παραλάβαμε την Κυβέρνηση, είχαμε χρεωθεί την 1η Ιανουαρίου του 2015 54,1 δισεκατομμύρια ευρώ σε δανειακές υποχρεώσεις μέχρι τον Αύγουστο του 2018. Τότε πήραμε έναν λογαριασμό, πέρα από μισθούς, συντάξεις, διαχειριστικά και ό,τι έχει μια Κυβέρνηση, χρέους, υποχρέωσης εξυπηρέτησης δανειακών υποχρεώσεων προς τους συνεταίρους της Ευρώπης, προς ακούρευτα ομόλογα του PSI, προς χρέη του PSI που δεν είχαν μπει στο μορατόριουμ και οτιδήποτε άλλο. Αυτά τα 54,1 δισεκατομμύρια κάποιος έπρεπε να βρει τα λεφτά να τα πληρώσει. Εμείς βρήκαμε να τα πληρώσουμε με επιτόκιο 1% σε τριάντα δυόμισι χρόνια. Λύνεται η παρεξήγηση ξεκάθαρα. Δεν θα ήθελα να ακούσω πλέον στην Αίθουσα ότι έχει χρεωθεί το δημόσιο με 86 δισεκατομμύρια ευρώ.

Χρέος: Αποδεχτήκαμε πλέον όλοι μέσα σε μία ημέρα, κύριε Υπουργέ, με μαγικό τρόπο, ότι το χρέος δεν είναι βιώσιμο. Όλοι συζητάμε σήμερα, σε όλες τις πτέρυγες της Βουλής, ότι το χρέος δεν είναι βιώσιμο, οπότε αναζητούμε τώρα, είτε είναι συνταγματολόγοι κάποιοι είτε δικηγόροι είτε γιατροί είτε είναι οικονομολόγοι, να δούμε ποια είναι η παρούσα αξία του χρέους σε σχέση με την αναδιάρθρωση που θα προτείνει η Κυβέρνηση και τις προτάσεις που θα καταθέσουμε, για να δούμε κατά πόσον θα ελαφρυνθεί η ελληνική οικονομία, έτσι ώστε να έχει περιθώρια ανάπτυξης.

Γιατί είναι πολύ απλό: Σε μια ζυγαριά στα οικονομικά πάντα υπάρχει το χρέος και πάντα υπάρχει το εισόδημα. Είτε είσαι κράτος είτε είσαι νοικοκυριό είτε είσαι φυσικό πρόσωπο είτε είσαι εταιρεία, η μεγάλη ανάπτυξη φέρνει αυξημένο εισόδημα και το αυξημένο εισόδημα αυξάνει τις αξίες που μπορεί κάποιος να επενδύσει ή να αγοράσει.

Οι αυξημένες αξίες φυσικά φέρνουν χαμηλότερο κόστος δανεισμού, το οποίο επιδιώκει και η Ελλάδα. Το χαμηλότερο κόστος δανεισμού φέρνει μεγαλύτερα δάνεια, για να αυξηθεί ο πλούτος του εισοδηματία, της εταιρείας ή του φυσικού προσώπου αλλά συγχρόνως αυξάνεται και το χρέος.

Εδώ πρέπει να υπάρχει μια προσοχή, διότι το πολύ αυξημένο χρέος ποτέ δεν θα ισοφαρίσει τόσο αυξημένο εισόδημα, είτε αυτό είναι φορολογικά έσοδα μιας κυβέρνησης είτε έσοδα ενός νοικοκυριού είτε είναι ο μισθός μας, γιατί έχει ένα όριο που θα αυξηθεί αλλά το χρέος μας δεν πρέπει να αυξάνεται απεριόριστα.

Οπότε ερχόμενοι στο να συζητήσουμε έναν αναπτυξιακό νόμο, πολύ απλά πρέπει να δούμε τη μεριά της ζυγαριάς του χρέους, διότι το εισόδημα είναι πολύ συγκεκριμένο ή το έσοδο του κράτους είναι συγκεκριμένο αυτήν τη στιγμή. Θα φέρουμε νόμους για να καλύψουμε και φοροδιαφυγή και φοροαποφυγή και λαθρεμπόριο. Αυτά είναι όλα έτοιμα. Θα έλθουν αυτόν το μήνα σχεδόν τα περισσότερα και από το Υπουργείο του κ. Αλεξιάδη αλλά και του αξιότιμου κυρίου Υπουργού Ανάπτυξης.

Συγχρόνως, θα πρέπει να δούμε τα εισοδήματα. Η αύξηση των εισοδημάτων έχει να κάνει με το πόσο πολλαπλασιαστικά στη βάση επί πόσους εργαζόμενους αλλά και με το πόσο μπορούμε να αυξήσουμε τους μισθούς σε κάθε έναν εργαζόμενο, όταν έλθει η ώρα, ειδικά στον ιδιωτικό τομέα.

Ακούσαμε για το «brand name» ΣΥΡΙΖΑ-ΑΝΕΛ, το οποίο είναι απωθητικό. Ποιητική αδεία θα πω ότι ο κ. Πορτοσάλτε μάς λέει κάθε μέρα για τους «Σαμαροβενιζέλους». Εγώ θα πω, λοιπόν, ότι ο όρος «Σαμαροβενιζέλοι» είναι ένα αγλάισμα στα αυτιά μας και πιθανόν ένα ερωτικό κάλεσμα. Εντάξει, εμείς έχουμε όνομα απωθητικό, οι «Σαμαροβενιζέλοι» είναι ένα κάλεσμα ερωτικό.

Κόκκινα δάνεια: Γιατί μιλάτε, όταν το 2009 είχαμε 22 δισεκατομμύρια κόκκινα δάνεια και φθάσαμε την 1-1-2015 να έχουμε 79 δισεκατομμύρια; Διαλύσαμε την οικονομία. Παραλάβαμε 57 δισεκατομμύρια παραπάνω κόκκινα δάνεια, διαλυμένες τράπεζες, διαλυμένες επιχειρήσεις και ένα εκατομμύριο ανέργους.

Οι άνεργοι του ενός εκατομμυρίου πώς θα βοηθήσουν την ανάπτυξη, όταν μόνο τα ασφαλιστικά ταμεία έχασαν 8,3 δισεκατομμύρια από τις μη πληρωμένες εισφορές των ανέργων; Συγχρόνως, δεν υπήρχε καμμία κατανάλωση, καμμία ζήτηση, αλλά υπήρχε μεγάλη δυσπιστία της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας λέτε για τα capital controls. Απευθύνατε μια ερώτηση στον κύριο Υπουργό. Δεν θα σας υποκαταστήσω, κύριε Υπουργέ, αλλά, με όλο το θάρρος, θέλω να πω κάτι. Όταν μιλάμε για τα capital controls, εγώ αντιστρέφω την ερώτηση.

Αύριο το πρωί με τον Υπουργό, τον κ. Τσακαλώτο και τον Πρωθυπουργό βάζουμε υπογραφή και σφραγίζουμε, τέλος. Πόσο υπεύθυνη είναι η Αντιπολίτευση να μην κάνει την περσινή ανευθυνότητα της κ. Μπακογιάννη; Τέτοιες μέρες ήταν, γύρω στις 25 Μαΐου. Δεν τα ξεχνάω. Ήλθε και είπε ότι την άλλη Δευτέρα κλείνουν οι τράπεζες, έχουμε capital controls. Πήρα τηλέφωνο, πήρα τη λίστα και είδα ότι χάσαμε 3,5 δισεκατομμύρια καταθέσεων εκείνη την εβδομάδα, από τη δήλωση της κ. Μπακογιάννη.

Η ερώτηση προς όλους είναι η εξής: Τελειώνουμε αύριο με τα capital controls. Δεσμεύονται τα κόμματα να μην σπεκουλάρουν πολιτικά και μικροκομματικά και να πουν «ξαναπάρτε τα λεφτά σας, γιατί είναι ανεύθυνη η Κυβέρνηση ΣΥΡΙΖΑ-ΑΝΕΛ» ναι ή όχι; Αν το κάνετε, να τα σταματήσουμε. Γιατί εκεί είναι το ρίσκο, το να γίνουν μαζικές αναλήψεις.

Δεσμευθείτε πολιτικά. Αυτή είναι η στήριξη. Μας λέτε για τα μνημόνια της Ιρλανδίας και της Πορτογαλίας και ότι ενώθηκαν τα κόμματα. Και εγώ σας λέω το πολύ απλό, την επόμενη μέρα πείτε «όλοι τα λεφτά στις τράπεζες, στηρίζουμε τις καταθέσεις, στηρίζουμε το τραπεζικό σύστημα», στο οποίο έχουμε δώσει 250 δισεκατομμύρια ευρώ. Περιμένουμε μια απάντηση. Αν δεν δώσετε την απάντηση, έχετε εσείς την ευθύνη άμεσα που δεν λήγουν τα capital controls και όχι αυτή η Κυβέρνηση.

Οι ξένες επενδύσεις στην Ελλάδα την περίοδο της διακυβέρνησης ΠΑΣΟΚ-Νέας Δημοκρατίας –έχω τη λίστα- ήταν 6,8 δισεκατομμύρια ευρώ και η χώρα που είχε πρωτοστατήσει με 80% στα FDI στην Ελλάδα ήταν το Λουξεμβούργο. Ειλικρινά, πόσους Λουξεμβουργιανούς έχετε δει στην Ελλάδα να κόβουν βόλτες στο Σύνταγμα με λεφτά;

Ήλθαν τα λουξεμβουργιανά ΑΦΜ πρώτα σε ξένες επενδύσεις στην Ελλάδα. Γιατί; Πού πήγαν τα λεφτά; Εμείς ξέρουμε, τα έχουμε δει. Έχουν πάει σε ακίνητα με εταιρείες καλυμμένες πίσω από offshore, και onshore holding, όπως νόμιμα και ηθικά κάνει το Λουξεμβούργο. Το έκαναν. Ήλθαν λεφτά από το Λουξεμβούργο για συγκεκριμένο σκοπό. Πού ήταν η ανάπτυξη, όταν ήταν πρώτο το Λουξεμβούργο σε FDI στην Ελλάδα; Πουθενά. Εμείς τουλάχιστον δεν την είδαμε. Οι διαπραγματεύσεις που κάναμε τον τελευταίο ενάμιση χρόνο είχαν μια τεράστια επιτυχία…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):**  Ολοκληρώστε, κύριε Καμμένε. Έχουμε φτάσει στο δέκατο λεπτό.

**ΔΗΜΗΤΡΙΟΣ ΚΑΜΜΕΝΟΣ:** Τελειώνω, κύριε Πρόεδρε.

Να πούμε ότι εφόσον συμφωνήσαμε όλοι ότι το χρέος δεν είναι βιώσιμο, θα πρέπει να δεσμευτεί σύσσωμη η Αντιπολίτευση για το σχέδιο το οποίο είχαμε συζητήσει από πέρσι το καλοκαίρι στο οικονομικό επιτελείο, πράγμα που ακούμε και φέτος, ότι μέρος των χρημάτων που δεν χρησιμοποιήθηκε για τις τράπεζες, θα πάει για να αγοράσουμε το χρέος του ΔΝΤ, που είναι τέσσερις φορές ακριβότερο από του ΕSM, που είναι 19 δισεκατομμύρια. Του ΔΝΤ είναι 16. Θα συμφωνήσουμε όλοι ότι θα το κάνουμε, δηλαδή ότι συμφέρει την Ελλάδα.

Υπάρχει κάποιος που λέει ότι δεν πρέπει να το κάνουμε; Ας το πει δημόσια, για να καταγραφεί ότι «δεν θέλω να πάρουν το χρέος του ΔΝΤ στον ESM για δύο χρόνια, αλλά θέλω να συνεχίσω να το πληρώνω κάθε εβδομάδα και 4,25%». Γιατί δεν το λέτε; Δεν είναι πολιτική εδώ.

Δηλαδή, αν αυτό το κόστος της εξυπηρέτησης του χρέους δεν μειωθεί, πώς θα μείνει περιθώριο να αυξηθεί η οικονομία; Και πώς θα βάλει τα λεφτά του ο επενδυτής, όταν βλέπει ρίσκο πιθανής αθέτησης πληρωμής; Και αυτήν τη στιγμή το μετρά με 6,70% στο δεκαετές ομόλογο. Αυτό πρέπει να πάει στο 3%, στο 3,5%. Να μην βλέπει ρίσκο αθέτησης ή δυσκολίες αποπληρωμής του χρέους.

Ειλικρινά, το είπαμε κι εχθές στους Γερμανούς συναδέλφους μας από τη Βουλή στην Επιτροπή Οικονομικών. Τους έθεσα το ίδιο ερώτημα: Αν έρθει στη Βουλή σας, γιατί να πείτε όχι, αφού δεν μας έχετε δώσει ούτε ένα ευρώ μετρητά, παρά ομόλογα και κρατικές εγγυήσεις; Δεν έχετε ούτε ένα ρίσκο σαν φορολογούμενοι. Σας το είπε ο κ. Ρέγκλιν. Άρα, η Βουλή της Γερμανίας γιατί να πει όχι στην επιμήκυνση;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Καμμένε, ολοκληρώστε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ. Θα συζητήσουμε τα υπόλοιπα, όταν έρθει το νομοσχέδιο στη Βουλή.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Μάριος Γεωργιάδης, Κοινοβουλευτικός Εκπρόσωπος της Ένωσης Κεντρώων.

**ΜΑΡΙΟΣ ΓΕΩΡΓΙΑΔΗΣ:** Καλησπέρα σε όλους. Ευχαριστώ, κύριε Πρόεδρε.

Θα ξεκινήσω με το σλόγκαν που θα πρέπει να υπάρχει σε όλον τον ελληνικό λαό, το οποίο είναι πλέον: «Πάρτε μια ανάσα όσο ακόμη είναι αφορολόγητη».

Διότι, όπως είπε και ο κύριος Υπουργός, τον οποίο άκουσα με μεγάλη προσοχή, τα κάνετε όλα σωστά. Έτσι είπατε από το Βήμα. Είπατε ότι βρισκόμαστε στον σωστό δρόμο. Κι εγώ ρωτάω γιατί εμείς αυτήν τη στιγμή βλέπουμε να υπάρχουν αυτόματοι κόφτες και υπερταμεία ως δικλίδες ασφαλείας.

Παράλληλα, θέλετε να υπάρχουν επενδύσεις υψηλής προστιθέμενης αξίας. Τότε γιατί πηγαίνουν έξω και δεν κάθονται στην Ελλάδα να επενδύσουν τα χρήματά τους; Προφανώς, γιατί πιθανότατα αυτοί που έχουν χρήματα και είναι επενδυτές είναι άσχετοι και δεν τους αρέσει το κλίμα στην Ελλάδα! Εμείς είμαστε οι έξυπνοι! Και δεν μπορώ να καταλάβω γιατί υπάρχει όλη αυτή η εικόνα!

Και πιθανότατα το ότι τα κάνετε όλα σωστά να είναι και μια συνέχεια της μοναδικής παγκόσμιας πρωτοτυπίας που υπάρχει αυτήν τη στιγμή, θέλοντας να νομιμοποιήσετε την παρανομία με τις δυόμισι χιλιάδες πλαστά πτυχία, αντί να οδηγηθούν με συνοπτικές διαδικασίες προς την έξοδο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ανακρίβειες, κύριε συνάδελφε, ανακρίβειες.

**ΜΑΡΙΟΣ ΓΕΩΡΓΙΑΔΗΣ:** Θα περάσετε νομοσχέδιο, αγαπητέ συνάδελφε. Απλά και στην επερώτηση είναι σημαντικό να τονίζονται κάποια πράγματα, γιατί ακούμε εδώ ότι όλα γίνονται σωστά και νομίζουμε ότι εμείς έχουμε αυταπάτες τελικά και όχι εσείς.

Αντί να οδηγηθούν στην έξοδο–και ολοκληρώνω και δεν θα επεκταθώ περαιτέρω- με συνοπτικές διαδικασίες, όπως θα γινόταν σε οποιαδήποτε επιχείρηση που θα βρισκόταν ένα πλαστό πτυχίο και που ο υπάλληλος θα έφευγε αυτομάτως, εμείς θέλουμε να τους δώσουμε την ευκαιρία να νομιμοποιήσουν την παρανομία. Για εμάς αυτό είναι άνευ προηγουμένου.

Και προχωράμε στο προκείμενο, που ήδη έχετε καθυστερήσει με τον αναπτυξιακό νόμο. Η επίκαιρη επερώτηση που κατέθεσε η Δημοκρατική Συμπαράταξη έχει ένα σωστό και ένα εσφαλμένο σκέλος. Σωστές είναι οι διαπιστώσεις που έχει κάνει, όσον αφορά το ότι υπάρχει ένα άκρως οδυνηρό επενδυτικό κλίμα αυτή τη στιγμή στην αγορά. Οι λάθος διαπιστώσεις είναι ότι αυτήν τη στιγμή υπάρχουν μεγάλες προσδοκίες ότι θα μπορέσει να έρθει ένας αναπτυξιακός νόμος, ο οποίος πραγματικά θα λειτουργήσει.

Γνωρίζουμε ότι στο παρελθόν οι κυβερνήσεις στήριξαν πάρα πολλούς αναπτυξιακούς νόμους. Πάρα πολλοί νόμοι υλοποιήθηκαν και πολύ μεγάλα κονδύλια ήρθαν κι έπεσαν στην οικονομία από την Ευρωπαϊκή Ένωση. Αν όντως, όμως, όλοι αυτοί οι αναπτυξιακοί νόμοι μπορούσαν να ορθοποδήσουν την αγορά, αυτήν τη στιγμή θα μιλούσαμε για μια διαφορετική χώρα και όχι αυτή στην οποία ζούμε.

Αλλά αυτοί οι νόμοι εξυπηρέτησαν βραχυπρόθεσμους στόχους. Ποσά εκταμιεύθηκαν και πήγαν στον βρόντο, χωρίς να στεριώσουν και να λειτουργήσουν αυτές οι επιχειρήσεις σε βάθος χρόνου, και πολλοί επιχειρηματίες που είχαν σχέσεις συναλλαγής με το δημόσιο και τους κρατικούς παράγοντες, πλούτισαν μέσα σε πολύ μικρό χρονικό διάστημα.

Αυτός ο πλουτισμός τους, όμως, τώρα δεν φαίνεται να οδήγησε σε επενδυτική στρατηγική. Στο μόνο που οδήγησε είναι σε αποθήκευση ρευστού χρήματος και μάλιστα εκτός Ελλάδας.

Από τον ν.1262/1982 μέχρι τον ν.3908/2011 μετράμε πέντε αναπτυξιακούς νόμους. Οι δύο τελευταίοι, του 2011 και του 2004, συνέβαλαν στη δημιουργία έξι χιλιάδων εκατόν εξήντα επτά και τριάντα εννέα χιλιάδων εξακοσίων εξήντα εννέα θέσεων εργασίας, αντίστοιχα. Κάθε μία θέση εργασίας απ’ αυτές κόστισε στους Έλληνες πολίτες 322.000 ευρώ στην πρώτη περίπτωση και 230.000 ευρώ στη δεύτερη περίπτωση.

Σύμφωνα, μάλιστα, με μελέτες του καθηγητή κ. Πετράκου και της «GRANT THORNTON», η μέση διάρκεια ζωής αυτών των νέων θέσεων εργασίας δεν ξεπέρασε τα τρία χρόνια. Οπότε, καταλαβαίνετε ότι μιλάμε για πανάκριβες θέσεις εργασίας και για αναπτυξιακούς νόμους, που μόνο αναπτυξιακοί δεν είναι.

Καταθέτω στα Πρακτικά τη σχετική πηγή.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αγαπητοί συνάδελφοι, η ανάπτυξη δεν έρχεται με την επιβολή της διά νόμου. Είμαστε σε μια χώρα που δεν λειτουργεί υπό ομαλούς κανόνες ελεύθερης αγοράς. Ο κρατικός παρεμβατισμός και η κρατική εξάρτηση είναι σε ιδιαίτερα υψηλά επίπεδα. Αυτό αποδεικνύεται και από την πτώση της καταναλωτικής ζήτησης των τελευταίων ετών, ως αποτέλεσμα της μείωσης μισθών και συντάξεων του δημοσίου.

Κατ’ εμάς, για να έρθει η ανάπτυξη, θα πρέπει να βασιστούμε σε πέντε κύρια σημεία. Πρώτον, πρέπει να βασιστούμε στη μείωση του μη μισθολογικού κόστους, δηλαδή στη μείωση των εργοδοτικών και ασφαλιστικών εισφορών, οι οποίες φθάνουν μέχρι και το 50% του εισοδήματος. Είναι υψηλότερες σε σχέση με πολλές χώρες της Ευρωπαϊκής Ένωσης, τις βασικές ανταγωνίστριες χώρες της βιομηχανίας και της μεταποίησης. Ο μέσος όρος σε αυτές τις χώρες είναι 26%, ενώ ο μέσος όρος των υπολοίπων χωρών του ΟΟΣΑ είναι στο 28%.

Η μείωση του μη μισθολογικού κόστους θα οδηγήσει και σε αύξηση του μισθολογικού κόστους του ιδιωτικού τομέα, κάτι που ευχαρίστως θα έκαναν οι εκάστοτε φορείς, σύμφωνα με τις δηλώσεις που έχουν κάνει κατά καιρούς. Δηλαδή, δεν ενοχλεί τον εργοδότη να δίνει παραπάνω μισθό, ο οποίος θα μπαίνει στην τσέπη του εργαζομένου. Στην ουσία, αυτό θα κάνει τον εργαζόμενο να είναι πιο παραγωγικός και πιο συνεπής με τις υποχρεώσεις του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγο χρόνο ακόμα.

Αυτό που ενοχλεί και εμποδίζει στην ουσία τους εργοδότες είναι το αυξημένο μη μισθολογικό κόστος, δηλαδή οι παντός είδους ασφαλιστικές εισφορές, που βρίσκονται αυτήν τη στιγμή στα ύψη.

Το δεύτερο σημείο που θα θέλαμε να τονίσουμε είναι η αναδιάρθρωση και η απλοποίηση του φορολογικού συστήματος. Δεν γίνεται να έχουμε κλίμακα 45%, προκαταβολή φόρου 100%, ασφαλιστικές εισφορές συντάξεως και υγείας 25% και εισφορές αλληλεγγύης 5%. Όλα αυτά, ακόμα και να μπει στη διαδικασία να τα πληρώσει οποιοσδήποτε επιχειρηματίας, δεν θα είναι αποδοτικά για την επιχείρησή του.

Το τρίτο που θέλουμε να τονίσουμε είναι τα φορολογικά κίνητρα. Αντί επιδοτήσεων και αναπτυξιακών νόμων, οφείλουμε να θεσμοθετήσουμε μόνιμα φορολογικά κίνητρα. Για παράδειγμα, μπορούμε να θεσμοθετήσουμε επιστροφές φόρου υπό ορισμένες συνθήκες για νέους επιχειρηματίες και καινοτόμες επιχειρήσεις. Υπάρχουν συγκεκριμένα φορολογικά πλάνα, που εφαρμόζουν πάρα πολλές χώρες της Ευρωπαϊκής Ένωσης και είναι προς αυτήν την κατεύθυνση. Αυτά είναι γνωστά σε όλους.

Το τέταρτο σημείο αφορά αναπτυξιακά και επενδυτικά κίνητρα. Να θεσμοθετήσουμε απαλλαγές, όταν μια επιχείρηση αποδεδειγμένα προβαίνει σε επενδύσεις εντός της χώρας μας και ανοίγει θέσεις εργασίας. Είναι απαράδεκτο να περιμένουμε μια επιχείρηση να εισφέρει το 80% των εισφορών της στο κράτος και με το υπόλοιπο 20% να πρέπει να κάνει επενδύσεις.

Το πέμπτο και τελευταίο σημείο, στο οποίο θα θέλαμε να σταθούμε εμείς ως Ένωση Κεντρώων, στη σημερινή συζήτηση, είναι η μείωση της ψαλίδας του μισθολογικού κόστους μεταξύ δημοσίου και ιδιωτικού τομέα. Σταθερά, σύμφωνα με τα δεδομένα από την Έρευνα Ανθρώπινου Δυναμικού της ΕΛΣΤΑΤ, ο δημόσιος τομέας πληρώνει τον υπάλληλό του κατά 35% περισσότερο απ’ ό,τι μια ιδιωτική επιχείρηση τον ιδιωτικό της υπάλληλο. Δεν υπάρχει καμμία θεσμική, νομική ή ηθική δικαιολογία για να συμβαίνει κάτι τέτοιο. Δεν πρέπει να δημιουργούμε πολίτες δύο ταχυτήτων. Δεν πρέπει να θεωρείται προνομιακό το να εργάζεται κάποιος στο δημόσιο και να αποτρέπεται από το να εργαστεί στον ιδιωτικό τομέα. Μόνο έτσι θα καλλιεργήσουμε το ενδιαφέρον των ανθρώπων να μείνουν στη χώρα τους και να εργαστούν παραγωγικά στην ιδιωτική πρωτοβουλία.

Επομένως, σταματήστε να σκέφτεστε την ανάπτυξη μέσω εντολών και νόμων και ξεκινήστε να σκέφτεστε την ανάπτυξη με δημιουργία μόνιμου κατάλληλου επενδυτικού εδάφους. Η αλήθεια είναι ότι έχετε φέρει την ανάπτυξη –οφείλουμε να το παραδεχθούμε αυτό-, αλλά στη Βουλγαρία, στη Ρουμανία, στην Κύπρο και έξω από την Ελλάδα.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Λοβέρδος, έχει τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, κάθε μέρα που περνάει νιώθουμε εμείς, της Δημοκρατικής Συμπαράταξης, εμείς του ΠΑΣΟΚ ολοένα και περισσότεροι την έλλειψη του δημοσιογράφου Γιάννη Σιωμόπουλου, που απεβίωσε πρόσφατα. Μας λείπει η εμπειρία του, μας λείπει η μορφή του, μας λείπει η αγάπη του. Θέλω να στείλω ένα μήνυμα στους οικείους του, ότι θα τον θυμόμαστε πάντα, θα τον αγαπάμε πάντα. Εύχομαι στην οικογένεια Σιωμοπούλου ό,τι το καλύτερο.

Κύριε Υπουργέ, ο κ. Κουτσούκος έθεσε ένα θέμα που σχετίζεται με τους διαφυγόντες…

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, κύριε Λοβέρδο. Πριν αρχίσετε την ομιλία σας, να κάνω μια ανακοίνωση για το σχολείο που παρακολουθεί τη συνεδρίασή μας, επειδή θα αποχωρήσει, και συνεχίζετε μετά.

**ΑΝΔΡΕΑΣ ΛΟΒΕΡΔΟΣ:** Παρακαλώ, κύριε Πρόεδρε. Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και οκτώ εκπαιδευτικοί συνοδοί τους από το Δημοτικό Σχολείο Δαφίων Λέσβου και το Σχολικό Κέντρο Καρδαμύλων Χίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Λοβέρδο, συγγνώμη για τη διακοπή.

**ΑΝΔΡΕΑΣ ΛΟΒΕΡΔΟΣ:** Παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Και μην ανησυχείτε, ο χρόνος σας είναι εντάξει.

**ΑΝΔΡΕΑΣ ΛΟΒΕΡΔΟΣ:** Όχι! Μου ξαναβάζετε τον χρόνο από την αρχή;

**ΠΡΟΕΔΡΕΥΩΝ (Δημήτριος Κρεμαστινός):** Εντάξει.

**ΑΝΔΡΕΑΣ ΛΟΒΕΡΔΟΣ:** Η εμπειρία, συνάδελφοι! Μπορεί να αλλάξει ο Πρόεδρος μετά και δεν θα ξέρει τον χρόνο μου.

Κύριε Υπουργέ, ο κ. Κουτσούκος σήμερα εδώ έκανε αναφορά, όπως και πολλοί από εμάς κάνουμε συχνά αναφορές, στον ΣΥΡΙΖΑ και τους διαφυγόντες ρυθμούς ανάπτυξης.

Όχι μόνο από την Τράπεζα της Ελλάδος, που μπορείτε να πείτε ότι ο κ. Στουρνάρας είναι από τη φύση του αισιόδοξος -η Τράπεζα της Ελλάδος προέβλεπε μικρότερους ρυθμούς- αλλά από όλους τους ευρωπαϊκούς θεσμούς και τους διεθνείς οργανισμούς οι προβλέψεις ήταν κάτι κοντά στο 3% το 2015, κάτι κοντά στο 3,5% με 4% το 2016 και το 2017.

Εγώ, «εξ επαγγέλματος», όταν πρόκειται περί αριθμών, κοιτώ την Ευρωπαϊκή Κεντρική Τράπεζα πρωτίστως και μετά τα διεθνή νομισματικά ταμεία και τους λοιπούς. Ήταν 2,9% για το 2015 -δεν έχετε δυνατότητα να το αμφισβητήσετε- και 3,7% για το 2016, το τρέχον έτος, το έτος της ύφεσης, και ανάπτυξη, μικρή, αλλά μετά από επτά χρόνια μας φαινόταν πολύ, όπως φαινόταν και στην αγορά, 0,6% ή 0,8% για το 2014.

Λέτε τώρα στην ομιλία σας στον κ. Κουτσούκο να προσέχει και τα άλλα δεδομένα, των πρωτογενών πλεονασμάτων. Θυμάμαι πόσες φορές τον κ. Βενιζέλο, πόσες φορές τον κ. Κουτσούκο, πόσες φορές τον εαυτό μου, την κ. Γεννηματά -δεν ξέρω τώρα, συνάδελφοι, αν παραλείπω και κάποιον άλλον- τον κ. Κωνσταντινόπουλο, που δεν άκουσα όλο αυτό το χρονικό διάστημα, από την «Βαρουφακιάδα», αλλά και μέχρι σήμερα, να σας λέμε εδώ ότι είναι ζήτημα πολιτικής αγωγής να μιλάει η Εθνική Αντιπροσωπεία, με τα ίδια δεδομένα.

Σωστά λέτε –εμείς αυτό δεν το αμφισβητούμε- ότι πρέπει να συνεκτιμούμε και τις υποχρεώσεις της χώρας για πρωτογενή πλεονάσματα. Όμως, η τελική σκέψη πρέπει να προκύπτει από ένα ζητούμενο, που είναι η ευμάρεια των πολιτών και η σταθερότητα και η άνοδος της οικονομίας, που προκύπτει από έναν αριθμητή και έναν διαιρέτη. Στον αριθμητή έχουμε τα θέματα των πλεονασμάτων. Όμως, έχουμε και στον διαιρέτη το θέμα της οικονομίας, της ανάπτυξης.

Θυμάμαι να λέμε από το 2012, που πετύχαμε τη συμφωνία για το χρέος, ότι τα πλεονάσματα του 3,5% και του 4% είναι πολλά και πρέπει να τα σκεφτούμε σε άλλο επίπεδο, αφού, όμως, δούμε την πορεία της οικονομίας -προβλεπόταν με τους ρυθμούς που σας είπα- και αφού δούμε τις κυκλικές συνέπειες αυτής της αναπτυξιακής πολιτικής, που έχουν να κάνουν με την αγορά εργασίας, που έχουν να κάνουν με τα ασφαλιστικά ταμεία, που υποδέχονται την αύξηση ή τη μείωση στην αγορά εργασίας κ.ο.κ. και έτσι να βγάλουμε συμπέρασμα.

Έχετε βάλει ηθοποιούς, έχετε βάλει τον οποιονδήποτε και εσάς τους εαυτούς σας να λέτε για τα πλεονάσματα, που είναι και ζήτημα διαπραγμάτευσης καθ’ έκαστο έτος και παραβλέπετε, παραγνωρίζετε, περιφρονείτε αυτό για το οποίο τώρα θέλετε να έχετε επιτυχίες, δηλαδή να έχετε ανάπτυξη.

Και πώς θα έχετε ανάπτυξη; Πώς θα έχετε ανάπτυξη, όταν ακόμη και στο φειδωλό και δειλό νόμο Χατζηδάκη για τις αδειοδοτήσεις βάλατε στοπ. Ακόμα και στον νόμο Μανιάτη, με Σπίρτζη τότε Πρόεδρο του Τεχνικού Επιμελητηρίου, -για τις χρήσεις γης ήταν, κύριε Μανιάτη;- που απελευθέρωσαν επενδύσεις, όπως «Αστέρας», όπως «Κασσιόπη», συνάδελφε, με νόμο την Κυριακή και δική σας τροπολογία τα πήρατε πίσω. Εξελίξεις του 2014.

Και ο κ. Κουτσούκος για την Ηλία, μιλώντας ως εισηγητής μας, είπε ότι έδωσαν μια ανάσα σε μικρές, μεσαίες και μεγάλες επιχειρήσεις. Και αυτό το πήρατε πίσω. Πώς θα προχωρήσετε με αυτά τα μυαλά, όταν είσαστε μια Κυβέρνηση που και στα θέματα της οικονομίας και της ανάπτυξης λειτουργείτε σε slow motion; Σαν να βλέπουμε φάσεις στην τηλεόραση σε αργή κίνηση.

Θέλω να σας πω, συνοψίζοντας τις σκέψεις που έχουμε, και ως Κοινοβουλευτική ομάδα, αλλά και εγώ προσωπικά, ότι για να μιλήσουμε για την ανάπτυξη, πρέπει να κάνουμε τέσσερις παραδοχές πάνω στις οποίες θα θεμελιώσουμε τις πολιτικές μας.

Παραδοχή πρώτη: Οι αναπτυξιακοί νόμοι, τους οποίους ο τρέχων διάλογος τους εμφανίζει ως κάτι το καθοριστικό για την ανάπτυξη, είναι συνπροσδιοριστικός όρος, κάπου βοηθάει, αλλά δεν είναι το «Α» και το «Ω» της ανάπτυξης, αν θα ψηφίσεις έναν νόμο εδώ. Άσε που η πείρα μας δίδαξε ότι ο ωφελιμότερος αναπτυξιακός νόμος ήταν εκείνος του έτους 1953, που αποτελείτο από τρεισήμισι σελίδες, ενώ οι πρόσφατοι των προηγούμενων ετών, παρήγαγαν και γραφειοκρατία και διαφθορά.

Παραδοχή δεύτερη: Για να κάνει μια κυβέρνηση αναπτυξιακή πολιτική, πρέπει να κάνει παρεμβάσεις αστραπιαίες τους πρώτους έξι μήνες της διακυβέρνησής της. Μετά, το τρένο χάθηκε. Κι εσείς είστε στον ενάμιση χρόνο. Το έχετε χάσει το τρένο.

Παραδοχή τρίτη: Πρέπει να απελευθερωθεί η οικονομία από το κράτος. Δίχως να προλαβαίνει η Κυβέρνηση της κρίσης, η δική σας και οι προηγούμενες, να κάνουν στρατηγικές αλλαγές στο κράτος και να περιμένουν τα οφέλη αυτών των στρατηγικών αλλαγών σε επόμενους χρόνους.

Παραδοχή τέταρτη: Κύριε Υπουργέ, για εσάς που βρέχει δισεκατομμύρια, αλλά κανείς δεν τα είδε, το θέμα των μεταβιβάσεων κεφαλαίων είναι σημαντικό, αλλά όχι το σημαντικότερο, για να προχωρήσει η ανάπτυξη στην ελληνική οικονομία. Το θέμα της ανάπτυξης, να γίνουν δουλειές, δουλειές, δουλειές, είναι ζητήματα καθορισμού της σχέσης της οικονομίας με το κράτος. Είναι πολιτικό το θέμα. Και είστε πολύ πίσω από τις ανάγκες του θέματος. Είστε ακόμα στις εποχές της θέσπισης εγγυήσεων, που έχουν γεννήσει οι καθυστερήσεις και η διαφθορά και έχουμε μηδέν όφελος, όπως αποδεικνύει η μελέτη των αποφάσεων του Ελεγκτικού Συνεδρίου και το τι αυτές απέδωσαν στην ελληνική οικονομία.

Κύριε Υπουργέ, είστε συνάδελφος του πιο «τσαλακωμένου» Υπουργού αυτής της Κυβέρνησης, του κ. Τσακαλώτου, που ήρθε «τσαλακωμένος» από τη διαπραγμάτευση, «τσαλακωμένος» από το Eurogroup και τώρα είχε πάρει τα μέσα ενημέρωσης -τον έβλεπα σήμερα το πρωί- για να μας πει ότι για τα capital controls έχουν ευθύνη οι δημοσιογράφοι και να κάνει υποδείξεις σε εμάς πώς να φερθούμε και στους δημοσιογράφους πώς να φέρονται. Σαν να μην ήταν προκαθήμενος του Βαρουφάκη επί επτά μήνες, ο οποίος οδήγησε τη χώρα στα capital controls και πρέπει να εξετάσει η Βουλή τις ευθύνες του. Σαν να μην ήταν ο οικονομολόγος της Αντιπολίτευσης μαζί σας, επίτιμος προσκεκλημένος σε κάθε πρωϊνάδικο, που μας κρεμάγατε στα μανταλάκια. Σαν να μην έχει καμμία σχέση με την πραγματικότητα.

Όπως και ο άλλος Καμμένος, κύριε Δημήτρη Καμμένε –όχι εσείς, ο Πρόεδρός σας- όπου ενώ ψήφισε το κόμμα σας υπέρ της συνταγματικότητας του σχεδίου νόμου Σάββατο πρωί, ενώ ψήφισε τις διατάξεις του σχεδίου νόμου, ανακάλυψε τη Δευτέρα ότι η ρύθμιση για την αύξηση του ΦΠΑ στα νησιά, είναι εγκληματική –την είχε ψηφίσει- και αντισυνταγματική. Ψέλλισε τα ίδια και ο Πρόεδρος της Βουλής, που ακόμα δεν μας έχει απαντήσει, γιατί αποδέχεται να παραβιάζεται ο Κανονισμός της Βουλής και τα δικαιώματα της Βουλής και να είναι στη ΡΑΕ ηγεσία, για την οποία δεν εξέφρασε ποτέ γνώμη θετική η Επιτροπή Θεσμών και Διαφάνειας, αντίθετα είχε αντιρρήσεις. Αδειάζετε τον κόσμο, ενώ ο κόσμος έχει ακούσει τι έχετε ψηφίσει.

Και μια σκέψη, κύριε Πρόεδρε, σε συνάρτηση και με αυτά που είπατε ως Βουλευτής της Δημοκρατικής Συμπαράταξης και Βουλευτής Δωδεκανήσου. Εάν θεωρήσεις ότι δεν υπάρχει λόγος για μια εξαίρεση σε ευεργετική περί ΦΠΑ διάταξη και το πας στο 24%, όπως η υπόλοιπη χώρα, εάν δεν επικαλεστείς χωρικές ιδιαιτερότητες που επιτρέπουν αποκλίσεις από τον ενιαίο ΦΠΑ, τότε, χωρίς μεγάλο γεγονός, δραματική μεταβολή των συνθηκών από το 24% δεν ξαναγυρίζεις σε άλλο ποσοστό. Μπορεί να ψάξεις να βρεις άλλο μέτρο, αλλά αυτό το έχεις χαμένο.

Μπλέκετε τον κόσμο και δεν σας επιτρέπεται να θεωρείτε ότι ο κόσμος είναι χαζός και επειδή κάνατε μια δήλωση για τα μάτια του κόσμου, ξεχνάει αυτά που έχετε ψηφίσει. Εσείς δεχτήκατε ότι από το Eurogroup προκύπτουν δύο υποχρεώσεις της χώρας, που έχουν να κάνουν με το συνταξιοδοτικό και έχουν να κάνουν και με το ΦΠΑ, στον ΣΚΑΙ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Περιμένουμε να δούμε αν θα φέρετε επ’ αυτών σχέδια νόμου. Θα καλέσετε τους Βουλευτές της Πλειοψηφίας να ψηφίσουν άλλα από αυτά που τους βάλατε να ψηφίσουν πριν από λίγες μέρες;

Το υποψιάζομαι, συνάδελφοι, διότι, να θυμίσω πως είχα πει ότι αυτό μπορεί να είναι και μέθοδος. Και έτσι αποδεικνύεται. Εδώ, την Κυριακή που μας πέρασε, την περίπου ευεργετική διάταξη για νέους επαγγελματίες, γιατρούς, δικηγόρους, μηχανικούς, οικονομολόγους, για την υγειονομική και φαρμακευτική περίθαλψη να έχουν εκπτώσεις την πρώτη τετραετία άσκησης του επαγγέλματός τους και να μην τις δίνουν πίσω μετά, την καταργήσατε. Ψηφίσατε κομμάτι του ασφαλιστικού αυτό και μετά από δεκαπέντε μέρες το καταργήσατε. Χρυσώνετε ένα χάπι και μετά το χρύσωμα, το καταργείτε. Εάν και επί αυτών των δύο μεγάλων θεμάτων, που κάνατε αναφορά, φέρετε αλλαγή διατάξεων, τότε δεν θα ήθελα να είμαι στη θέση των Βουλευτών της πλειοψηφίας, που τα έχουν καταπιεί όλα.

Κύριε Πρόεδρε, κλείνω -και σας ευχαριστώ- λέγοντας την αλήθεια γι’ αυτά που ακούω από τους Βουλευτές της Συμπολίτευσης, τη Δευτέρα, την Τρίτη, σήμερα, χθες, αυτήν την εβδομάδα, δηλαδή μετά και την τελευταία ψηφοφορία της Κυριακής. Λένε: Μιλάτε εσείς που καταστρέψατε τη χώρα επί σαράντα χρόνια; Λένε!

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω με το εξής, κύριε Πρόεδρε: Πριν από σαράντα χρόνια ήταν χούντα. Το πρώτο μου ερώτημα είναι: Θέλετε επιστροφή σε αυτήν; Πολιτικό ερώτημα.

Δεύτερο πρακτικό ερώτημα που αφορά όλους μας ως ανθρώπους: Αυτά τα σαράντα χρόνια η ελληνική κοινωνία τα γεύτηκε ως κάτι κακό; Η ίδρυση, η δημιουργία μιας μεγάλης και εύρωστης μεσαίας τάξης έγινε πριν από αυτά τα σαράντα χρόνια; Τα νοσοκομεία έγιναν πριν από αυτά τα σαράντα χρόνια; Η επέκταση του ΙΚΑ σε όλη την Ελλάδα έγινε πριν από αυτά τα σαράντα χρόνια; Οι δρόμοι έγιναν πριν από αυτά τα σαράντα χρόνια; Τα πανεπιστήμια και τα ΤΕΙ έγιναν πριν από αυτά τα σαράντα χρόνια; Οι αθλητικοί χώροι, οι κλειστές αθλητικές εγκαταστάσεις, όπου τα παιδιά των Ελλήνων γυμνάζονται σήμερα εκεί, έγιναν πριν από σαράντα χρόνια, που έπαιζαν μπάλα τα παιδιά σε ξερό και γυμνάζονταν στο τσιμέντο, με μια σειρά προβλήματα υγείας; Αυτά έγιναν πριν από σαράντα χρόνια; Οδηγεί ο άλλος το αυτοκίνητο που του πήρε ο μπαμπάς του, πηγαίνει στο πανεπιστήμιο που έγινε επί των ημερών του πατέρα του, αθλείται στις αθλητικές εγκαταστάσεις που έγιναν τα χρόνια αυτά, αν πάθει κάτι πηγαίνει στα νοσοκομεία τα οποία μέρα με τη μέρα τα καταστρέφετε εσείς και που έγιναν αυτά τα χρόνια.

Ήταν για πέταμα αυτά τα σαράντα χρόνια; Είναι το μόνο επιχείρημα, που σας έχει μείνει και είναι λάθος. Αρκεί να το θυμίσεις αυτό στον Έλληνα πολίτη, για να σας κοιτάξει, όπως αυτό που είστε. Μια Αριστερά Μαδούρο, δηλαδή, όπως αποδείχθηκε από τις τσαρλατάνικες πολιτικές σας και όπως αποδείχθηκε και από την επιστολή του Πρωθυπουργού στον σύντροφό του, με τον οποίο συζήτησε συγκάλυψη του εγκλήματος της σεξουαλικής παρενόχλησης.

Κλείνω, κύριε Πρόεδρε, λέγοντας ότι εμείς, ως Κοινοβουλευτική Ομάδα, ανοίγουμε σήμερα μια συζήτηση. Ανοίγουμε μια συζήτηση, που αποσκοπεί στο να βοηθήσει να υπάρξουν πολιτικές τους επόμενους μήνες, που θα ενισχύσουν την ανάπτυξη. Δηλώνουμε, όμως, με τον πιο κατηγορηματικό τρόπο ότι πλάι στις υποχρεώσεις μας για τη διεύρυνση του χώρου μας -και πριν από αυτές- είναι όρκος μας, είναι καθήκον μας, να ασκήσουμε την πιο αυστηρή, έντιμη όμως, την πιο σκληρή, έντιμη όμως, κριτική σε εκείνους, οι οποίοι κύριε Υπουργέ, δεν ισχυρίζονται ότι χάλασαν τα πάντα σε έναν χρόνο, όπως σας βολεύει να λέτε. Ισχυριζόμαστε, όμως, έχοντας αποδείξεις που έρχονται από όλο τον πλανήτη, όπως τα στατιστικά που σας είπα, τις δηλώσεις αξιωματούχων της Ευρωπαϊκής Ένωσης και όλου του κόσμου ότι μια δύσκολη πορεία που έγινε από το 2010 και την οποία διανύσαμε με θυσία των Ελλήνων πολιτών, με θυσία πολιτικών κομμάτων, με θυσία ανθρώπων, με κόπους, με βάσανα, μια τέτοια πορεία ζητήσατε και πετύχατε κοροϊδεύοντας τον ελληνικό λαό, να την ξανακάνει. Διότι ξαναγυρίσαμε στο 2011, απλώς για να έχουμε τον Τσίπρα Πρωθυπουργό.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, θέλετε τον λόγο να απαντήσετε ή να προχωρήσουμε σε δευτερολογίες;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα μιλήσω μετά τις δευτερολογίες, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο κύριος Υπουργός έχει ανειλημμένη υποχρέωση και παρακαλεί να κρατήσουμε, αν είναι δυνατόν, τους χρόνους και να τους συντομεύσουμε, γιατί έχει μια συνάντηση με παράγοντες των θεσμών και πρέπει να είναι συνεπής.

Τον λόγο έχει ο κ. Κωνσταντινόπουλος για πέντε λεπτά, σύμφωνα με τον προβλεπόμενο χρόνο. Όσο είναι δυνατόν, να περιοριστεί επί της ουσίας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ και θα προσπαθήσω, κύριε Πρόεδρε.

Η συζήτηση που γίνεται σήμερα στην Ολομέλεια της Βουλής πρέπει να έχει μια αρχή, μια μέση και ένα τέλος. Κύριε Πρόεδρε, δεν ξέρω αν μπορούμε να συνεννοηθούμε. Και ξέρετε, ο κόσμος που μας παρακολουθεί πολλές φορές, αντιμετωπίζει μια αντιπαράθεση, χωρίς να καταλαβαίνει. Δεν θα προσπαθήσω να σας πείσω γιατί -ψέματα ή αλήθεια- έχουν ειπωθεί πολλά τα τελευταία χρόνια, καθώς και τα προηγούμενα χρόνια. Τέτοιο ψέμα, όμως, σαν αυτής της Κυβέρνησης δεν υπάρχει. Θα σας έλεγα ότι είστε ο Τζόρνταν του ψέματος. Δεν έχει ξαναγίνει. Άρα, δεν ξέρω πώς να πω κάτι, με το οποίο να σας πείσω.

(Στο σημείο αυτό την προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Φέρνετε έναν πίνακα τον οποίο έχει στείλει ο κ. Κορκολής, αφού πήρε τα σημειώματα των υπηρεσιών και λέτε, κύριε Υπουργέ -και το λέω πραγματικά για εσάς, διότι αξίζει να το δείτε- ότι στο Επιχειρησιακό Περιβάλλον Αειφόρος Ανάπτυξη έχετε 105,4% απορρόφηση. Ελπίζω τα στοιχεία του ΟΠΣ, που έχετε στο Υπουργείο σας να μην είναι ψεύτικα. Εκεί, όμως, το Επιχειρησιακό Περιβάλλον Αειφόρος Ανάπτυξη έχει δύο, το ΕΤΠΑ και το Ταμείο Συνοχής. Ακούστε διαφορά: Στον πίνακα που καταθέτει ο Υπουργός, η απορρόφηση είναι 105,4%. Στους δύο άξονες, στο ΕΤΠΑ που δίνει το ΟΠΣ είναι 98,29% και στο ταμείο συνοχής, σύγκλιση δηλαδή, 99,86%.

Πραγματικά αυτά τα μαθηματικά σας, αυτή η πρόσθεση που κάνετε δεν έχει υπάρξει ξανά στη χώρα μας. Τα έχω καταθέσει πριν, κύριε Υπουργέ. Σας παρακαλώ για σας, δείτε το μία φορά για να καταλάβετε τι γίνεται.

Δεύτερον, για τον παλιό αναπτυξιακό νόμο κάναμε μια συζήτηση πριν από επτά μήνες. Σας καταθέσαμε μία πρόταση πριν από επτά-οκτώ μήνες που μάλιστα την υιοθετήσατε σ’ έναν πολύ μεγάλο βαθμό. Μετά από δέκα μήνες, έρχεστε σήμερα να πείτε ότι θα φέρουμε το νέο νομοσχέδιο για να μπορέσουμε να βάλουμε αυτά που συμφωνήσαμε πριν από επτά μήνες.

Κύριε Υπουργέ, εμείς κάνουμε αντιπολίτευση με προτάσεις, με θέσεις. Εμείς θέλουμε να προχωρήσει η χώρα μας μπροστά, γι’ αυτό και δεν είμαστε στο κίνημα «Δεν Πληρώνω» για να πέσει η Κυβέρνηση, γι’ αυτό δεν δημιουργούμε τα προβλήματα που δημιουργούσε ο ΣΥΡΙΖΑ. Δεν μιλάμε για εθνικές προδοσίες εντός της Βουλής, γιατί εμείς ενδιαφερόμαστε για τη χώρα πάνω απ’ όλα. Αλλά και σ’ αυτό δεν μας ακούσατε.

Κύριε Υπουργέ, υπάρχει κάτι που μου έκανε φοβερή εντύπωση. Κατέθεσα δέκα έγγραφα από τα οποία τα πέντε είναι προτάσεις. Παρακολουθούσα αν είχατε την αγωνία να ζητήσετε αυτές τις προτάσεις, να τις πάρετε μαζί σας, να τις δουν οι σύμβουλοί σας, να υιοθετήσετε ή όχι τις προτάσεις μας. Δεν είχατε ούτε καν τη διάθεση να ζητήσετε να πάρετε τις προτάσεις μας καθ’ όλη αυτή τη διαδικασία.

Όσον αφορά στα σκουπίδια, κύριε Υπουργέ, είστε Κυβέρνηση και μπορείτε να κάνετε ό,τι θέλετε. Καταθέτω στη Βουλή τα πρόστιμα από το Ευρωπαϊκό Δικαστήριο τα οποία θα χρειαστεί να πληρώσει η χώρα το επόμενο χρονικό διάστημα και όσο καθυστερείτε ο λογαριασμός θα πηγαίνει στους πολίτες.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνετε, όμως, το τελευταίο χρονικό διάστημα και δεν μπορώ να καταλάβω πώς μπορούμε να συνεννοηθούμε; Εσείς σήμερα μας είπατε ότι τα capital controls ήταν κάπου-κάπου ευεργετικά με τη διαδικασία.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ευεργετικά δεν ήταν.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Μπαλαούρας μας είπε ότι ήταν επιλογή σας και δεν τα έφεραν από το εξωτερικό. Η ΓΕΣΕΒΕ μας λέει ότι προκλήθηκαν τριάντα πέντε χιλιάδες λουκέτα.

Μπορείτε να μας πείτε κάτι πολύ απλό; Το 2017 θα έχουμε capital controls; Το 2016 θα έχουμε σίγουρα και το ξέρετε. Το 2017 θα έχουμε capital controls; Πείτε το.

Τρίτον, δεν απαντήσατε για το Ελληνικό και για …

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε συνάδελφε. Βλέπω ότι έχετε μιλήσει δεκαεπτά λεπτά στην πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η διαφορά είναι ότι αλλάξαμε Πρόεδρο τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα κάτσουμε εδώ να το εξαντλήσουμε. Εντάξει;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, ο κ. Κακλαμάνης ήταν επιεικής. Όλοι ήταν επιεικείς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει σημασία ποιος ήταν. Σημασία έχει ότι υπάρχει ένας Κανονισμός. Να τον τηρήσουμε να τελειώνουμε.

Συνεχίστε, κύριε Κωνσταντινόπουλε, και ολοκληρώστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, λέτε συνέχεια κάτι και απάντησε και ο κ. Λοβέρδος. Θα κάνω δύο επισημάνσεις. Στα σαράντα χρόνια έγιναν πολλά λάθη και παραλείψεις και πάνω σ’ αυτά δεν πρέπει να συνεχίσουμε, αλλά πρέπει να δούμε τα σωστά. Λέτε: «Εμείς σ’ ένα χρόνο μπορούμε να καταστρέψουμε τη χώρα;».

Θέλω να σας πω ότι στη ζωή υπάρχουν πολλές γενιές που αγωνίστηκαν να παραγάγουν πλούτο και ήλθε μια νεότερη γενιά, κύριε Σταθάκη, η οποία τα διέλυσε όλα σε λιγότερο από έξι μήνες, δηλαδή η δική σας γενιά –εννοώ πολιτικά- μπορεί να το κάνει αυτό. Όσα μπορεί να χτίστηκαν και να δημιουργήθηκαν μέσα σε έξι χρόνια στην κρίση, μπορείτε να τα διαλύσετε εσείς σ’ ένα χρόνο.

Επειδή ο κ. Καμμένος από τους ΑΝΕΛ είπε να πείσει η Αντιπολίτευση ώστε να έλθει το χρήμα στην Ελλάδα, θέλω να πείσετε εσείς πρώτα και ο κ. Καμμένος τον κ. Τσακαλώτο να φέρει τα λεφτά του στην Ελλάδα. Αφού φέρει πρώτα τα λεφτά του στην Ελλάδα, είμαι σίγουρος ότι αυτό θα είναι ένα ισχυρό μήνυμα προς τους πολίτες για να φέρουν και οι υπόλοιποι τα λεφτά τους στη χώρα μας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κουτσούκος για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κύριε Υπουργέ, δεν απαντήσατε σε βασικά θέματα που θέσαμε και μας ξαναγυρίσατε στη συζήτηση για την οποία σας απάντησε ο κ. Λοβέρδος για τον λεγόμενο παρονομαστή, δηλαδή για το ΑΕΠ που χάσαμε. Διότι εάν θέλουμε να μιλήσουμε για περισσότερα πρωτογενή πλεονάσματα, θα λέγαμε ότι ο υπολογισμός θα γινόταν σε άλλη βάση.

Εσείς τι κατορθώσατε; Κατορθώσατε με μικρότερο ΑΕΠ να έχουμε περισσότερη φορολογία. Αυτό αφαίρεσε πρόσθετους φόρους που, όπως είπα στην τοποθέτησή μου, θα πήγαιναν στην ανάπτυξη. Μου απαντήσατε ότι κριτήριο δεν είναι το φορολογικό για τις επενδύσεις. Φέρατε ως παράδειγμα τη Γερμανία ή τη Γαλλία που έχουν άλλους όρους ανταγωνισμού και δεν είναι αυτοί που εμείς ανταγωνιζόμαστε. Εμείς ανταγωνιζόμαστε τα Βαλκάνια, τον ζωτικό μας χώρο. Ανταγωνιζόμαστε την Τουρκία. Και όπως είπε ο κ. Κρεμαστινός, γιατί να πάει ένας τουρίστας στην Κω και να μην πάει απέναντι στο Μποντρούμ ή γιατί να πάει ένας να χτίσει ξενοδοχείο σε ένα νησί του Αιγαίου και να μην πάει απέναντι. Σε αυτά δεν παίζει ρόλο το φορολογικό σύστημα;

Και εν πάση περιπτώσει, θα μας απαντήσετε για αυτό που σας είπα, για τη σταθερότητα του συστήματος και τα αφορολόγητα αποθεματικά που θα διευκολύνουν τις μικρές επιχειρήσεις να συσσωρεύσουν κάποια κεφάλαια για να κάνουν επένδυση κάποια στιγμή; Δεν μας απαντήσατε.

Επίσης, κύριε Υπουργέ, δεν μας απαντήσατε για το γεγονός ότι για τους μικρομεσαίους πρέπει να υπάρξει άρση μιας σειράς αντικινήτρων, γιατί έχουμε πει ότι είναι η ραχοκοκαλιά της ελληνικής οικονομίας. Θα σας πω ένα παράδειγμα. Λέει ο κ. Αλεξιάδης ότι θα βάλουμε σε λίγο τα POS για όλες τις επιχειρήσεις. Έχει όμως τεράστιο κόστος χρήματος, δεν μπορεί να έχει πρόσβαση ο μικρομεσαίος και πρέπει να παρθούν μέτρα. Επίσης, ο κ. Τζελέπης όπως και η κ. Γεννηματά έκαναν ολόκληρη αναφορά για την πρωτογενή παραγωγή. Θα μου πείτε ότι δεν είναι της δικής σας αρμοδιότητας. Ναι, αλλά η πρωτογενής παραγωγή έχει τεράστιο πολλαπλασιαστή στο δευτερογενή που είναι κυρίως η τυποποίηση των προϊόντων αλλά και στον τριτογενή που αφορά κυρίως το εμπόριο.

Μην μας ξαναπείτε για τα 40 δισεκατομμύρια ευρώ του πρώτου μνημονίου, κύριε Υπουργέ, διότι συγκρίνετε ανόμοια πράγματα. Το 2009 είχαμε 36 δισεκατομμύρια ευρώ δημοσιονομικό έλλειμμα. Εσείς παραλάβατε τη χώρα με μηδενισμένα ελλείμματα και με ρυθμούς ανάπτυξης. Αν θέλετε θα συγκρίνουμε τα ίδια.

Και για να τελειώνω, κυρία Πρόεδρε, για να μην μου κάνετε παρατήρηση, υπάρχει ένα παράδειγμα, κύριε Υπουργέ, που έχει και ένα προσωπικό χαρακτήρα. Η πρώτη σας υπογραφή, όταν γίνατε Υπουργός, ήταν η ακύρωση ενός δημοπρατημένου μεγάλου έργου του δρόμου Πάτρα-Πύργος. Σήμερα έχει περάσει ενάμισης χρόνος. Από τα οκτώ κομμάτια που τον κατατμήσατε, έχει δημοπρατηθεί μόνο ένα. Τα υπόλοιπα δεν ξέρω πότε θα γίνουν και δεν έχει μπει ακόμα ένα καρφί. Ε, πώς θα έρθει η ανάπτυξη;

Τελειώνοντας, κυρία Πρόεδρε, θα δανειστώ μια έκφραση που την χρησιμοποίησε το Γραφείο Προϋπολογισμού της Βουλής. Η ανάπτυξή σας είναι «fata morgana», κύριε Υπουργέ, δηλαδή οφθαλμαπάτη, όπως το διάβασα στα λεξικά. Βεβαίως, έχει και έναν άλλον χαρακτήρα. Κάνετε έναν αναδασμό συμφερόντων. Σβήνετε ποινές της Επιτροπής Ανταγωνισμού, κάνετε ευνοϊκές φορολογικές ρυθμίσεις. Με την εκχώρηση των δανείων μένουν οι ζημιές εδώ και τα κέρδη πάνε έξω. Αυτός είναι ο χαρακτήρας της ανάπτυξής σας πέρα από την οφθαλμαπάτη.

Γι’ αυτό σας λέμε ότι χρειάζεται άλλη πολιτική και γι’ αυτό καταθέτουμε τις προτάσεις μας, γιατί θέλουμε να γίνουμε εγγύηση αυτής της πορείας της ανάπτυξης για τον λαό μας.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Εγώ θα ήθελα να παρακαλέσω τον Υπουργό ή να απαντήσει τώρα ή να λάβει υπ’ όψιν του στο νομοσχέδιο που καταθέτει το θέμα της νησιωτικότητας. Η ερώτηση που είχα κάνει δεν ήταν ούτε ρητορική, αλλά ούτε να σας φέρω σε δύσκολη θέση. Δηλαδή, εάν εγώ ήμουν ένας Άγγλος τουρίστας και έπρεπε να αποφασίσω στην ίδια θάλασσα να κάνω μπάνιο σε καλύτερο ξενοδοχείο ή περίπου καλύτερο ή το ίδιο σε σχέση με αυτό που θα πάω και θα πληρώσω, δεν θα επέλεγα την Κω αλλά την απέναντι ακτή. Αυτό τι σημαίνει; Αυτό το μειονέκτημα μπορείτε να το ξεπεράσετε με αντιρροπιστικά μέτρα τα οποία θα προβλέπονται στο νομοσχέδιο που καταθέτετε. Φοβούμαι ότι αυτό το οποίο θα συμβεί είναι ότι όχι μόνο θα χάσουν η Κως, τα Δωδεκάνησα ή Χίος, η Σάμος, η Λέσβος κ.λπ. αλλά θα χάσει έσοδα και η εθνική οικονομία. Διότι εάν ο τουρισμός της περιοχής αυτής γίνει μη ανταγωνιστικός, τότε αντιλαμβάνεστε ότι θα χάσει και το κράτος.

Άρα λοιπόν εκείνο που περιμένω -και γι’ αυτό το επαναλαμβάνω- είναι στο νομοσχέδιο που καταθέτετε να δούμε επανορθωτικά σημεία της καταστάσεως που επικρατεί, όσον αφορά στο ΦΠΑ, στην κατανάλωση ποτών, εν πάση περιπτώσει, τη διαφορετική μεταχείριση των τουριστικών ξενοδοχείων της πλευράς της Τουρκίας και της πλευράς της Ελλάδας, όπως βρίσκονται στην παραμεθόριο.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο. Δέκα λεπτά είναι ο χρόνος σας. Ελπίζω ότι θα είστε συντομότερος.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα ξεκινήσω λέγοντας ότι ο βασικός χειρισμός μου στον πρώτο κύκλο, ήταν ότι η Κυβέρνηση διαχειρίζεται ένα κύκλο που κλείνει αυτές τις μέρες με την πρώτη αξιολόγηση. Αφετηρία είχε τη συμφωνία αυτή καθεαυτή του περασμένου Ιουλ ίου.

Ισχυρίστηκα ότι αυτός ο κύκλος είχε και έχει τις δικές του μέριμνες. Ήταν ένας κύκλος που εμείς ισχυριζόμαστε εκ των πραγμάτων ότι δημιούργησε καλύτερες προϋποθέσεις για την ανάκαμψη της ελληνικής οικονομίας απ’ ό,τι υπήρχαν με το προηγούμενο πολύ σκληρό και πολύ δεσμευτικό πρόγραμμα. Αυτός είναι ισχυρισμός μας.

Παρέθεσα ορισμένα συγκριτικά στοιχεία, γιατί ταυτόχρονα αναγνωρίζω ότι όλα τα συγκριτικά στοιχεία πρέπει να παίρνουν υπ’ όψιν τους και τα δεδομένα της οικονομίας τη στιγμή που λαμβάνονται αυτά τα μέτρα. Επιμένω, όμως, ότι η συμφωνία του Ιουλίου έφερε ευνοϊκότερες ρυθμίσεις και για τα πλεονάσματα και για την αποπληρωμή του χρέους και για τα μέτρα που έπρεπε να ληφθούν. Αυτό ανέλυσα στην πρώτη ενότητα.

Το δεύτερο που ανέλυσα -και σ’ αυτό επιμένουμε- είναι ότι με τον τρόπο που χειριστήκαμε και τα προβλήματα τύπου capital controls, αλλά και τα εργαλεία που είχε στα χέρια της η Κυβέρνηση -όπως ΕΣΠΑ, ανακεφαλαιοποίηση των τραπεζών, διαχείριση στρατηγικών επενδύσεων που είχαμε, ξεκινώντας από τον ΤΑP και καταλήγοντας στο σύνολο των τεσσάρων τουριστικών επενδύσεων που έχουν ολοκληρωθεί στη διάρκεια αυτού του χρόνου κ.ο.κ.- προσπαθήσαμε να δημιουργήσουμε καλύτερες προϋποθέσεις να υπάρξουν θετικές συνέπειες στην περίπτωση των θετικών σημείων ή να ελαχιστοποιηθούν οι αρνητικές επιπτώσεις από οικονομικές εξελίξεις που ήταν ανεπιθύμητες, όπως τα capital controls.

Αυτό το αποτέλεσμα αποτυπώνεται όμως. Διότι πρέπει όλοι να συμφωνήσουμε. Το αποτύπωμα της πολιτικής διαχείρισης των δεδομένων αυτών φαίνεται στο αποτέλεσμα της οριακής ύφεσης -μηδενικής ύφεσης δηλαδή- στο θετικό αποτύπωμα στα δημοσιονομικά δεδομένα του 2015 και σε άλλους οικονομικούς δείκτες. Μπορεί να ασκείτε κριτική με ένα υποθετικό σενάριο του τύπου «τι θα είχε συμβεί, αν δεν». Στα δεδομένα όμως του αποτελέσματος της χρονιάς αυτής, νομίζω ότι η δική μας επιχειρηματολογία είναι ενισχυτική, ακριβώς επειδή επιβεβαιώνει και το αποτέλεσμα της καλύτερης συμφωνίας και τον τρόπο που διαχειριστήκαμε την οικονομία το 2015.

Ο κύκλος, όμως, αυτός, επαναλαμβάνω, κλείνει. Η συμφωνία του Ιουλίου είναι μια εμπροσθοβαρής συμφωνία. Πρακτικά με την πρώτη αξιολόγηση το σύνολο των μέτρων που αφορά στην περίοδο 2015-2018 έχει πραγματοποιηθεί. Δικαιολογημένα τίθεται σε μια νέα βάση η συζήτηση για το αν υπό αυτούς τους όρους μπαίνουμε σε ένα κύκλο, όπου μπορούμε και πρέπει να επικεντρωθούμε σε μέτρα, πολιτικές και στήριξη της διαδικασίας ανάπτυξης, διατηρώντας ισχυρό το πρόσημο της κοινωνικής δικαιοσύνης.

Με αυτήν τη στρατηγική, σήμερα, στη σημερινή συγκυρία, η Κυβέρνηση είναι έτοιμη και να νομοθετήσει και να ενεργοποιήσει πολλά και διάφορα εργαλεία, όπως είναι ο αναπτυξιακός νόμος, το νέο σύστημα του ΕΣΠΑ, ο τρόπος του Γιούνκερ plan και η κινητοποίησή του, οι δημόσιες συμβάσεις που αποτελούν έναν νόμο-τομή, ο οποίος θα έρθει κι αυτός μέσα στον Ιούνιο στη Βουλή, και μια σειρά από άλλα μέτρα που δίνουν ένα στίγμα, μαζί με τη στήριξη φυσικά και όλων των δεδομένων, που θεωρώ ότι αποτελούν κοινό τόπο για όλες τις πλευρές της Βουλής, ότι προφανώς θα στηρίξουμε τις επενδύσεις στην ενέργεια, στα logistics και σε άλλους κρίσιμους τομείς που εκ των πραγμάτων αποκτούν μια δικιά τους και αυτοδύναμη πορεία ανάπτυξης.

Αυτούς τους όρους θα έχουμε την ευκαιρία τις αμέσως επόμενες εβδομάδες να συζητήσουμε και τις μεταβατικές διατάξεις των παλιών αναπτυξιακών και το νέο αναπτυξιακό και το αναπτυξιακό συμβούλιο και το νέο αναπτυξιακό σχέδιο της χώρας και πληθώρα άλλων νομοθετημάτων που θα έρθουν στη Βουλή.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Θα ήθελα τη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε εξαντλήσει όχι χρόνους, αλλά τους πάντες.

**ΑΝΔΡΕΑΣ ΛΟΒΕΡΔΟΣ:** Στην πρωτολογία μου μίλησα, πήρα χρόνο όπως πήραν όλοι οι ομιλητές, όχι μόνο εγώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, αυτό τι σημαίνει;

**ΑΝΔΡΕΑΣ ΛΟΒΕΡΔΟΣ:** …και όχι μόνο από τον κ. Κρεμαστινό αλλά και από τον κ. Κακλαμάνη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και λίγο μέτρο, κύριε Λοβέρδο. Λίγο μέτρο. Βλέπετε ότι εδώ δεν υπάρχει άνθρωπος.

**ΑΝΔΡΕΑΣ ΛΟΒΕΡΔΟΣ:** Ωραία, θέλω τη δευτερολογία μου, όμως. Δικαιούμαι τη δευτερολογία μου και τη ζητώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η τριτολογία σας είναι τρία λεπτά, κύριε Λοβέρδο, ενώ τα έχετε εξαντλήσει όλα τα λεπτά.

**ΑΝΔΡΕΑΣ ΛΟΒΕΡΔΟΣ:** Θα ήθελα να πω στον Υπουργό ότι σημειώνω τη φράση του «κλείνει ο κύκλος». Δεν έκλεισε. Φαντάζομαι ότι οι Βουλευτές της Πλειοψηφίας θα σκέφτονται ως πολύ δύσκολο έργο το να ψηφίσουν επιπρόσθετα μέτρα στους τομείς που εσείς στα μέσα ενημέρωσης έχετε πει. Κλείνει, λοιπόν, ο κύκλος, αλλά δεν έκλεισε.

Το δεύτερο που θέλω να σας πω είναι ότι με τα συμβούλια και τους αναπτυξιακούς νόμους -το λέω γιατί αυτά αναφέρατε και τα σχέδια- ανάπτυξη δεν έρχεται. Ο αναπτυξιακός νόμος –ξαναλέω- είναι ένα εργαλείο, βοηθάει, αλλά γεννάει και καθυστερήσεις και διαφθορά. Η κ. Γεννηματά το πρωί κατέγραψε σειρά μέτρων που συντείνουν στην ανάπτυξη: το πτωχευτικό δίκαιο που ανέφερε, τις αλλαγές στη δικαιοσύνη, στη διοίκηση.

Εσείς, κύριε Υπουργέ, είστε υποχρεωμένος, παρ’ ότι χάθηκε ενάμισης χρόνος με εσάς στο Υπουργείο, να ξεπεράσετε τα εμπόδια που ορθώνει η γραφειοκρατία της διοίκησης και της δικαιοσύνης στην οικονομία. Γι’ αυτά δεν λέτε λέξη. Έχει χαθεί ενάμισης χρόνος. Έχετε κάποιες πρωτοβουλίες να πάρετε; Έχετε κάποιο σκοπό που θα ρίξετε τα σχετικά μέσα, για να τον πετύχετε πάνω στο τραπέζι;

Για να επιτευχθεί, κυρία Πρόεδρε, η ανάπτυξη στα τέλη του ΄14, μειώθηκαν οι φόροι. Υπήρξε σταθερότητα πολιτική προηγουμένως και επέστρεψαν κεφάλαια στις ελληνικές τράπεζες, γύρω στα 40-50 δισεκατομμύρια. Θυμάμαι την καταγραφή των καταθέσεων στις ελληνικές τράπεζες από τον κ. Στουρνάρα τον Οκτώβριο του 2014, κεφάλαια τα οποία έφυγαν μετά εξαιτίας σας. Και έγινε αυτό, παρ’ ότι οι προηγούμενες κυβερνήσεις δεν είχαν άρει τα εμπόδια στην οικονομία που δημιουργεί η διοίκηση και η δικαιοσύνη. Εσείς έρχεστε και με αυτήν την εμπειρία. Επιτεύχθηκε η ανάπτυξη, όχι όση θα θέλαμε. Ραγδαία ανάπτυξη τα επόμενα χρόνια και μεγάλες υποχρεώσεις, άρσεις εμποδίων. Μας ρίξατε, ήρθατε, χάσατε ενάμιση χρόνο.

Τώρα εδώ λέτε ότι τις επόμενες μέρες θα φέρετε ένα συμβούλιο. Τι να σας κάνει το συμβούλιο, κύριε Υπουργέ; Φέρτε και δέκα. Τι θα σας κάνει το συμβούλιο, όταν έχει μια επένδυση δικαστική καθυστέρηση επτά ετών; Τι να σας κάνει το συμβούλιο όταν εσείς στο Ελληνικό κλωτσήσατε την μπάλα μπροστά για κάποια χρόνια; Τι θα σας κάνουν τα συμβούλια; Οι παλαιότεροι ίδρυαν γενικές γραμματείες. Δεν βγαίνει έτσι πέρα. Τι θα κάνετε για να ξεπεράσετε τις αγκυλώσεις της διοίκησης, που είναι εχθρική απέναντι τις επενδύσεις;

Αληθεύει, κυρία Πρόεδρε, ότι στα χρόνια της κρίσης η διοίκηση έγινε πιο δύσκολη. Έγινε πιο ευεπίφορη στο να λέει όχι από το να λέει ναι. Τι θα κάνετε γι’ αυτά; Αντιλαμβανόμαστε από σας, από τον κ. Κουρουμπλή, από όλους όσους σχετίζονται με το μείζον θέμα της χώρας ότι δεν είστε ενήμεροι και συνειδότες των υποχρεώσεων της χώρας. Θα έρθουν οι επόμενες εβδομάδες, θα κριθείτε στην πράξη, αλλά αντί για συμβούλια –φέρτε κι αυτά, δεν λέω- φέρτε και κάποιο ουσιαστικό μέτρο άρσης των εμποδίων στην οικονομία που δημιουργούν οι συνήθεις ύποπτοι, οι γραφειοκρατίες στη δικαιοσύνη και στο κράτος.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, θέλετε τον λόγο για να τριτολογήσετε;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κηρύσσεται περαιωμένη η συζήτηση επί της υπ’ αριθμόν 25/19/14-4-2016 επίκαιρης επερώτησης των Βουλευτών της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ προς τον Υπουργό Οικονομίας, Ανάπτυξης και Τουρισμού.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 14.25΄ λύεται η συνεδρίαση για την προσεχή Δευτέρα 30 Μαΐου 2016 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**